-oo - 


NE VORBEŞTE 
PARINIELE 
CLEBOP A 


7 


NE VORBEŞTE 


PĂRINTELE CLEOPA 


7 


Carte tipărită cu binecuvântarea 
I.P.S. DANIEL 


Mitropolitul Moldovei şi Bucovinei 


Ediție îngrijită de 
Arhimandrit Ioanichie Bălan 
Ediția a Il-a 


EDITURA MĂNĂSTIREA SIHĂSTRIA 
2004 


Descrierea CIP a Bibliotecii Naţionale a României 
CLEOPA ILIE, ARHIMANDRIT 

Ne vorbeşte părintele Cleopa / Arhim. Cleopa Ilie. - 
Ed. a 2-a. - Vânători-Neamş : Mănăstirea Sihăstria, 2001 

13 vol. 

ISBN 973-86836-2-9 

Vol. 7. - 2004. - ISBN 973-86896-2-7 


281.95(047.53) 


CUVÂNT ÎNAINTE 


Cu binecuvântarea Domnului nostru lisus 
Ilristos, cu îngăduința Prea Cuviosului Arhimandrit 
C“Icopa Ilie şi cu stăruința fiilor săi duhovniceşti, 
oferim tuturor iubitorilor de Dumnezeu al 
şaptelea volum din seria binecunoscută de toți — 
Ne vorbeşte Părintele Cleopa. 

Suntem încredinţaţi că orice nouă apariţie din 
scricrile Prea Cuvioşiei sale este o adevărată 
bucurie pentru noi toţi, călugări şi mireni, şi ne 
simţim îndemnați s-o citim şi să urmăm sfatul 
său duhovnicesc. 

La început, Părintele Cleopa ne oferă o 
frumoasă predică cu conţinut dogmatic şi mistic, 
ținută la hramul Schitului Sihla — Schimbarea la 
Față — în vara anului 1978, care predomină 
întregul volum prin profunzimea şi dinamismul 
ci apofatic. 

După ce vorbeşte despre patimile Domnului, 
aduce un minunat cuvânt de laudă în cinstea 
Preasfintei Născătoare de Dumnezeu, care se 
cuvine să fie citit de tot creştinul. 

În continuare sunt redate pe larg 14 reguli 
pentru mergerea creştinilor la biserică, pe care 
trebuie să le ştie şi să le respecte fiecare. Un 

capitol special este intitulat „Cum înşeală diavo- 
lul pe om”, în care se arată cea mai iscusită 
metodă prin care creştinul îşi pierde mântuirea, 
prin amânarea pocăinţei, care este valabilă pentru 
noi toți. 

Alte capitole pe care le găsim în acest volum, 
sunt intitulate: „Lucrarea conştiinţei”, „Nunta 
creştină”, „Sfaturi duhovniceşti” — foarte folosi- 
toare tuturor —, „Inimă de mamă”, „Minunea 
făcută de Dumnezeu cu văduva Anastasia”, 
„Sinodul al VII-lea Ecumenic” şi altele. 

Incredințaţi că şi acest volum, cu învățături 
duhovniceşti ale Părintelui Cleopa, va aduce 
bucurie şi o rază de lumină în casele şi inimile 
noastre, îl recomandăm tuturor bunilor creştini 
iubitori de Hristos care doresc să meargă pe calea 
mântuirii. 


Arhimandrit Ioanichie Bălan 


Sfânta Mănăstire Sihăstria, 
Soborul Sfinţilor Arhangheli, 
8 Noiembrie 1998 


PREDICĂ 
LA SCHIMBAREA LA FAŢĂ? 


Părinților, fraţilor şi iubiţi credincioşi, 

Biserica lui Hristos cea dreptmăritoare are un 
brâu, cu care este încinsă de-a lungul anului. Pe 
ucest brâu se găsesc douăsprezece mărgăritare 
preascumpe şi preasfinte, adică cele douăsprezece 
praznice împărăteşti. 

De aceea, la aceste dumnezeieşti praznice, 
predicile sunt mai grele şi mai dogmatice, pentru 
că în aceste praznice este arătată toată taina 
iconomiei în trup a lui lisus Hristos şi toată 
mântuirea neamului omenesc. 

Astăzi este dumnezeiasca Schimbare la Faţă a 
Domnului, Dumnezeului şi Mântuitorului nostru 
lisus Hristos. Acest mare eveniment din viața 
Mântuitorului nostru, această mare sărbătoare şi 
prealuminat praznic s-a petrecut în anul treizeci şi 
trei al vieţii Domnului nostru lisus Hristos şi în 
ultimul an al propovăduirii Sale. 

Mântuitorul era pe atunci în partea Cezareei 
lui Filip, unde marele Apostol Petru L-a mărturisit 
ca fiind Fiul lui Dumnezeu cel adevărat. El i-a 
întrebat pe apostoli: Cine zic oamenii că sunt Eu, 
Fiul Omului? lar apostolii ziceau: Doamne, unii 
„ic că Tu eşti Ilie, alții zic că eşti Ieremia sau alții, 
că Tu eşti unul din prooroci (Matei 16, 13-14). 


” Tinută cu prilejul hramului Schitului Sihla, în anul 1978. 

Iar Mântuitorul, vrând să scoată din mintea lor 
această mare greşeală, că El ar fi unul din 
prooroci, care s-ar fi reîntrupat (ca să scoată din 
mintea lor şi a tuturor popoarelor creştine de mai 
târziu), a binevoit să-i ia pe cei trei apostoli, pe 
Petru, pe loan şi pe Iacov, fratele său, şi să-i suie 
pe vârful Muntelui Tabor. 

Acolo, cei trei apostoli, fiind obosiţi de 
călătoria muntelui — că muntele este mare, lung şi 
înalt —, când au ajuns cu Mântuitorul sus, de mare 
oboseală, au stat jos şi s-au odihnit până au 
adormit. Apoi, trezindu-se ei, prin iconomia lui 
Dumnezeu, Mântuitorul S-a schimbat la față 
înaintea lor. Hainele Lui s-au făcut ca lumina, fața 
Lui strălucea mai mult decât soarele, iar ei, 
văzând aceasta, s-au spăimântat foarte şi au văzut 
că stătea în văzduh şi vorbea cu doi mari prooroci, 
cu Moise şi cu Ilie. 

Moise era icoana şi închipuirea Mântuitorului, 
care a condus poporul lui Israel prin pustie până la 
primirea legii, mai înainte de venirea lui Hristos; 
şi Ilie, cel mai slăvit dintre prooroci, care va veni 
şi la a doua venire să predice Evanghelia trei ani şi 
jumătate pe pământ, împreună cu Enoh şi loan, pe 
vremea lui Antihrist, ca să întoarcă poporul 
evreiesc la dreapta credinţă. 

Stând ei aşa şi privind la Mântuitorul, auzeau 
cum vorbea Mântuitorul cu Ilie şi cu Moise în 
limba aramaică, limba lui Adam, pentru intrarea 
care avea s-o facă El în Ierusalim și pentru 
preaslăvita Lui patimă, pentru răstignire, pentru 
moarte şi înviere. 

Apostolii auzeau, dar erau îmbătaţi de lumină, 
de frică şi de cutremur, că un nor deodată a 
cuprins vârful Taborului. Dar norul acesta nu era 
întunecat, ci luminos ca soarele şi se întindea de la 
cer până la pământ şi un glas din nor, de sus, s-a 
auzit: Acesta este Fiul Meu cel iubit, întru Care 
bine am voit. Pe Acesta să-L ascultați! (Matei 17, 5). 

Dar, stând ei, deodată au dispărut cei doi 
prooroci. [lie s-a dus în ţara sa şi Moise s-a ridicat 
la cer, iar ei au rămas uimiţi, înțelegând că Hristos 
nu-i Ilie, ci este Dumnezeul lui Ilie; Hristos nu-i 
Ieremia, ci este Cel Care l-a sfinţit pe Ieremia în 
pântecele maicii lui, şi iarăşi că Hristos nu este 
Moise, ci este Cel care a dat lege lui Moise, pentru 
că Dumnezeu anume a voit să se arate aceşti doi 
prooroci, că El este Dumnezeul proorocilor şi nu 
unul din prooroci. 

O, minunile Tale, Doamne! Ce era pe Tabor 
acum? Taborul luase forma Bisericii. Acolo se 
vedeau cele două Testamente: Testamentul Vechi 
cra reprezentat prin Ilie şi prin Moise, iar Testa- 
mentul Nou, prin cei trei apostoli: Ioan Evanghe- 
listul, Iacov şi Petru. 

„Acolo — zice dumnezeiescul părinte Efrem 
Sirul — au văzut apostolii pe prooroci şi proorocii 
pe apostoli. A văzut iconomul Tatălui, adică 
Moise, pe epitropul lui Dumnezeu, pe marele 
Apostol Petru, căruia i s-au dat cheile împărăției 
cerurilor. Acolo feciorelnicul Legii Vechi, Ilie, a 
văzut pe  feciorelnicul Legii Noi, pe loan 
Evanghelistul, și s-a făcut Muntele Taborului în 
chipul Bisericii”. 

Acolo se aude şi glasul Tatălui, după ce pleacă 
cei doi prooroci, Care zice: Acesta este Fiul Meu 
cel iubit, întru Care am binevoit; pe Acesta să-L 
ascultați! 

Petru Apostolul, care iubea mult pe 
Mântuitorul, ca şi loan Evanghelistul, neştiind ce 
vorbeşte — cum spune Evanghelia —, ar fi vrut ca 
bucuria, lumina şi dulceaţa aceea pe care o văzuse 
acolo, să rămână cu el totdeauna. De aceea, când a 
văzut pe Tabor pe cei doi prooroci, îi spune 
Mântuitorului: Doamne, bine este să stăm noi 
aici! Să facem aici trei colibe! Tie una, lui Moise 
una şi una lui Ilie! (Matei 17, 4). Dar uitase că-i 
trebuie şi lui colibă şi lui Ioan Evanghelistul şi lui 
Iacov! Dragostea lui era să-i umbrească pe cei trei 
pe care-i văzuse. 

Iar Mântuitorul parcă-i zicea lui Petru: 

„O, Petre, vrei să-mi faci Mie colibă? lată 
îndată vine coliba!” 

Şi încă stând ei de vorbă, un nor luminos i-a 
acoperit pe dânşii. Un nor plin de strălucire şi de 
lumină îi umbrea, le ținea şi umbră și lumină. Şi-i 
zicea Mântuitorul lui Petru: „lată, Petre, colibă! 
Mai vrei să faci colibă? Eu ţi-am adus nori din cer 
ca să te umbrească şi să te lumineze. Aducţi 
aminte, Petre, că n-am nevoie aici de colibele tale! 
Eu sunt care am acoperit poporul lui Israel, pe cei 
638.000 robiţi care au ieșit din robie, sub nor. Îi 
duceam ziua şi-i acopeream ca sub aripi de vultur 
şi noaptea îi luminam cu stâlp de foc. 

lată, Petre, colibă nefăcută de tine! lată nor 
care străluceşte mai mult decât soarele, şi-ţi ţine și 
umbră! Deci să ştii, Petre, că Eu n-am nevoie de 
colibele tale. Eu pot să umbresc tot pământul și tot 
cerul, că Eu l-am făcut”. 

Şi atunci, din acel nor preascump, aude Petru 
glasul Tatălui, al Părintelui, că se duseseră 
proorocii. Vine Tatăl din cer şi mărturiseşte cine 
este Hristos. Ce le spune? „Voi ați văzut că 
Hristos nu-i nici Ilie, nici Moise, nici Ieremia! 
Hristos Dumnezeu, Care-i cu voi pe Tabor, este 
Fiul Meu cel iubit, întru Care bine am voit; pe 
Acesta să-L ascultați!” 

Dumnezeu-Tatăl ştia că Petru o să-L mărturi- 
sească pe Hristos până la Roma şi acolo avea să 
moară răstignit cu capul în jos; şi loan Evanghe- 
listul avea să fie îngropat de viu, şi lui lacov avea 
să i se taie capul cu sabia de către Irod. Ştia că 
până la moarte vor mărturisi pe Hristos. 

„Dar să ştiţi pe cine mărturisiți! Acesta, Care 
pe Tabor S-a schimbat la față şi hainele Lui se văd 
acum ca lumina şi fața Lui ca soarele, nu este 
Moise, nu-i Ilie, nici Ieremia, nu este unul din 
prooroci, este Fiul Meu cel iubit, întru Care bine 
am voit, pe Care şi la lordan L-am mărturisit, pe 
Acesta să-L ascultați! ” 

Și așa au luat încredințare mai-mare marele 
Apostol Petru, cu Ioan și Iacov, că lisus Hristos 
este Mesia, este Fiul lui Dumnezeu și nu este unul 
din prooroci, ci este Dumnezeul proorocilor, Care 
i-a zidit pe ei în pântecele maicilor lor. 


12 NE VORBEŞTE 


Dar, o, minunile Tale, Mântuitorule! Ce s-a 
arătat pe Tabor? Oare fiinţa lui Hristos? Doamne 
fereşte! Ar fi o hulă să gândeşti aceasta, că ființa 
era aceea ce iradia din Hristos. 

Prin secolul al XII-lea a fost în Bulgaria o 
erezie ai cărei membri se chemau bogomili. De la 
aceia au rămas Cărțile care se numesc „Visul 
Maicii Domnului”, „Epistolia” şi „Cele douăspre- 
zece vineri”, cărți apocrife, pe care Biserica nu 
le-a aprobat niciodată. 

Aceşti eretici aveau pretenția că ei, atunci 
când se roagă, văd ființa lui Dumnezeu. O, ce 
mare hulă şi nebunie! Fiinţa lui Dumnezeu n-o 
văd nici heruvimii, nici serafimii, nici toate 
puterile cele gânditoare din ceruri. Ei aveau 
pretenţia că, atunci când se roagă, apare o lumină 
şi văd ființa lui Dumnezeu! 

Era cea mai mare hulă adusă lui Dumnezeu, că 
cineva poate să vadă ființa Lui! Ce spune 
dumnezeiescul Evanghelist loan? Pe Dumnezeu 
nimeni niciodată nu L-a văzut! (loan 1, 18). Aici 
nu face aluzie la Dumnezeu întrupat, că pe Acela 
l-am văzut, sau la Dumnezeu, Care se arată lui 
Avraam, lui Isaia şi lui Moise, cu pogorământ și 
cu închipuire, ci la fiinţa lui Dumnezeu, pe care 
nimeni n-a văzut-o niciodată. 

Fiinţa lui Dumnezeu este inaccesibilă tuturor 
taberelor minţilor raționale din cer şi de pe pământ 
şi nimeni nu poate să vadă ce este El după ființă. 
Iar acei eretici spuneau că ei în vremea rugăciunii 
văd fiinţa lui Dumnezeu. 

Slava fiinţei lui Dumnezeu reflecta raze şi se 
lumina ca soarele, pentru că El era Însuşi Dum- 
nezeu şi din dumnezeirea Lui slobozea raze ca un 
soare intens dumnezeiesc. Ceea ce se vedea pe 
Tabor nu era lumină creată, ci necreată, lumină 
care izvora din dumnezeirea Lui şi era slava fiinţei 
lui Dumnezeu sau lumina slavei lui Dumnezeu. 

Aceasta era deosebirea între schimbarea la 
față a lui Hristos şi cea a sfinților Lui, prooroci, 
patriarhi și cuvioşi de mai târziu. 

Tocmai aceasta a fost lupta cea mare şi înver- 
şunată a Sfântului Grigorie Sinaitul și Sfântului 
Grigorie Palama, preaîndumnezeitul la minte, cu 
creticii Varlaam şi Achindin, balaurii cei din 
Calabria Italiei, care-i învinuiau pe sihaştrii din 
Athos că sunt bogomili, care spun că văd o lumină 
în vremea rugăciunii şi că văd ființa lui Dumnezeu. 

Dumnezeiescul Grigorie Palama, ale cărei 
sfinte moaște, cu toată nevrednicia, le-am sărutat 
acum câţiva ani la Mitropolia din Tesalonic, a fost 
cel mai mare teolog grec din secolul XIV. El a 
întrecut pe toţi cu teologia lui, fiind mai presus de 
apofatismul Sfântului Dionisie. 

Dacă Sfântul Dionisie Areopagitul are cea mai 
înaltă teologie, teologia apofatică sau negativă, 
Sfântul Grigorie Palama a trecut şi peste aceasta. 
l:l numai cu puţin a întrecut pe dumnezeiescul 
Maxim Mărturisitorul, prea îndumnezeitul la 
minte, cel mai mare vârf al teologiei greceşti. 
Sfântul Grigorie apără pe părinții din Sfântul 
Munte, pe isihaști, că nu sunt bogomili, că văd 

lumină mare în vremea rugăciunii celei gânditoare 
a inimii. 

Ei nu văd ființa lui Dumnezeu, ci altceva văd. 
Ce văd? Slava ființei lui Dumnezeu! Citiţi în 
Filocalia VII, care o aveţi, şi vedeţi lupta cea mare 
care a ținut sute de ani pe tema isihasmului! Să 
vedeţi, lumină era care iradia din Hristos, dar nu 
era ființa Lui. Auzi ce spune dumnezeiescul 
părinte Efrem Sirul: „Din tot trupul Său izvora 
raza slavei lui Dumnezeu”. 

Deci lumina de pe Tabor nu este ființa lui 
Hristos, ci slava fiinţei Lui. Să ştiţi totdeauna, cei 
care sunteți teologi! Că o să aveţi discuţii cu 
oameni păruţi filosofi ai veacului de acum. 
Niciodată ființa lui Dumnezeu nu s-a arătat cuiva, 
ci slava ființei lui Dumnezeu. De aceea cântă 
Biserica astăzi: „,...arătând ucenicilor Tăi slava Ta 
— cât? nu toată, ci — pe cât li se putea”. 

Deci slava ființei lui Dumnezeu s-a arătat pe 
Tabor apostolilor. Şi aceasta se poate arăta şi 
sfinților în vremea rugăciunii celei gânditoare a 
inimii, celor ce ştiu să se roage cu inima lui 
Dumnezeu. Dar nu este aceasta fiinţa Lui, ci slava 
ființei Lui. Să reţineţi! 

Să ştiţi un lucru. Slava ființei lui Dumnezeu 
este nedespărțită de ființa Lui. După cum la soare 
raza nu se desparte de el, aşa şi slava lui Dumne- 
zeu nu se desparte de fiinţa Lui. Dar nu este însăși 
ființa Lui, ci slava fiinţei lui Dumnezeu. 

lată ce este, fraților, Schimbarea la Faţă a 
Mântuitorului. Cum v-am spus la început, nu s-a 
făcut luminarea dinafară, ci dinăuntru, adică Hristos 


PĂRINTELE CLEOPA 15 


nu Se luminează de altcineva, ca să strălucească 
ca luna, Ci invers. La Hristos, lumina care se 
vedea în Tabor nu era ca la sfinții care se 
schimbau la față. 

Aşa să înţelegeţi lumina de pe Tabor, așa să 
înțelegeţi lumina pe care o pot vedea sfinţii într-o 
mare şi înaltă rugăciune a inimii. 

Tot omul este dator să se schimbe la față. Dar 
cum se poate schimba la față? Dacă ieri a fost 
desfrânat şi s-a mărturisit, să nu mai fie! Dacă a 
fost hoţ, să lase hoția! Dacă a fost înjurător sau 
beţiv, să lase beţia şi înjuratul sau fumatul, să lase 
răutăţile, să le mărturisească, să le plângă toată 
viaţa, să facă canonul; şi aşa se schimbă omul, nu 
la fața cea din afară, ci la cea dinlăuntru, a 
sufletului. 

Şi atunci, aşezarea omului care a fost înainte 
de păcat, cu aceea care este când intră în fericire şi 
în treptele duhovniceşti ale desăvârşirii, nu mai 
scamănă. 

Ieri era ca un drac, slujind păcatului, şi astăzi, 
dacă s-a pocăit, şi-a îndreptat viaţa şi s-a sfinţit, se 
face lumină şi are lumină duhovnicească într-însul 
şi merge din putere în putere, dintr-o desăvârşire 
în alta, pe cele trei trepte ale urcușului duhovni- 
cesc, care sunt: 

—  Nepătimirea raţională a sufletului sau 
făptuirea morală; 

-  Slobozenia duhovnicească a sufletului 
rațional, care-şi retrage mintea sa din simțire şi o 
lcagă cu Dumnezeu prin contemplaţia naturală în 
duh, şi 

— Odihna duhovnicească a sufletului rațional, 
(sâmbetele sâmbetelor), care-şi retrage mintea sa 
chiar de la toate contemplaţiile naturale în duh, de 
la cugetările cele mai înalte din zidiri şi o leagă cu 
totul de Dumnezeu în extazul iubirii. Amin. 


PATIMA DOMNULUI 


Eu vorbesc şi la mulți și la puțini. Și dacă 
atunci când vorbesc, o sută se vor întoarce la 
pocăință, plată însutită voi avea! Dacă şaizeci sau 
treizeci se vor întoarce, cum spune Evanghelia, 
mare plată voi avea! lar dacă, din cei puţini care 
sunt în biserică, numai unul se va întoarce la 
Dumnezeu, şi aceasta este mare plată, că un singur 
suflet îi mai scump decât toată lumea, decât tot ce 
există sub cer. 

Deci tocmai aceasta m-a îndemnat la acești 
puțini, care au venit cu multă osteneală, având în 
vedere ploile şi glodul, dealurile de urcat şi 
muntele, au răzbătut cu toată tăria să ajungă până 
aici, mai mare plată au aceştia decât atunci când 
vine Cineva numai când e vreme bună. 

Cu cât o faptă bună se face mai cu osteneală, 
cu atât mai mare plată are de la Dumnezeu. Fapta 
bună care se face cu mai puţină osteneală, mai 
puțină plată are, iar care o faci mai cu greutate, cu 
mai multă osteneală, mai mare plată are de la 
Preasfântul Dumnezeu. 

Cu opt zile mai înainte de a se sui pe Muntele 
Tabor, când Petru l-a mărturisit pe Mântuitorul, 

zicând: Tu eşti cu adevărat Hristosul, Fiul lui 
Dumnezeu Celui viu (Matei 16, 16), Mântuitorul 
l-a lăudat foarte pe Petru pentru această mărtu- 
risire, aşa de adevărată şi dogmatică, şi i-a zis: 
Fericit eşti, Simone, fiul lui Ionà, că nu trup şi 
sânge ți-au descoperit ție aceasta... Şi Eu îți zic 
ție, că tu eşti Petru, adică piatra credinţei (Chifa), 
că Simon îl chema, și pe această piatră voi zidi 
Biserica Mea şi porțile iadului nu o vor birui 
(Matei 16, 17-18). 

Aici ne arată că pe dreapta credinţă a lui Petru 
și a tuturor care vor crede ca el, se va întemeia 
Biserica lui Hristos, iar porțile iadului, cum arată 
Sfântul Atanasie, care sunt gurile sectarilor şi ale 
creticilor care hulesc adevărul Bisericii, nu o vor 
birui. 

Să nu vorbiţi de rău Biserica, că este înteme- 
iată pe piatra cea din capul unghiului, care este 
lisus Hristos. 

Dar tot atunci, cu opt zile înainte de 
Schimbarea la Faţă, Petru, fiind lăudat așa de tare 
pentru dreapta lui credință, primește şi o ocară de 
la Hristos. Că Mântuitorul începe să predice 
despre patima Lui, de suferințele Lui pe care avea 
să le sufere în Ierusalim, şi zice: Jată, ne suim în 
Ierusalim şi Fiul Omului se va da în mâinile 
oamenilor păcătoşi; şi-L vor batjocori pe El, şi-L 
vor bate, şi-L vor scuipa, şi-L vor răni, şi-L vor 
răstigni, şi-L vor omori pe El, iar a treia zi va 
învia (Matei 16, 21; 20, 18). 

Petru, care Il iubea foarte mult pe Mântuito- 
rul, căuta să-l oprească, să nu meargă la răstignire: 

Doamne, să nu-ţi fie Ție una ca asta! (Matei 16, 22). 
„Cruţă-Te pe Tine, Doamne! Nu Te sui în Ierusa- 
lim! Stai aici, nu cumva să mori!” 

Atunci Mântuitorul se întoarce la Petru şi-i 
spune cu mânie: Înapoia Mea, satano, că nu 
cugeți cele ce sunt ale lui Dumnezeu, ci cele ce 
sunt ale oamenilor! (Matei 16, 23). Iar pe Petru îl 
numeşte satana, căci cuvântul satana înseamnă 
potrivnic, că i se împotrivea lui Hristos să nu 
împlinească planul mântuirii neamului omenesc, 
să nu meargă la moarte. În felul ăsta îl numește 
„satana”. Adică „tu Mă opreşti să merg la moarte? 
Dacă nu mă duc Eu la moarte, nu se mântuiește tot 
neamul lui Adam care stă în iad de 5508 ani. Dacă 
nu voi merge pe Golgota întâi ca să sufăr până la 
moarte şi moarte de cruce, tot neamul omenesc nu 
poate să fie mântuit; că pentru asta am venit în 
lume, să-Mi vărs sângele şi să mor pentru neamul 
omenesc, din dragostea pe care o am către el. 

Tu vrei să rămân pe Tabor? Dar la Golgota 
cine are să meargă? 

Dacă Eu, Petre, voi rămâne pe Tabor şi nu voi 
duce crucea pe Golgota, proorocia lui Isaia 
Proorocul, care zice: Dat-am spatele Mele spre 
bătăi şi obrazul Meu spre scuipări şi n-am întors 
fața Mea de către ruşinea scuipărilor (Isaia 50, 6), 
unde se va împlini? 

Dacă Eu, Petre, voi rămâne pe Tabor, cum se 
va împlini Scriptura, care zice: Și n-avea El chip 
nici asemănare, om ce ştia să rabde dureri şi plin 
era de răni, şi cu rana Lui noi toți ne-am 
vindecat? (Isaia 53, 2-5). 

Dacă Eu, Petre, voi rămâne pe Tabor, unde se 
va împlini Scriptura, care zice: Și cu cei fără de 
lege S-a socotit? (Isaia 53, 12); că l-a răstignit 
între doi tâlhari. 

Dacă Eu, Petre, voi rămâne pe Tabor, unde se 
va împlini Scriptura, care zice: Vedea-vor pe Care 
L-au împuns, când mă va împunge cu sulița în 
coastă, după proorocia lui Zaharia Proorocul, 
(Zaharia 12, 10)? 

Dacă Eu, Petre, voi rămâne pe Tabor, 
proorocia lui David Proorocul, care zice: Dat-au 
spre mâncarea Mea fiere şi în setea Mea m-au 
adăpat cu oțet (Psalmi 68, 25), cum se va împlini? 

Dacă Eu, Petre, voi rămâne pe Tabor, Scrip- 
tura care zice: Împărțit-au hainele Mele loruşi şi 
pentru cămaşa Mea au aruncat sorți, (Psalmi 21, 20), 
unde se va împlini? 

Dacă Eu, Petre, voi rămâne pe Tabor și nu mă 
voi duce să-Mi curgă tot sângele pe Cruce, ca să 
rămână oasele goale, unde va fi proorocia psalmu- 
lui care zice: Numărat-au toate oasele Mele, iar ei 
stăteau şi se uitau la Mine? (Psalmi 21, 19). 

Dacă Eu, Petre, voi rămâne pe Tabor să-Mi 
faci colibă, proorocia care zice: Străpuns-au 
mâinile Mele şi picioarele Mele şi M-au răstignit, 
(Psalmi 21, 18) unde se va împlini? 

Dacă Eu, Petre, voi rămâne pe Tabor, cum se 
va împlini Scriptura, care spune: El a fost pedepsit 
pentru mântuirea noastră şi prin rana Lui, noi toți 
ne-am vindecat? (Isaia 53, 5). 

Şi dacă Eu voi rămâne pe Tabor, Petre, porţile 
celc de aramă cine le va deschide, pentru că zice 

Scriptura: Ridicaţi, boieri, porțile voastre şi vă 
ridicaţi porţile cele veşnice, ca să intre Împăratul 
slavei, şi celelalte (Psalmi 23, 7, 9)”. 

Și aşa, pe Petru îl mustra conştiinţa, căci căuta 
să-L oprească pe Mântuitorul, să nu meargă la 
răstignire. lar Hristos zice: „Eu vă arăt pe Tabor 
cine sunt Eu, dar mergem dincolo la Golgota pe 
celălalt munte şi acolo voi suferi să împlinesc 
Scriptura, să mă duc întru slava pe care am avut-o 
la Părintele Meu mai înainte de întemeierea lumii 
şi să ridic firea lui Adam de-a dreapta măririi întru 
cele înalte”. 

lar Mântuitorul a binevoit să ia pe cei trei 
apostoli, pe Petru, pe loan şi pe Iacov, fratele său, 
şi i-a suit pe vârful Muntelui Tabor. 

Acolo, cei trei apostoli, fiind obosiţi de că- 
lătoria muntelui, au adormit. Prin iconomia lui 
Dumnezeu, trezindu-se ei, Mântuitorul S-a schim- 
bat la față înaintea lor şi au văzut că stătea în 
văzduh şi vorbea cu doi mari prooroci, cu Moise 
Şi cu Ilie. 

Deci s-a făcut Muntele Taborului, cum spune 
Sfântul Efrem, chipul Bisericii. Tatăl vorbea din 
cer; Fiul se schimbase la față, Duhul Sfânt era 
reprezentat prin chip de nor, Legea Nouă era 
reprezentată prin cei trei apostoli, care stăteau jos 
amețţiţi de lumina dumnezeirii, şi cei doi prooroci, 
Moise şi Ilie, care reprezentau Legea Veche, stă- 
teau în văzduh şi vorbeau cu Dânsul. 

Şi aşa Taborul a luat chipul Bisericii lui Dum- 
nezeu în clipa schimbării la față a Mântuitorului 
nostru lisus Hristos. 

lată cât de mare taină se arată pe Tabor, ca nu 
mult după aceasta Mântuitorul să meargă în 
Ierusalim, să fie prins, să fie vândut, să fie bătut, 
biciuit şi răstignit şi în cele din urmă să învie din 
morți. 


CINSTIREA MAICII DOMNULUI 


Dintre toți sfinții, pe care trebuie să-i cinstiți, 
să cinstiți mai tare pe Maica Domnului! Auziți 
cum laudă Biserica pe Maica Domnului? Scaun de 
Heruvimi, Fecioara. Ați auzit axionul Marelui 
Vasile? Ați auzit „că pântecele tău mai desfătat 
decât cerul s-a lucrat!” Comoara și vistieria tuturor 
darurilor Duhului Sfânt a fost Maica Domnului! 

Prin Maica Domnului, Dumnezeu S-a pogorât 
până la noi şi firea noastră s-a ridicat până de-a 
dreapta măririi întru cele înalte, până de-a dreapta 
lui Dumnezeu-Tatăl. Firea cu care este îmbrăcat 
Hristos astăzi, adică firea omenească fără de 
păcat, a luat-o din preacuratele sângiuri ale Maicii 
Domnului. 

Iată, ea este scara lui Iacov pe care, ai văzut, 
se pogorau şi se suiau îngerii lui Dumnezeu, pe 
care a văzut-o Iacov când dormea, când mergea 
spre Laban Sirianul. Că Dumnezeu S-a pogorât pe 
această scară prin întrupare până la noi, S-a 
întrupat de la Duhul Sfânt şi din preacuratele 
sângiuri ale Fecioarei Maria şi a ridicat firea 
noastră până de-a dreapta măririi întru cele înalte, 

de unde era căzută toată firea lui Adam în fundul 
iadului, cu toți patriarhii și proorocii. 

Să aveţi mare evlavie, fraților, la Fecioara 
Maria şi fericită este casa şi familia aceea care are 
în casă icoana Maicii Domnului şi în fiecare 
dimineaţă îi citeşte Acatistul şi cinstitul ei Paraclis 
şi toți ştiu rugăciuni către Maica Domnului. 

Mult pot şi sfinţii lui Dumnezeu, dar nici unul 
cât Maica Domnului. Dacă nu era Maica 
Domnului în ceruri, între Sfânta Treime şi noi, 
lumea asta se pierdea de mult. Ea pururea stă în 
genunchi şi se roagă Preasfintei Treimi. 

Ea este a patra față duhovnicească din ceruri. 
Întâi este Tatăl, Fiul şi Duhul Sfânt, adică Sfânta 
Treime, apoi a patra este Maica Domnului. 

Auziţi cum cântă Biserica: Ceea ce ești mai 
cinstită decât heruvimii şi mai mărită fără de 
asemănare decăt serafimii... Aţi auzit? De ce? Ea 
a purtat în pântecele ei pe cel ce a zidit serafimii şi 
heruvimii din neființă. Ea n-a purtat un sfânt în 
pântecele ei, ci pe Fiul lui Dumnezeu, pe Cel ce a 
făcut heruvimii şi serafimii numai cu gândirea, pe 
care L-a purtat în pântecele ei. Şi ea n-are 
împărtăşire de Dumnezeu cu participare, cum au 
heruvimii sau serafimii sau preafericitele tronuri. 

Dumnezeu se odihneşte pe tronuri cu darul, nu 
cu ființa. lar în preacuratele sângiuri, adică în pân- 
tecele Maicii Domnului şi în braţele ei preasfinte, 
Dumnezeu nu se odihneşte cu darul, ci cu ființa. 
Toată dumnezeirea S-a unit cu toată omenirea din 
preacuratele sângiuri ale Maicii Domnului! 

Pentru că Cel ce era în braţele ei nu era numai 
om, era Dumnezeu desăvârşit şi Om desăvârşit. 
De aceea Biserica înţelege că „pântecele tău s-a 
făcut mai desfătat decât cerurile”. Dumnezeu nu 
încape în toate cerurile, că nu-L cuprinde nici o 
ființă, dar a încăput în pântecele Preacuratei 
Fecioare. 

Ştiţi voi cine-i Maica Domnului? | 

Ea este Împărăteasa Heruvimilor, Împărăteasa 
a toată făptura, cămara întrupării lui Dumnezeu- 
Cuvântul! Uşa Luminii, că lumina cea neapropiată 
gânditoare prin ea a venit în lume; Uşa vieţii, că 
Viaţa Hristos prin ea a intrat; Poarta cea încuiată 
prin care n-a trecut nimeni decât Domnul, cum 
spune Proorocul Iezechiel (cap. 44, 2). Scară către 
cer, pod către cer, porumbiţa care a încetat pier- 
derea sau potopul păcatelor, precum porumbiţa lui 
Noe a adeverit încetarea potopului. Cădelniţă 
dumnezeiască, că a primit focul dumnezeirii, şi 
Biserică a Preasfântului Duh. 

Cine este Maica Domnului? 

Este Mireasa Tatălui, Maica Cuvântului şi 
Biserica Duhului Sfânt. 

Ştiţi voi cine-i Maica Domnului? 

Când auzi un blestemat de sectar că nu crede 
în Maica Domnului, fugi, că acesta este fiu al 
iadului. Vor vedea în ziua judecății ceea ce spune 
la Psalmul 44: De față a stătut împărăteasa de-a 
dreapta Ta, îmbrăcată în haină aurită şi prea 
infrumusețată (vers. 11). 

Maica lui Dumnezeu, Împărăteasa cerului și a 
pământului, câtă milă are de cei care au crezut în 

ea şi au lăudat-o, şi câtă urgie are să vină peste cei 
care n-au crezut în ea! 

Ce vor face sectele care nu cred în Maica 
Domnului şi popoarele care n-o cinstesc? Când ea 
stă de-a dreapta măririi, stă de-a dreapta Sfintei 
Treimi! Şi câte miliarde de suflete care au credinţă 
şi nădejde în Maica Domnului vor trece uşor 
vămile văzduhului şi din moarte la viață, pentru că 
au cinstit-o pe Maica Domnului. Deci, vă rog să 
nu lipsească din casă Acatistul Maicii Domnului, 
Paraclisul şi alte rugăciuni către Maica Domnului! 
Şi la icoana ei să ardă candela permanent. 

Când vezi icoana Maicii Domnului cu Pruncul 
Hristos în braţe, tu ştii ce vezi acolo? Cerul şi 
pământul! Cerul este Hristos, Cel mai presus de 
ceruri; Ziditorul cerului şi al pământului; şi Maica 
Domnului reprezintă pământul, adică toate po- 
poarele de pe fața pământului, că ea este din 
neamul nostru. Este din seminție împărătească şi 
arhierească. 

Braţele Maicii Domnului sunt mult mai 
puternice decât umerii heruvimilor şi ale preaferi- 
citelor tronuri. Deci pe cine ţine Fecioara Maria în 
brațe? Voi ştiţi pe cine ţine? Pe Cel ce a făcut 
cerul şi pământul şi toate cele văzute şi nevăzute. 

Ştiţi voi cine este Maica Domnului şi câtă 
cinste, câtă putere şi câtă milă are? Este mama 
noastră, că are milă şi de săraci şi de văduve şi de 
creştini. Pururea se roagă Mântuitorului Hristos 
pentru noi toți. 

De când i-a spus arhanghelul puterilor cerești, 
Gavriil, care venise în Nazaret la ea cu crin, cine 

este Cel Care se va naşte, zicându-i: Bucură-te 
ceea ce eşti plină de har, Marie, Domnul este cu 
tine (Luca 1, 28), ea fiind fecioară, neştiind de 
bărbat, l-a întrebat pe arhanghel: Cum va fi 
aceasta să nasc, că eu nu ştiu de bărbat? Şi i-a 
spus chipul zămislirii, că prin auz va fi. Duhul 
Sfânt va veni peste tine şi puterea celui Preainalt 
te va umbri. Pentru aceasta şi Sfântul care se va 
naşte din tine, Fiul lui Dumnezeu se va chema 
(Luca 34, 35). 

Ea s-a umplut de toate darurile Duhului Sfânt, 
devenind cămară. Dacă un om credincios înţelege 
tainele mari dumnezeieşti, cu atât mai mult Maica 
Domnului. Ea şi-a dat seama că este cămara lui 
Dumnezeu-Cuvântul. Şi gândiţi-vă, când Il purta 
în braţe pe Hristos şi-L alăpta, să sugă laptele de 
la ea: „Pe cine m-am învrednicit eu să nasc şi să 
port în braţe?” De aceea ea s-a numit „roabă” 
(Luca 1, 38). 

lată cât har avea Maica Domnului! Și fecioria, 
că era de neam împărătesc, al lui David, şi 
arhieresc, al lui Aaron; şi nu făcea nimic dacă nu 
cra smerită. Când a văzut ce misiune are ea pe 
pământ, i-a spus îngerului: Iată roaba Domnului. 
lie mie după cuvântul tău! S-a numit „roabă”. 

Dar a proorocit, când s-a dus ea la Ierusalim: 
lută, de acum mă vor ferici toate neamurile! 
(Luca 1, 48). Ea îşi dădea seama. A devenit maică 
după trup a lui Dumnezeu-Cuvântul. „Toate 
popoarele şi îngerii şi heruvimii, toate mă vor 
slăvi de-acum. Aşa a voit Dumnezeu să mă aleagă 
din toate fecioarele de pe fața pământului”. 

Şi atunci, cum spune istoria, când Mântuitorul 
era mic, ea Îl alăpta, ÎI punea într-o faşă curată, 
albă, şi începea a face sute de metanii la El şi-l 
săruta picioruțele. Că ea îşi dădea seama: „Acesta 
pe care Îl vezi prunc, este Dumnezeu cel mai 
înainte de veci”, cum cântă Biserica: Fecioara 
astăzi pe Cel mai presus de ființă naşte şi 
pământul peştera Celui neapropiat aduce. Îngerii 
cu păstorii slavoslovesc şi magii cu steaua 
călătoresc, că pentru noi S-a născut Prunc tânăr, 
Dumnezeu cel mai înainte de veci. şi dădea seama 
pe cine naşte şi pe cine poartă în braţe. 


CELE 14 REGULI 
PENTRU MERGEREA LA BISERICĂ 


Fraţilor, trebuie să ştiţi că un creștin care 
merge la biserică are 14 reguli canonice de bună 
cuviință, dacă vrea să-i folosească mersul la sfânta 
biserică. Dacă nu le împlineşte, se duce la biserică 
spre osândă. 

Am să vă spun regulile de bună cuviință 
pentru un creştin care merge la sfânta biserică. 

Dacă vreţi să fiți fii cu adevărat ai Bisericii lui 
Hristos celei dreptmăritoare, care ne naşte pe noi 
prin apă şi prin Duh la Botez, de aproape 2000 de 
ani, în Biserica lui Hristos, care este stâlp şi 
întărire a adevărului, să ştiţi regulile de mergere la 
biserică, după cum urmează: 

1. Prima condiţie canonică pentru a merge 
la Sfânta Biserică este să te ierți cu toți. Dacă 

merge mama la biserică, sau tata, să zică: „lerta- 
ți-mă, măi băieţi! lartă-mă, soție!” 

2. A doua condiţie canonică. Când mergi la 
Biserică să duci un mic dar din casa ta. Măcar o 
lumânărică, măcar un bănuţ, o prescură, un pahar 
de vin, ce poţi. Că prin acel mic dar pe care-l duci 
tu la biserică se binecuvintează toată averea ta, 
căci îl dai jertfă lui Dumnezeu. 

3. A treia condiţie canonică. La biserică este 
bine să mergi mai de dimineaţă, ca să poţi apuca 
Evanghelia Învierii de dimineaţă şi Slavoslovia. Şi 
totodată, dacă te duci mai devreme, te poţi închina 
liniştit, nu-i lume multă la biserică, te duci la locul 
tău fără să deranjezi slujba. 

4. A patra condiţie canonică. Totdeauna 
bărbaţii în biserică trebuie să stea în partea 
dreaptă, iar femeile în partea stângă. Și în ordinea 
uceasta trebuie să stea în biserică: bărbaţii bătrâni 
în frunte, cei mai puțin cărunţi la spate, cei mai 
tineri în spatele lor, flăcăii şi băieţii tot aşa. La fel 
şi femeile. Iar între bărbaţi şi femei, să lăsaţi o 
cărare în biserică, ca să meargă cine vine să se 
închine şi să ducă darul la Sfântul Altar. 

5. A cincea condiţie canonică este să nu 
vorbiţi în biserică, că este mare păcat. Dacă este 
mare nevoie să vorbeşti, vorbeşte în şoaptă sau 
prin semne. 

6. A șasea condiţie canonică. Dacă mergi la 
Imscrică, să nu ieşi până nu se termină slujba. 
Numai, Doamne fereşte, dacă ești bolnav sau dacă 
păţeşti ceva. Dar altfel să nu ieşi, că, dacă ieși 
mainte de terminarea Liturghiei, eşti asemenea cu 

Iuda, care a ieşit de la Cina de Taină, unde erau la 
masă Mântuitorul cu Apostolii şi s-a dus şi L-a 
vândut pe Hristos. Aşa arată Sfântul Ioan Gură de 
Aur. 

7. A şaptea condiţie canonică pentru cei ce 
merg la biserică. Când vă închinaţi la sfintele 
icoane, să nu sărutaţi sfinţii pe față, că-i păcat. 
Nu-i voie. Dacă sfântul este pictat în picioare, îi 
săruţi picioarele; dacă este pictat pe jumătate, îl 
săruţi la partea de jos. 

8. A opta condiţie canonică. Să ştiţi că după 
ce dă preotul binecuvântare de Sfânta Liturghie, 
nimeni nu mai are voie să se închine în biserică 
sau să mai ducă daruri la altar, că este mare păcat. 

Când auzi că zice preotul: „Binecuvântată este 
Împărăţia Tatălui şi a Fiului şi a Sfântului Duh, 
totdeauna, acum şi pururea şi în vecii vecilor”, 
este gata! De atunci fiecare stă la locul lui liniştit, 
nu se mai duce să se închine. Chiar de-ai venit cu 
un dar în biserică, cu lumânare şi cu prescură, le 
dai la urmă. 

Că din timpul acela preotul intră în Sfânta 
Liturghie şi nu mai are timp să ia darul. Că dacă te 
duci şi el se opreşte de la Liturghie, îi rămân o 
mulțime de rugăciuni şi are păcat. Deci darurile se 
dau la biserică până se dă binecuvântarea de 
Liturghie. 

De atunci înainte nu mai este voie nici să te 
închini, pentru că îi tulburi pe cei care vor să 
asculte Sfânta Liturghie. 

9. A noua condiţie canonică. Creştinii trebuie 
să stea în genunchi când se sfințesc preacuratele 

daruri, când se cântă: „Pe Tine Te lăudăm, pe Tine 
bine Te cuvântăm...!” Alţii stau în genunchi şi la 
Ivanghelie. Nu-i o greşeală. La Axionul Maicii 
Domnului și la Tatăl nostru, atunci se stă. Şi după 
ce se zice Simbolul Credinței se face sărutarea 
păcii. Aşa se făcea înainte în unele biserici. Acum 
s-a uitat. 

Cei ce au dezlegare şi vor să se împărtăşească 
cu Preacuratele Taine, trebuie să-şi ceară iertare 
de la toţi, de la cei mai bătrâni până la cei mai 
tincri. Dacă sunt bărbaţi, se duc la cei mai bătrâni 
oameni din frunte. Şi de la care au avut vreo supă- 
rare, Doamne fereşte, să ceară iertare: „lartă-mă, 
trate! lartă-mă, cumătre sau vecine!” 

La fel şi femeile să se ducă la cele mai bătrâne 
şi să ia iertare, să le sărute mâna, iar acelea să le 
sărute pe frunte. Această rânduială se face înainte 
de a merge la Sfânta Împărtăşanie. Şi apoi iei o 
Iumânărică aprinsă şi la iconostas o dai în mâna 
paraclisierului; nu mergi cu ea înaintea preotului, 
în faţa Sfântului Potir. 

Pentru că în fața Sfântului Potir, când mergeţi, 
nu aveţi voie să fiți cu lumânarea aprinsă, nici să 
mai faceţi Sfânta Cruce, că-i mare primejdie. 
Mulţi, făcând cruce, s-a întâmplat că au lovit 
Sfântul Potir, pe preot, şi au vărsat Sfintele. S-a 
întâmplat în multe biserici. 

Eu am păţit-o. A venit unul de la Sasca Mare 
la împărtăşanie; eram stareţ la Mânăstirea Slatina, 
şı m-a lovit peste Sfântul Potir şi, dacă nu-l 
(incam, îl zvârlea în mijlocul bisericii. Şi tot mi-a 

vărsat din Sfintele Taine. Am avut de făcut canon 
şi rânduială. 

Un băietan, când şi-a făcut cruce, a dat peste 
Sfântul Potir. Şi dacă nu-l ţineam strâns mi-l vărsa 
tot şi nu mai puteam să fiu preot din cauza asta. A 
încremenit și el. Şi doar le-am spus, că erau sute 
de oameni cu lumânări aprinse: „Nu mai faceţi 
cruce când ajungeţi în fața Sfântului Potir, şi 
lumânările lăsaţi-le colo la iconostas!” 

Când mergi în faţa Sfântului Potir pui mâinile 
cruciş pe piept. Şi atunci preotul ia cu linguriţa 
Preasfintele şi Preacuratele Taine şi ţi le dă să le 
mănânci. 

10. A zecea condiţie canonică. După ce-ai 
primit Preacuratele Taine ale lui lisus Hristos, 
treci la uşa diaconească, ca acolo să-ți dea anaforă 
şi un păhăruț de vin. Apoi treceţi la strană sau în 
pridvor, să vă citiți molitfele sau rugăciunea de 
mulțumire după Sfânta Împărtășanie. 

Trebuie să ştiţi că nimeni nu are voie să se 
împărtăşească dacă nu şi-a citit rugăciunile de 
împărtăşire (molitfele). Apoi, cele de mulţumire. 
Cel ce s-a împărtășit nu mai are voie să sărute 
mâna preotului. Până nu stai la masă nu mai ai 
voie să săruți nici sfintele icoane, nimic; că ai 
primit pe Hristos atunci. După masă poți să săruți 
mâna şi sfintele icoane. 

După împărtăşanie n-ai voie să scuipi trei zile 
şi trei nopți. Aşa-i după rânduiala canonică. Dar 
măcar până a doua zi; măcar 24 de ore să ţineţi 
minte. Dar trei zile arată cartea. Aşa este după 
Sfânta Împărtăşanie. 

Cei căsătoriţi, care vor să se împărtășească cu 
Preacuratele Taine, trebuie să păzească curăţia în 
familie măcar trei zile, iar după ce s-au împărtășit 
să țină măcar două zile. Iar în posturi trebuie să 
trăiască toate zilele în curăţie. 

11. A unsprezecea condiţie canonică. Cel ce 
a venit la biserică dintr-o familie, se cheamă apos- 
tolul familiei. El trebuie să ia sfânta anaforă 
pentru toți cei de acasă. 

Cei de acasă n-au voie, Doamne fereşte, în 
Duminici şi sărbători, să mănânce ceva până nu 
vine cel de la sfânta biserică, să le aducă sfânta 
anaforă, să se împărtășească cu sfânta anaforă în 
locul Preacuratelor Taine. Că sfânta anaforă pe 
preceşte se cheamă antidoron, adică contra chip, 
ține locul Preacuratelor Taine pentru cei ce nu pot 
să se împărtăşească. 

Duminica şi în sărbători, în timpul Sfintei 
Liturghii, n-ai voie să faci mâncare, că este mare 
păcat. Fă mâncarea de sâmbătă seara şi pune-o 
undeva la rece, că aveţi acum frigidere, şi o 
încălzeşti când veniți de la biserică. În caz de 
mare nevoie, după ce ieși de la Sfânta Liturghie, 
ai voie să faci mâncare. Dar în timpul Sfintei 
Liturghii, când preotul leagă cerul cu pământul şi 
scoate părticele pentru milioane de suflete, tu să 
nu te apuci atunci să faci mâncare, că-i mare 
păcat! 

Așa a fost la strămoşii noştri. Întrebaţi bătrâ- 
nii, Că aşa țineau înainte! Nu se făcea mâncare 
Duminica. Este mare păcat. Nu-i voie să faci focul 
şi să faci mâncare când preotul face dumnezeiasca 

Liturghie pentru atâtea milioane de creştini, unde 
mijloceşte iertarea atâtor suflete, şi pentru cei din 
iad şi pentru cei din ceruri şi pentru cei de pe 
pământ. 

12. A douăsprezecea condiţie canonică. Cel 
ce a fost la sfânta biserică, când a zis preotul: „Cu 
pace să ieşim! Intru numele Domnului” şi a făcut 
otpustul, adică sfârşitul Liturghiei, face trei închi- 
năciuni în mijlocul bisericii şi merge acasă. 

De la biserică să nu se oprească până la ușa 
lui. Nu cumva să-l ducă diavolul de la biserică la 
crâşmă sau la joc, că atunci e vai de el. A început 
cu Dumnezeu şi termină cu diavolul. Că aşa face 
vrăjmaşul: „Da, să mă duc pe la cutare cumătru; 
da” să mă duc până la cutare; da’ să merg oleacă la 
crâşmă!” 

Bucuria diavolului că te-a scos din raiul lui 
Dumnezeu şi te duce în iad, căci crâşma este gura 
iadului. Aşa o numesc toți Sfinții Părinţi. 

Dracul, când ai intrat în crâșşmă, îți bate trei 
cuie. Primul cui, când ai pus piciorul pe pragul 
crâşmei; al doilea, când ai stat pe scaun la masă, 
în crâşmă; şi al treilea, când ai luat primul pahar. 
Pe urmă eşti al lui; te ţine el acolo, nu scapi 
degrabă. Ţi-a bătut trei cuie. 

Deci de la ușa bisericii du-te direct acasă! 

13. A treisprezecea condiţie canonică. Când 
mergi acasă, zi o rugăciune la sfintele icoane și 
când toţi stau la masă, tu să le povestești ce ţi-a 
tămas şi ţie în cap de la biserică. „Uite, a fost 
Apostolul cutare, Evanghelia cutare; preotul a ţinut 
predica cutare; uite aşa a cântat dascălul, aşa 


PĂRINTELE CLEOPA 33 


frumos a fost!”, ca să audă şi cei ce n-au putut 
merge la biserică din motive binecuvântate. 

14. A paisprezecea condiţie canonică. După 
ce ai stat şi tu la masă, să te odihneşti două ore. 
Apoi trebuie să te duci, în Duminici şi sărbători, să 
faci vizite şi să cercetezi pe cei bolnavi şi săraci. 

Dacă ştii un bătrân bolnav sau o femeie 
bolnavă sau un copil, sau cineva care zace de 
mulți ani, du-te și-l cercetează, că auzi ce spune 
Hristos în ziua Judecăţii: Bolnav am fost şi nu 
m-aţi cercetat (Matei 25, 36). 

Dacă nu poţi duce un dar cât de mic la cel 
bolnav, du-te şi-i spune un cuvânt de mângâiere: 
„Rabdă, frate! Roagă-te lui Dumnezeu, că te 
iubește! Dumnezeu, pe care-L iubeşte, îl ceartă. Și 
dacă ai să rabzi în lumea asta, n-ai să mai rabzi 
dincolo. Aşa a răbdat lov, aşa a răbdat Lazăr!” 

Deci regula a paisprezecea este să cercetăm pe 
bătrâni şi pe cei bolnavi în Duminici şi sărbători. 

Acestea sunt pe scurt cele paisprezece reguli 
de bună cuviință pentru creştinii care merg la 
sfânta biserică în Duminici şi în sărbători. 


CUM ÎNŞEALĂ DIAVOLUL PE OM 


În cele ce urmează vom vorbi despre sfatul 
dracilor, cum îi învaţă dracii pe oameni să amâne 
pocăinţa. 

Era un călugăr pustnic, ascet mare în pustie în 
părțile Alexandriei, cu numele Ilarion, mare 
sihastru. Avea aproape o sută de ani. 

S-a rugat lui Dumnezeu câţiva ani de zile: 
„Doamne, să-mi arăţi mie care este sfatul dracilor 
cu care ei câștigă cele mai multe suflete pentru 
împărăţia iadului! Care-i meşteşugul lor și metoda 
de a-i întoarce pe oameni de la calea cea bună, 
pentru a-i face robi păcatului şi a-i duce în iad. 
Cum câştigă ei mai multe suflete pentru iad, decât 
îngerii păzitori pentru împărăţia cerului?” S-a 
rugat părintele un an, doi, trei şi nu i-a răspuns 
Dumnezeu. 

Intr-o noapte, stând el la rugăciune, în puterea 
nopții fiind, afară era lună ca ziua, aude un glas: 
„Avva' Ilarioane!” „Ce este, Doamne?” „la Sfânta 
Cruce în mână, ia toiagul tău, fă semnul Sfintei 
Cruci, ieşi din chilie şi mergi până în poiana din 
apropiere şi, când vei ajunge în poiană, stai lângă 
un copac, acolo. Dar să nu te temi de ce vei vedea! 
Stai acolo şi uită-te în mijlocul poienii până voi 
veni”. 

EI, când a auzit că l-a învăţat să se înarmeze 
cu semnul Sfintei Cruci, a cunoscut că este de la 
Dumnezeu chemarea. S-a dus bătrânul, zicând în 
minte rugăciuni, şi a ajuns în poiană. Era linişte 
mare; nu bătea vântul în noaptea aceea. Numai 
luna şi stelele se vedeau. S-a dus bătrânul călugăr 
lângă un copac şi stătea luând aminte. 

Deodată vede că în mijlocul poienii apare un 
Jilț, un tron împărătesc. Parcă era de fulgere, ca 
para focului. Întâi scaunul a apărut şi s-a 
minunat. După aceea vede că vine satana şi se 
aşază pe scaun. Avea umerii ca nicovala. Pielea 


” Awva = părinte 

lui era ca cerneala, cu peri ca de urs, cu gheare 
puternice. Avea o coroană făcută numai din 
şerpi, Şi ţinea în mână un toiag în chip de balaur. 

Când l-a văzut, s-a însemnat cu semnul Sfintei 
Cruci. Satana s-a aşezat pe scaunul acela şi a bătut 
de trei ori din palme. Când a bătut, s-a umplut 
văzduhul de cete drăceşti. Polcuri de draci, mii şi 
milioane. Unii, care păreau să fie din cei mai mari, 
boieri de-ai iadului, stăteau aproape de el. Alţii, 
deasupra pădurii şi alții, prin văzduh; cât vedeai, 
numai cete drăceşti. 

Când a văzut călugărul atâta amar de iad acolo 
şi atâția diavoli, şi-a adus aminte de cuvântul din 
chilie care i-a zis „să nu te temi”, s-a înarmat cu 
semnul Sfintei Cruci şi stătea atent. 

Atunci, după ce s-au adunat cât nisipul mării, 
în toate părţile nu se vedeau decât cete de diavoli, 
s-a sculat satana în picioare şi a zis: 

— V-am adunat în noaptea asta, în miezul 
nopții aici, că vreau să fac un examen cu voi. 
Trebuie să dați un examen greu. Ştiţi voi de ce 
v-am chemat? 

Şi a zis unul: 

- Stăpâne, nu ştim! 

— lată de ce v-am chemat aici. Să iasă la raport 
fiecare din voi, care ştie cel mai bun meșteșug de 
a înşela oamenii şi a-i aduce la împărăţia mea. Şi 
să-mi arate cum înşeală el lumea şi cum îl pros- 
teşte pe om și-l înşeală de-l aduce la munca cea 
veşnică şi la împărăția noastră. Care-i metoda, 
care-i meşteșugul vostru, că voi în toată lumea 
această treabă aveţi, să înşelaţi sufletele oamenilor? 

Să vă văd cât de iscusiți sunteţi voi în a înşela 
sufletele oamenilor! 

Cel ce mă loveşte în gândire, dacă are să-mi 
spună un sfat cum înșeală lumea aşa cum gândesc 
eu, iată îi voi da să conducă trei minute iadul, îl 
voi pune împărat trei minute în locul meu, şi-l voi 
face mare general peste ceilalți. 

Atunci a ieşit unul din mulțime, cu numele 
Aghiuţă, şi a zis: 

— Să trăieşti, întunecimea ta! Am venit să dau 
raport cum înşel eu pe oameni! 

— Ei, să vedem! 

— Eu, zice el, îi spun omului așa: „Măi omule, 
mai du-te la biserică, mai posteşte, mai roagă-te, 
mai fă chiar şi milostenie, şi alte fapte bune. Măi, 
dar nici cu dracul nu te strica! Mai du-te la 
restaurant, mai mergi la crâșmă, la jocuri, la 
petreceri, la jocuri de noroc, ca şi cu lumea asta să 
te mai veselești!” 

Cu această metodă am înşelat pe foarte mulți. 
Le dau în gând, că altă putere n-am! Din iad altă 
putere nu ni s-a dat nouă. Îngerii din rai au putere 
de la Dumnezeu numai să-i dea în gând omului să 
facă bine. Noi avem putere numai să-i dăm în 
gând omului să facă rău. Dar ca să-l silim, nu 
putem, că omul are de sine stăpânirea lui dată de 
Dumnezeu. Nu putem cu sila să-l facem să 
păcătuiască; numai dacă-i prost şi ne ascultă ce-i 
dăm în gând. 

Şi aşa am amăgit pe foarte mulți. Când ies de 
la biserică, unii se opresc la cârciumă. Acolo 
fiecare se întâlneşte cu neamuri, cu prieteni. Mai 

ia o ţuică, mai ia un pahar, unul mai ia o ţigară, 
mai vine un lăutar să-i mai cânte. Din cauza asta 
omul s-a împiedicat, nu i-a mai folosit nimic că a 
fost dimineaţă la biserică, căci seara s-a întors de 
la slujba noastră. Şi tot aşa fac cu fiecare. 

Și a întrebat satana: 

— Pe mulţi ai înşelat? 

— Să trăieşti, întunecimea ta, pe mulţi! 

— Ai înşelat pe cei mai proşti decât tine, dar 
n-ai făcut nici o ispravă. 

— De ce, întunecimea ta? 

— Tu îi spui omului să mai meargă şi la 
biserică, să mai meargă şi la cârciumă, să meargă 
şi la petreceri, să meargă şi la locuri sfinte, să mai 
citească, să se mai roage, pe urmă să meargă la 
distracții nepermise, dar Hristos îi spune în 
Evanghelie: Nimeni nu poate sluji la doi domni! 
adică şi mie şi Lui. 

L-ai îndemnat tu, poate omul n-a fost pregătit 
sufleteşte şi se duce de câteva ori, dar după o 
vreme vine îngerul şi-i dă în gând: „Măi omule, 
nu poţi umbla pe două cărări; ori cu dracul, ori cu 
Dumnezeu”. Şi omul, fiind certat de frica lui 
Dumnezeu, se lasă. „Măi, mă ţin de una, că nu 
este mântuire umblând pe două căi!” 

— Ai pățit aşa? 

— Am păţit şi aşa! 

— Vezi! i-am spus eu că tu ai înşelat pe cei 
mai proşti decât tine. Deci să ştii că n-ai răspuns 
bine. 

Şi a chemat pe un comandant, de acei mari, un 
căpitan şi i-a zis: 

— a-l în spate, du-l în adunare şi dă-i zece 
toiege la spinare şi să-l trimiţi în fundul iadului 
că-i prost! 

L-a bătut, în loc să-i mulțumească! Nu i-a 
plăcut sfatul lui. Căuta altul mai bun. 

Iese altul la raport: 

— Să trăieşti, întunecimea ta! Dacă nu te-oi 
mulțumi eu, altul nu te mulțumește. 

— Să te văd, viteazule! Cum te cheamă? 

— Scărăbuță mă cheamă. 

— Cum înşeli tu pe oameni? 

— lată cum, măria ta. Eu îi spun omului aşa: 
Măi omule, nu este Dumnezeu, nu este drac, nu 
este înger, nu este iad, nu este rai, nu este muncă 
veşnică, nu este slavă veşnică, totul este aici în 
lumea asta! Dacă ai ce mânca şi ce bea și ai femei 
şi bani mulți, dacă ai cinste de la oameni, casă şi 
bogății multe, aici este raiul. Şi dacă n-ai, aici este 
iadul. Deci atâta-i, cât îi omul pe lumea asta. 

— Şi ai înșelat mulți? 

— Mulţi am înşelat! 

— Şi tu ai înşelat pe cei mai proşti decât tine. 
Ştiu eu că ai înșelat, dar pe cei proşti, că pe cei ce 
ştiu Scripturile nu poţi să-i înşeli. Pentru că 
Scriptura îi spune omului că este Dumnezeu, că 
este drac, că este înger, este iad, este rai, este 
muncă veşnică, este slavă veșnică, este pedeapsă 
pentru păcat, este răsplată pentru fapta bună în 
ceruri. Scriptura este plină de acest fel de învăţă- 
turi și cei care o citesc, nu te cred pe tine. 

Ba şi mai mult. Dumnezeu, când l-a sădit pe 
om a pus în sufletul și trupul lui simțirea de 

Dumnezeu. Cât de păgân ar fi cineva, simte că 
este o putere nevăzută în sufletul lui şi aceasta 
este conştiinţa. Conştiinţa îl mustră când face rău 
şi-l bucură când face bine. Şi glasul conştiinţei nu 
poate fi un reflex al materiei, ceva material, că-i 
de natură nevăzută. 

Conştiinţa este glasul lui Dumnezeu în om şi, 
îndată ce a greşit, îl mustră: „De ce ai făcut așa?” 
Poate să nu-l mustre nimeni. Poate să nu-l vadă 
nimeni când face păcatul. Oricând greşeşte, această 
lege pusă de Dumnezeu lui Adam întâi, numită şi 
legea firii sau a conștiinței, îl mustră imediat. 

Uneori aşa de tare îl mustră, dacă este păcatul 
mare, încât îl dă aproape în deznădejde. Se 
împlineşte atunci cuvântul care spune în psalmi: 
Întru mustrări pentru fărădelege ai pedepsit pe 
om şi ai subțiat ca pânza de păianjen sufletul său 
(Psalm 38, 14-15). Adică se subție nădejdea ca 
pânza unui păianjen și, de mare mustrare de cuget, 
mai că-și pierde nădejdea. 

Conștiința, dacă se pătează cu multe păcate, 
aşa de tare îl mustră pe om uneori, că se face lui 
această mustrare chinuirea chinuirilor. Din cauza 
conştiinţei nici nu poate mânca bine, nici nu mai 
poate dormi, nici pace nu mai are, nici nu se poate 
ruga. Conştiinţa roade, roade ca și cariul în lemn. 
„De ce ai făcut şi de ce ai mâniat pe Dumnezeu cu 
asemenea păcate?” 

Deci, degeaba îi spui tu că nu-i Dumnezeu, 
căci conştiinţa îi spune şi, după conștiință, îi spune 
şi Scriptura. Tu zici că-l înveţi pe om că nu-i 
Dumnezeu, că nu-i drac, că nu-i înger, că nu-i iad, 

că nu-i rai, dar conştiinţa îi spune că este şi 
Scriptura este plină de mărturii din care se arată că 
există Dumnezeu, că este înger, este muncă 
veşnică, este slavă veşnică. Deci şi tu — i-a zis 
satana la acel cu raportul, care se lăuda că prin 
acest sfat înșeală multă lume — ești prost şi nu 
aduci mare aport pentru împărăția iadului; nu 
aduci mare folos! 

Aşa a păţit și acest drac care a venit cu al 
doilea raport înaintea satanei, cum a păţit şi cel 
dintâi care se lăuda că a făcut mare ispravă. Adică 
în loc să-l laude, să-l facă mai mare peste multe 
cete de draci, l-a bătut şi cu ruşine l-a trimis în 
fundul iadului, că-i prost şi nu ştie să înşele pe 
oameni. 

A înșelat, dar a înşelat prea puţin şi prea 
puţine suflete a dus la iad! A pățit și acest diavol 
ca şi cel dintâi care învăţa pe om să meargă şi la 
biserică şi la crâşmă și să facă şi de-ale lui 
Dumnezeu şi de-ale satanei. Deci şi acesta a ieșit 
rău. 

Şi acum dintre cetele dracilor care erau de față 
a chemat pe altul la raport. Şi era o tăcere între 
polcurile dracilor, că erau milioane de demoni în 
jurul pădurii şi a poienii aceleia, şi nu ieșea nici 
unul, că se temeau că vor păţi ce au pățit ceilalți, 
că, în loc de laudă, îi bate și îi trimite în fundul 
iadului. 

Satana stătea pe scaun şi aștepta să mai iasă 
vreo unul la raport, zicând: 

— Dacă cel ce iese a treia oară, mă loveşte în 
gândire, adică îmi spune un plan de-a câștiga 

suflete pentru împărăţia iadului, mai bun decât al 
celor doi care mi-au dat raportul mai înainte, 
atunci eu pe acela îl voi face general peste multe 
oştiri drăceşti şi-l voi pune să stea pe scaunul meu 
de împărat al iadului trei minute. 

După ce-a zis satana aşa, din polcurile cele 
nenumărate de draci n-a vrut să mai iasă nimeni, 
pentru că se temeau să nu pățească ce au pățit 
ceilalți doi, care au raportat mai înainte şi nu i-a 
plăcut lui. 

Totuşi după un timp iese unul ghebos, cu 
patru rânduri de coarne, un picior de rață, unul era 
de cal. Avea semnele iadului pe fruntea lui, coada 
era lungă, de nu ştiu câți metri în urmă. Şi când a 
ieşit, s-a dus înaintea satanei, cum stătea pe scaun 
acolo în mijlocul poienii, şi i-a spus: 

— Să trăieşti, întunecimea ta! 

Satana îl întreabă: 

— Cum te cheamă? 

— Sarsailă, mă cheamă! 

— Ehei, te văd bătrân şi grebănos. Mi se pare 
că ştii tu ceva meşteşuguri de a înşela suflete, să le 
aduci la împărăţia mea. 

Sarsailă a spus: 

— Nici întunecimea ta nu ştii ce ştiu eu! 

— Să te văd! Mi se pare că eşti mare meşter 
de-a câştiga suflete. 

— Nici tu nu ştii ce ştiu eu! Eu am un 
meşteşug, că am îmbătrânit în luptă cu sufletele 
oamenilor de atâtea mii de ani, prin care multe 
suflete duc la iad. Cum cad iarna fulgii de zăpadă, 
aşa cobor în iad suflete în fiecare zi. 

— Şi cum ai reuşit să aduci atâtea suflete la 
împărăția mea? 

— Eu n-am să spun nici ca diavolul cel dintâi, 
care a ieşit la raport, pentru că se întâmplă cum ai 
zis întunecimea ta. Omul ştie că nu poate sluji la 
doi domni şi îndată îl câştigă îngerul de partea lui. 
Dar, nici n-am să-i spun omului, ca celălalt prost, 
că nu-i Dumnezeu, nu-i drac, nu-i înger, nu-i iad, 
nu-i rai. Nu! Pentru că Scriptura spune că este şi 
Dumnezeu şi drac şi înger şi iad. 

Eu atât îi spun omului: „Măi omule, este 
Dumnezeu, este drac, este înger, este muncă 
veşnică pentru păcat şi slavă veşnică pentru fapta 
bună, dar mai ai vreme! Eşti prost? Chiar de azi 
începi fapta bună?” 

Dacă-i copil îi spun: „Măi băiete, tu de acum 
ai de trăit! Vine tinereţea, trebuie să te căsătoreşti, 
trebuie să petreci în lume! Nu cumva să-ţi pierzi 
tinereţea aşa degeaba, doar viaţa trebuie trăită!” 

lar dacă-i tânăr îi spun: „După ce te vei 
căsători şi îţi vei face o gospodărie, după aceea ai 
să începi fapta bună. Acum mănâncă, bea, 
distrează-te, fă toate răutățile, că doar eşti tânăr. 
Te va ierta Dumnezeu, că El ştie neputinţa omului. 
Pentru pocăință mai lasă pe mâine, lasă pe 
poimâine, lasă pe la anul, mai încolo!” 

ÎI învăţ pe om să amâne pocăinţa de azi pe 
mâine, de mâine pe poimâine! „Ce milostenie vrei 
să faci acum? Taci din gură! Te pocăieşti aproape 
de moarte! Vrei să posteşti acum, să-ţi cheltuieşti 
sănătatea trupului? Lasă la bătrâneţe, că postul 
este pentru cei bătrâni! Vrei să te rogi? Să pierzi 

tu atâtea ceasuri rugându-te lui Dumnezeu? Apoi 
acum ai treabă. lată, ai să creşti copii, ai de făcut 
casă şi zestre la fete, ai de însurat şi măritat. Ai 
atâtea!” 

Şi-l încurc cu grijile vieţii şi tot îi spun: „Lasă 
pe altă dată”. Când vine îngerul şi-i spune: „Măi, 
omule, fă un praznic pentru morţi!” Eu îi spun: 
„Dar eşti prost? Acum ai de îmbrăcat copiii, ai de 
făcut nuntă, ai de făcut cutare!” Îngerul vine şi-i 
spune: „Măi, omule, ia începe a posti posturile de 
peste an, miercurea şi vinerea!” Eu îi spun: „Nu 
posti că îţi pierzi sănătatea! Tu trebuie să 
munceşti, să aduni averi, ai de crescut copii!” 

Sau vine îngerul şi-i spune: „Măi omule, 
spovedeşte-te şi lasă păcatul, lasă desfrâul, lasă 
beţia, lasă tutunul, lasă înjurăturile!” „Ei, dar de 
pe acum? Mai încolo, aproape de moarte, m-oi 
spovedi la un preot, mă va dezlega şi gata. Doar 
cartea spune să te apuce sfârşitul cel bun, dar până 
atunci poţi petrece aşa!” 

Cu aceasta mă ascultă toţi, zice diavolul, şi 
fapta bună tot o amână de azi pe mâine. 

Sfânta Scriptură spune altfel. Duhul Sfânt îi 
trezeşte pe oameni, zicând: Astăzi de veţi auzi 
glasul Lui, să nu vă învârtoşaţi inimile voastre 
(Evrei 37, 8). Şi cum am spus, glasul lui Dum- 
nezeu în om este conştiinţa, care-l mustră pentru 
păcat şi-i spune: „Omule, părăseşte păcatul! 
l.asă-te de furat, lasă-te de curvit, lasă-te de 
înjurat, lasă-te de beţie, lasă-te de fumat, lasă-te 
de lucruri rele, de zavistie, de pizmă, de ceartă”. 

Dumnezeu îi poruncește azi, iar noi îi spunem lui: 
„Nu astăzi, ci mâine, poimâine, la bătrâneţe!” 

Şi-i zicem aşa: „Dă-mi mie ziua de azi şi tu 
ia-o pe cea de mâine!” Şi aşa, zice, este păcatul la 
om, cum ai lua un cui mare şi cu o bardă începi a-l 
bate într-un lemn de stejar uscat. Dacă-i dai un 
ciocan, două, trei, cuiul îl poţi scoate uşor. Dacă-l 
baţi pe jumătate, este mai greu, iar dacă îl baţi de 
tot, trebuie să crăpi lemnul! 

Aşa-i şi păcatul! Se bate în fire prin obiş- 
nuință. Şi dacă omul nu lasă azi păcatul, când este 
proaspăt, cu cât se învecheşte, cu atât mai greu se 
poate dezobişnui de dânsul. 

Văzut-ai în aramă rugină verde? Arama, dacă o 
curăţai în fiecare zi, strălucea ca aurul! Însă, dacă 
s-a lăsat ani de zile, a prins rugină verde, n-o mai 
poți spăla cu nimic în lume, numai dacă o topeşti. 
Aşa-i sufletul când îmbătrânește în păcat. Dacă nu 
a lăsat azi păcatul, să nu creadă că mâine sau 
poimâine îl lasă mai uşor. Că pe măsură ce trece 
vremea, păcatul se învecheşte, se bate în fire şi 
obiceiul devine a doua natură; obişnuinţa se face a 
doua fire şi omul face păcatul vrând-nevrând, şi 
cu mare nevoie se mai dezbară omul de păcat, 
după ce s-a învechit în el! 

Obişnuința, după legile canonice ale Bisericii, 
este a zecea treaptă a păcatului, că de aici urmează 
deznădejdea, penultima treaptă. Şi când l-am văzut 
pe om că s-a obişnuit cu păcatul, un an, doi, zece, 
nu ştiu câţi, este al meu pentru totdeauna! Și aşa 
reuşesc eu să-i înşel, că mii şi milioane de oameni 
amână pocăința de azi pe mâine, şi toți se robesc 

de păcat; căci păcatul care nu l-a lăsat azi, mâine- 
poimâine tot prinde rădăcini şi este tot mai greu. 
lar când vrea omul să lase păcatul, păcatul se 
ridică cu mare putere asupra lui: „Eşti prost, măi? 
Cu mine ai trăit! Cum să te laşi de mine? Ce mai 
este? Să trăieşti cum te învăţ eu şi cum te-ai 
obişnuit cu mine!” 

Aşa cum ţi-am spus mai înainte, am învăţat şi 
am înşelat atâtea suflete, încât acestea cad în iad 
cum cad fulgii când ninge, cu un singur sfat: 
„Oameni buni, pentru fapta bună mai este vreme; 
nu fiți proşti să începeţi chiar de azi sau chiar din 
ceasul acesta!” 

Deci vă spun, întunecimea ta, acesta-i sfatul şi 
meşteşugul meu şi am o ceată în iad de mii şi sute 
de mii de ucenici de-ai mei, pe care i-am învăţat 
aşa, şi-i trimit în tot pământul să şoptească omului 
la ureche: „Omule, pentru fapta bună mai este 
vreme. Mâine, poimâine, peste un an, peste doi, la 
bătrâneţe”. Și am reuşit şi reuşesc. Du-te şi vezi în 
iad câți am pogorât şi pogor cu acest sfat! 

Atunci satana a zis: 

— Bravo! Cel mai bun sfat, să-l înveţi pe om să 
amâne pocăinţa de azi pe mâine: „Chiar azi vrei să 
te spovedeşti? Chiar azi vrei să te împărtăşeşti? 
Chiar azi vrei să faci milostenie? Nu vezi că n-ai 
timp? Lasă pe mâine!” 

Acum, pentru că m-ai lovit în gândire, îţi voi 
da coroana şi toiagul meu, să stăpâneşti trei 
minute iadul, şi toți să învățați de la el acest 
vicleşug, ca să aduceţi cât mai multe suflete în 

împărăția mea, ca să se chinuiască cu noi în vecii 
vecilor. 
* 


Călugărul, după ce-a văzut şi a auzit toate 
acestea, a văzut pe satana că a bătut de trei ori din 
palme şi ca o scânteie s-a stins în văzduh şi n-a 
mai văzut nimic, nici nu s-a mai auzit nimic. Şi el 
a rămas uimit de cele ce a auzit, cum instruieşte 
satana pe ucenicii lui şi pe cei fără număr draci 
din iad, ca să-i învețe pe oameni să amâne 
pocăinţa. 

Atunci a venit îngerul Domnului şi i-a zis: 

— Avva Ilarioane! 

— Ce este, Doamne? 

— De trei ani de zile te rogi lui Dumnezeu ca 
să-ți arate cum înşeală dracii pe oameni şi cum îi 
duc în împărăția iadului! Iată ai văzut cu ochii tăi 
şi ai auzit cu urechile tale cum! 

Du-te la chilia ta, ia un caiet, pune mâna pe 
condei şi scrie tot ce-ai văzut, tot ce-ai auzit cu 
urechile tale, să rămână pentru neamurile ce vor 
veni, pentru cele din urmă, acest meşteşug al 
satanei. Căci trebuie să ştie toată lumea, că cel mai 
bun sfat al dracilor de-a câştiga suflete pentru 
împărăția iadului, este de-al învăța pe om să 
amâne fapta bună de azi pe mâine, de mâine pe 
poimâine, de la tinereţe la bătrâneţe, pe patul 
morții, şi aşa să-i ducă pe toţi în iad! Amin. 


SĂ NU JUDECĂM PREOȚII! 


În anul 1954 am fost invitat la Bucureşti la un 
profesor universitar, Alexandru Mironescu, să 
vorbesc într-o sală, unde erau peste 50 de persoane: 
numai miniştri, generali, colonei, profesori, doctori, 
ingineri, farmaciști, numai oameni din clasa de 
sus. Era şi părintele Daniil Tudor. El a aranjat ca 
să predic, împreună cu părintele Benedict Ghiuş şi 
părintele Petroniu Tănase. 

După ce-am intrat acolo, întâlnirea religioasă 
a început, aşa cum se cuvenea, cu rugăciune. La 
un moment dat, se ridică o doamnă şi spune: 

— Prea Cuvioase părinte, eu nu pot pune în 
acelaşi cântar pe toţi preoţii! 

— Dar cine eşti dumneata de cântăreşti preoţii? 
Ai Stat pe scaunul lui Hristos? 

— Dar, Prea Cuvioase, părintele cutare-i sfânt, 
părintele cutare, care a fost la închisoare, a fost un 
sfânt, dar ceilalți preoţi care nu poartă uniformă, 
care se bărbieresc, care fumează, eu nu-i pot pune 
în acelaşi cântar. 

— Dar cine ţi-a dat voie să-i pui în acelaşi 
cântar dumneata şi să cântăreşti preoții? Că n-ai 
voie să cântăreşti pe nimeni, că zice aşa Scriptura: 
Nu judecaţi şi nu veți fi judecaţi (Matei 7, 1). Eu 
pe nimeni n-am voie să judec, pentru că 
judecătorul nostru este Hristos. 

— Vreau să vă spun că eu mi-am pierdut evla- 
via la unii preoţi şi eu cred că n-au toţi acelaşi har. 

— Rău ai gândit! Dumneata trebuie să ştii că, 
dacă ar fi aşa cum zici, n-ar mai fi preoți pe fața 
pământului, fiindcă toți greşesc. Dar nu-i aşa. Zice 
Sfântul loan Gură de Aur: „A preotului este numai 
a deschide gura, şi harul lucrează”. 

De vei vedea preot beat, căzut în şanţ, du-te 
şi-i sărută mâna şi îndată te-ai umplut de harul lui 
Dumnezeu! Că nu se amestecă niciodată păcatele 
lui cu harul lui Dumnezeu care l-a luat la 
hirotonie, că atunci n-ar mai fi har. Preotul nu 
lucrează în virtutea sa personală, ci în virtutea 
harului care l-a primit. Dacă n-a fost vrednic, la 
judecată ia mai mare muncă decât creştinii, că cei 
tari, tare se vor cerca; căruia i s-a dat mult, mult i 
se va cere; şi mai mult va fi bătută sluga aceea 
care a ştiut voia, decât cea care n-a ştiut (Luca 
12, 48). 

Dar acest lucru este al lui Hristos, nu-i al tău. 
Noi ne plecăm harului lui Dumnezeu, că ai auzit 
ce a spus Mântuitorul la popor. El, ca Dumnezeu, 
îi mustra pe cărturari şi pe arhierei, dar poporului 
nu i-a dat voie să-i mustre. Ai auzit ce-a spus? Pe 
scaunul lui Moise şi al lui Aaron au şezut 
cărturarii şi fariseii, arhiereii şi preoţii; tot ce vă 
învață ei să faceți, să faceţi, că ei legea lui 
Dumnezeu învaţă, dar după faptele lor să nu 
faceţi, că ei zic şi nu fac (Matei 23, 2-3). 

Evanghelia îţi dă voie să faci ce zice preotul, 
când te învaţă de bine, iar dacă vezi la el ceva că 
nu-i bun, nu face. Mântuitorul spune asta. Pentru 
că el are să dea seama înaintea lui Dumnezeu, 
dacă n-a făcut, şi eu am să dau seama înaintea lui 

Dumnezeu dacă am auzit un cuvânt bun şi nu l-am 
făcut. 

Dar nu le-a dat voie să judece, pentru că harul 
lui Dumnezeu nu se duce de la preot, numai dacă 
ai auzit că l-a caterisit. Şi când este caterisit, încă 
darul nu se ia. Atunci este ca un soldat care are la 
dânsul sabie, are puşcă, are pistol, dar n-are voie 
să le folosească, că i se ia numai administrarea 
harului, nu harul lui Dumnezeu, numai lucrarea 
harului. El, în ziua judecății, tot ca preot se va 
judeca. 

la să vă dau un exemplu: Pune dumneata într-un 
castron de marmură un pumn de galbeni de aur şi 
pune şi cenuşă. la o căldare de apă şi toarnă peste 
ci. Ce se întâmplă cu cenuşa? S-a amestecat aurul 
cu apa? A intrat cenuşa în aur? N-a intrat. Aurul 
este altă fire şi cenuşa alta. 

După cum nu se amestecă aurul cu cenuşa, aşa 
nu se amestecă la preot păcatele lui cu harul care 
este dat de la Dumnezeu, măcar de ar fi el cât de 
păcătos. 


LUCRAREA CONŞTIINŢEI 


Cel mai adânc glas în inima noastră este 
conştiinţa, glasul lui Dumnezeu din om, care ne 
îndeamnă numai la bine şi ne opreşte de la rău, şi 
al doilea este sufletul cuvântului. 

Sufletul cuvântului este cuvântul cel din- 
lăuntru, aşezat de Dumnezeu în inimă, cu care 
vorbim; că nu vorbim sonor. Acesta se cheamă 

„sufletul cuvântului”, cum spune Sfântul loan 
Damaschin. Cuvântul aşezat de Dumnezeu în 
inima omului de la zidirea lui, cu care vorbim 
tainic, nu cuvântul sonor. 

Cuvântul sonor este îmbrăcămintea cuvântului 
din inimă. Cuvântul sonor ne face să vorbim. Dar 
acela este aşezat în inimă tainic. Vezi că stai şi 
vorbeşti ceasuri întregi singur. Citeşti o carte 
numai cu gândul, fără să mişti limba. Acesta-i 
sufletul cuvântului. Cuvântul cel tainic aşezat în 
inimă. El este pus de Dumnezeu acolo. Prin el 
vorbim cu Dumnezeu tainic; şi în rugăciune şi 
oricând. Punem la cale toate problemele. Acesta 
lucrează împreună cu conştiinţa, este glasul lui 
Dumnezeu din om. 

Dacă am greşit, mă mustră. Dacă am făcut 
bine, mă bucură totdeauna. Da, este pus de 
Dumnezeu în om cuvântul cel înăuntru aşezat. 
Acesta-i cuvântul tainic care lucrează cu conşti- 
inţa, fără să mă mustre nimeni. Am greşit, nimeni 
nu mă mustră. Acela însă, da! 

Spune Sfântul loan Gură de Aur: „Conştiinţa 
este judecător drept. N-o poţi potoli nici cu parale, 
nici cu măguleli, nici cu nimic”. Poate să-ți dea 
unul tot globul. 

În măsura în care am împăcat conştiinţa 
noastră, ca să nu ne mustre pentru păcat, în 
măsura aceea ne simțim uşori şi foarte aproape de 
Dumnezeu. Căci conştiinţa îţi spune imediat dacă 
mai are ceva pe ea, căci îndată te îngreuiezi. 
Conştiinţa lucrează întreit, cum spune Sfântul 

Dorotei. Ea lucrează față de materie, față de 
Dumnezeu şi față de noi înşine. 

Cum, față de materie? Bunăoară eu ţi-am dat o 
haină de pomană şi ţi-am spus s-o cruţi, să nu-ţi 
baţi joc de ea. O porți, dar s-o păstrezi. Şi dacă 
vezi că ai rupt-o prea devreme, te mustră cugetul: 
„Măi, n-am făcut cum a zis acela!” 

Tot față de materie: Tu te apuci să cheltui prea 
mult pe mâncare, pe băutură şi altul n-are ce 
mânca, săracul! Conştiinţa îţi spune: „Vezi? Tu 
vrei să trăieşti bine în lumea asta, dar altul este 
flămând şi n-are ce mânca!” Conştiinţa față de 
materie totdeauna te ţine aproape. 

Faţă de Dumnezeu, conştiinţa totdeauna sau se 
încarcă sau se uşurează, dacă nu am pocăință şi 
lacrimi pentru păcate. 

Față de mine, conştiinţa mă mustră pentru 
păcat. Măcar de-ar fi cu gândul, cu cuvântul sau 
cu fapta. 

x 


Conştiința este judecător drept. Dumneze- 
iescul Ioan Gură de Aur spune: „Nu ţi-a pus ție 
Dumnezeu judecător dinafară, să-l poți momi cu 
parale, să-i dai atâta, ca să te facă pe tine drept. 
Acest judecător este pus înăuntru, nu-l putem 
momi cu nimic!” 

Auzi ce spune Sfântul Dionisie Areopagitul: 
„Ştiinţa gândului curat este veselia veseliilor, şi 
ştiinţa gândului pătat este chinuirea chinuirilor”. 
Poate să-mi zică mie toată lumea că eu sunt sfânt, 
că sunt bun, că sunt cutare, dacă conştiinţa îmi 

spune: „la seama că eşti păcătos, eşti leneş, eşti 
plin de păcate”, n-o poți împăca. 

Dacă toată lumea mă laudă, însă conştiinţa de 
mă judecă vinovat, gata, eu sunt cel mai chinuit 
om! Știința mea este chinuirea chinuirilor, că am 
de-a face cu ştiinţa lui Dumnezeu din mine, care 
nu cruţă, care socoate lucrurile drept totdeauna şi 
ne arată slăbiciunile. 

lar dacă conştiinţa este nepătată, toată lumea 
să mă ocărască, toată lumea să spună tot ce-i mai 
rău despre mine, mie nu-mi pasă. Mie îmi place 
când nu mă judecă în conştiinţă Dumnezeu. Dacă 
pe mine nu mă judecă conştiinţa pentru păcat, şi 
dacă nu mă judecă Dumnezeu în conştiinţă, eu am 
toată veselia! Aceasta este ce spune Evanghelia: 
Fericiţi veți fi când vă vor ocări pe voi oamenii şi 
vă vor prigoni şi vor zice tot cuvântul rău 
impotriva voastră, mințind pentru Mine. Pentru 
cine? Pentru adevăr. Şi nu ne arată numai să nu ne 
scârbim, ci: Bucuraţi-vă şi vă veseliți, că plata 
voastră multă este la ceruri. 

Aşa este, dacă nu este pătată conştiinţa, nu te 
supără. lar dacă ţi-i pătată şi te mustră conştiinţa, 
o poţi împăca. Du-te la mărturisire la un preot, te 
dezleagă de păcate şi te-ai uşurat. Apoi te păzeşti 
să nu mai faci şi aşa te poți împăca cu conştiinţa. 
Împăcându-te cu conştiinţa, te-ai împăcat cu 
Dumnezeu şi totdeauna vei avea odihnă şi pace în 
suflet. 


NUNTA CREŞTINĂ 


Nu toată nunta dintre oameni şi nu la toate 
confesiunile religioase nunta este Taină. Aşa la 
protestanți, la catolici, la anglicani şi la alte multe 
confesiuni şi popoare, nunta n-are putere de taină. 
Este numai un simbol la dânşii, un act de prietenie 
şi o dovedință oarecare între soț şi soție. Dar 
niciunde n-are nunta putere harică de Taină şi nu 
este atât de cinstită ca în Biserica dreptmăritoare 
de Răsărit. 

Ca nunta să fie cu adevărat Taină mare şi 
sfinţită trebuie să ştiţi că nunta are unsprezece 
reguli canonice. Și numai atunci când se face după 
aceste reguli nunta este adevărată nuntă creşti- 
nească şi adevărată Taina mare. 

Nunta este rădăcina firii omeneşti, cum o 
numește dumnezeiescul Apostol Pavel. El spune 
aşa: Dacă rădăcina este sfântă, sfinte vor fi şi 
ramurile. lar dacă rădăcina este sălbatică, 
sălbatice şi rele vor fi ramurile ei. 

El numeşte nunta Taină, că este una din cele 
şapte Taine. Dar nu taină, ci faina aceasta mare 
este — zice de nuntă —, iar eu zic vouă: în Hristos 
și în Biserică. Dacă s-a făcut cununia în biserică, 
ea închipuie unirea cea duhovnicească din ceruri a 
Bisericii cu Hristos. 

Nu după ce ţi-ai bătut joc, te uneşti prin 
cununie cu o fecioară. Te-ai dus să faci armata şi 
dai buzna să te însori. Dacă faci aşa, nu-i bine! 
Cununia este de 2000 de ani în Biserica lui 


54 NE VORBEŞTE 


Hristos. Taina lui Hristos este numai când se face 
cununia în biserică. 

Când am fost la Ierusalim, am fost la Cana 
Galileii, unde s-a prefăcut apa în vin; că prima 
minune a făcut-o Mântuitorul la nunta din Cana. 
De aceea nunta a ridicat-o la rangul de Taină, cum 
este Sfânta Împărtăşanie, Botezul, Spovedania, 
Sfântul Maslu, Preoţia, tot aşa de mare Taină este 
şi nunta. 

Acolo am fost şi am văzut vasele de piatră 
unde s-a prefăcut apa în vin şi le-am sărutat. Sunt 
două vase de cremene, galbene. Evanghelia spune 
că şase vase au fost; două le-am văzut la Sfânta 
Ana la muzeu, două la Cana şi două s-au pierdut 
de 2000 de ani. 

Aceste vase în care Mântuitorul a prefăcut apa 
în vin sunt puse în biserică; ele au icoane 
frumoase şi perdele de aur, să se închine lumea, să 
sărute icoanele şi pe urmă aceste vase. 

Dar Taina Nunții pe care o fac creştinii azi, 
vai şi amar de noi! Cum s-a stricat sfințenia 
acestei Taine! Cum ne-am depărtat de sfințenia 
Tainei acesteia, cât cerul de pământ! 

Ca să vă daţi seamă de aceasta, ascultați cu 
atenție care sunt cele unsprezece reguli canonice 
ale nunţii creştine ortodoxe, după canoanele 
Bisericii lui Hristos. 

1. Prima condiţie sau rânduială canonică, şi 
aici vorbim din cuvântul Sfântului loan Gură de 
Aur, este să nu se ia neamuri în căsătorie. 

Preotul bisericii este părintele întregului sat 
sau al parohiei. Voi, când o să vă căsătoriţi fetele 

sau băieții, sunteţi datori să vă duceți întâi la 
preot. Preotul trebuie să ştie întâi şi-ntâi câte nunți 
are în sat. 

A vorbit un băiat cu o fată, dar trebuie să se 
ducă la preot. Dacă preotul are multe familii în 
comună, cum se întâmplă în multe locuri, şi nu 
ştie care-i rudă unul cu altul, poate pune pe uşa 
bisericii un anunţ: „Vă rugăm pe toţi enoriaşii să 
ne comunicaţi, dacă aceşti doi tineri nu sunt 
rude!” Dacă enoriaşii nu spun când ştiu, este 
păcatul lor. 

Spiţa de rudenii şi arborele genealogic al unei 
familii se împarte în cinci: Rudenie suitoare şi 
coborâtoare, colaterală, din cuscrie, din dumneze- 
iescul Botez şi din fii adoptivi. 

Rudeniile suitoare sunt: tata, bunicul, stră- 
bunicul, răs-străbunicul. Cele coborâtoare sunt: 
feciorul, nepotul, strănepotul şi răs-strănepotul. 
Acest fel de rudenii nu se pot lua niciodată în 
căsătorie, pentru imposibilitate de vârstă. 

Are dreptul răs-străbunicul să ia în căsătorie 
pe o răs-strănepoată, dar ea trebuie să fie de 16 
ani, iar el de 100 de ani. Deci vă daţi seama că nu 
se poate lua din cauza vârstei. Deci acestea nu se 
pot lua la infinit. 

Rudeniile colaterale, care fac cruce cu cele de 
sânge, cele suitoare şi coborâtoare, adică: tata, 
băiatul (sora), vărul întâi, vărul al doilea şi vărul 
al treilea. Tata cu mama sunt de gradul întâi; 
fratele cu sora sunt gradul al doilea; verii întâi 
sunt gradul al patrulea; verii al doilea sunt gradul 
al şaselea. Toţi aceştia n-au voie să se ia în căsă- 

torie unul cu altul. De abia verii al treilea se pot 
lua, Care sunt gradul al optulea. Deci verii al 
treilea se pot lua în căsătorie. 

Cine intră în această rudenie colaterală, iarăşi 
intră în rudenie de sânge. Să ţineţi minte! Vă 
spune preotul din sat, dar, fiindcă aţi venit pe aici, 
vă spun şi eu. 

Rudeniile din cuscrie, din două şi trei neamuri 
în laturi. Adică: un bărbat a fost căsătorit cu o 
femeie, s-au încuscrit părinţii femeii cu părinții 
lui. Sunt rudenii din două laturi. Dar dacă-i moare 
femeia şi bărbatul ia altă femeie, au devenit trei 
neamuri în cuscrie, că s-a mai încuscrit şi cu 
părinţii celei de-a doua femei. Aici se opreşte 
căsătoria până la gradul cinci, la gradul șase 
dezleagă Sfinţii Părinţi. 

Rudeniile din dumnezeiescul Botez. Acestea 
rudenii sunt oprite să se ia în căsătorie până la 
gradul şapte inclusiv. 

Naşul, dacă a botezat un copil, băiatul acela, 
dacă a crescut, nu poate lua pe fiica naşului, dar 
nici pe fata fiului, nepoată de la fiu. De abia poate 
lua pe strănepoata naşului. Tot aşa şi dacă acest 
băiat al naşilor ar avea un băiat, nu poate lua pe 
fata naşului, ci numai pe nepoata naşului. 

Apoi mare păcat fac preoții şi creştinii aceia 
care pun naşi mulți la nuntă, cum am auzit prin 
Bucovina, că au pus 40 de naşi la o nuntă. 
Nebunie nemaipomenită! Toţi se fac rudenii. 
Copiii lor nu se mai pot lua în veac în căsătorie. 

Cine v-a învăţat să puneţi mulți naşi la nuntă? 
Ca să iasă parale multe? Te duci în gheenă, în iad! 

Atât aveţi voie, un naş să puneţi; naşul cu soţia lui 
(dacă sunt cununaţi religios). Atât! Un singur naş 
să se pune la nuntă. Vă arăt eu dogmele şi 
canoanele Bisericii; eu sunt cu mâna pe Pidalion 
şi pe pravilele bisericeşti. 

Deci să nu se mai facă păcatul acesta! Și pe 
preotul care îngăduie aceasta, Biserica îl osândeşte. 
Ştiţi voi cât de mare păcat este amestecarea 
rudeniilor din dumnezeiescul Botez? Este mai 
mare decât cel de sânge. Am să vă dau o pildă. 
Dacă s-ar ajunge la nebunia aceasta să păcătuiască 
tatăl cu fiica sa, îi opreşte 20 de ani de Sfintele 
Taine. lar dacă a trăit cu fina din botez, îl opreşte 
25 de ani, că este mai mare rudenia din botez 
decât cea de sânge, că este rudenie duhovnicească. 

Trebuie să ştiţi lucrul acesta, că vă băgaţi în 
gheenă, dacă vă puneţi naşi mulți şi vă faceţi 
rudenii şi pe urmă copiii sau nepoţii voştri se iau 
în căsătorie. Voi răspundeţi! 

Rudenia din fii adoptivi. Ai luat un băiat, l-ai 
adoptat, l-ai trecut pe numele tău, el poartă 
numele tău în societate. Acela este al tău. Cum 
este băiatul tău, aşa-i şi acela înaintea lui 
Dumnezeu, după ce l-ai înfiat. 

Deci copilul acela, dacă are o soră sau un 
frate, nu poate să ia pe un copil al dumitale sau 
dacă ar avea un nepot. Tocmai strănepotul lui 
poate să ia pe strănepoata dumitale, iarăşi până la 
spița a patra. Trebuie să ştiţi acestea, pentru că 
mult se încarcă bietul suflet. 

Nunta celor care s-au luat din rudenii are 
numai două leacuri, grele amândouă, după Sfântul 

Vasile cel Mare: „Cine s-a încurcat cu rudenie în 
căsătorie, ori se desparte — chiar dacă ar avea 
copii, că-i desparte Biserica —, ori să trăiască ca 
fraţii în curăţie până la moarte!” 

Deci, de orice nuanţă şi spiță de rudenie este 
cineva, dacă păşește peste rudenii şi se iau în 
căsătorie, se face incest şi amestecare de sânge şi 
este blestem şi nenorocire pe ambele familii care 
s-au încuscrit, şi pe tinerii care s-au luat în 
căsătorie. 

2. A doua condiţie canonică a nunții 
ortodoxe este să se învoiască tinerii, să se placă 
mirele şi mireasa, băiatul şi fata. Mare păcat şi 
mare greșeală fac părinţii care dau fata după cine 
nu-i place, sau obligă pe fecior să ia cutare fată, 
pentru că are avere multă, sau că-i frumoasă, sau 
cine ştie ce alte condiții. 

Aceşti părinți, care îndeamnă copiii să se 
căsătorească împotriva voinței lor, sunt nişte 
ucigaşi care-i bagă în ispită, că ei numai de 
ruşinea părinţilor se iau, la stăruința lor şi apoi nu 
se plac şi se despart. Şi toate păcatele care 
urmează din această despărțire se datorează 
părinţilor care i-au îndemnat şi cad pe umerii lor. 
Odată ce s-au învoit tinerii, este de la Dumnezeu. 

3. Dar este și a treia rânduială a nunții 
canonice. Trebuie să se învoiască şi părinţii lor; 
atât ai băiatului, cât şi ai fetei. Nu-i binecuvântarea 
lui Dumnezeu dacă tinerii se plac unul pe altul şi 
părinții nu se împacă. Deci atunci nunta este 
Taină, când Dumnezeu le dă în gând şi părinţilor 
şi tinerilor să se învoiască la nuntă. 

Atunci este nunta binecuvântată, când se 
învoiesc şi tinerii şi părinţii, când fac tocmeală de 
bunăvoie între această cuscrie şi între copiii lor. 

4. A patra rânduială a nunții canonice. 
Tinerii să se căsătorească foarte devreme. După 
canoanele Bisericii, după învățătura Sfântului loan 
Gură de Aur, trebuie să se căsătorească băiatul 
când este de 15 ani şi fata când este de 13 ani. 

Dar pentru ce aceasta? V-aţi pus întrebarea? 
lată de ce: Pentru ca să nu greşească până la 
căsătorie, să se ia spurcaţi. Că nunta-i cinstită, 
când amândoi sunt feciorelnici, şi băiatul şi fata. 
Biserica apără întotdeauna neprihănirea şi curăția. 
Are mare grijă, nu cumva să se ia în căsătorie 
după ce-a căzut în păcat băiatul sau fata cu cineva. 
Că nu mai este „Doamne ajută” în căsătorie. 

Iar dacă acum, după legile statului, s-a hotărât 
să fie fata de 16 ani, este bună şi această 
rânduială. Că nu-i prea tânără, este numai potri- 
vită. Şi băiatul n-ar trebui să treacă de vârsta de 18 
ani sau cel mult 20, dar să se păzească cu mare 
tărie până la căsătorie în feciorie, cum i-au făcut 
mamele lor. 

5. A cincea rânduială a nunţii canonice. 
Înainte de-a face nunta cu cel puţin o săptămână, 
trebuie să meargă la duhovnic pentru spovedanie 
părinții mirelui şi ai miresei şi cu feciorii lor, 
mirele şi mireasa, să fie pregătiți pentru împăr- 
lăşanie. 

Dar să facă o spovedanie aşa cum trebuie, 
scrisă, că spovedania este al doilea botez. S-o faci 
bine, spunând tot ce-ai făcut, de când erai mic 

copil şi până a venit vremea să te însori sau să te 
măriți. ` 

6. A şasea rânduială a nunții canonice. În 
ziua când are să fie nunta, trebuie să meargă la 
biserică mirele şi cu mireasa, părinţii băiatului, 
care se numesc socrii mari, şi părinţii fetei, adică 
socrii mici, să asculte cu mare evlavie şi cu mare 
frică de Dumnezeu toată dumnezeiasca slujbă a 
Bisericii, Utrenia, Sfânta Liturghie, predica şi 
toată rânduiala. ` 

7. A şaptea rânduială a nunții canonice. În 
ziua când are să-i cunune, dacă preotul, la mărturi- 
sire, i-a găsit vrednici pe aceşti doi tineri, să le dea 
Sfânta Impărtăşanie, adică să-i împărtăşească cu 
Trupul şi Sângele Domnului. 

Ei, în ziua nunţii, primesc două taine, anume 
Împărtăşania şi Cununia. 

8. A opta rânduială canonică a Bisericii lui 
Hristos pentru nunta cea adevărată, creştină, este 
ca preotul duhovnic care i-a mărturisit pe aceşti 
tineri şi cunoaşte viața lor, dacă ştie că, Doamne 
fereşte, unul din ei a căzut în păcat până la 
cununie, mirele sau mireasa, n-are voie să-i pună 
cununia pe cap, pentru că face păcat de moarte. 

Ce credeţi dumneavoastră, că acea cununie se 
pune de fantezie, de mândrie; ca să ne vadă oame- 
nii că ne încununează Biserica? Vai de capul tău, 
dacă te-a încununat fiind nevrednic, că spre 
osândă te-ai încununat! 

Biserica lui Hristos, care este „stâlp şi 
întărirea adevărului”, încununează numai pe cei 
feciorelnici, care şi-au păzit fecioria până la nuntă, 

şi băiatul şi fata, cum i-a făcut mama lor. Numai 
acelora Biserica are voie să le facă această mare 
cinste de a le pune cununa pe cap, această cunună 
a biruinței asupra păcatului trupesc, asupra 
patimilor şi a stricăciunii, că s-au luptat în viață cu 
post, cu rugăciune şi cu înfrânare şi s-au păzit să 
fie biserică a Duhului Sfânt, și se încununează 
pentru că au biruit păcatul! 

Inainte vreme, când un stăpânitor sau un îm- 
părat câștiga o împărăție, având o oarecare biruin- 
tă sau o mare bravură, era obiceiul să-l încunu- 
neze. Așa şi la această taină. Biserica încununează 
pe cei biruitori, pe cei viteji, care s-au luptat până 
la cununie să ţină fecioria neatinsă de păcatele 
trupeşti, spurcate. 

Biserica, care-i trupul lui Hristos, stâlp şi 
întărire a adevărului, nu încununează curvari şi 
preacurvari, ci numai oameni sfinţi, care şi-au 
păzit trupul şi sufletul sfânt până la cununie. 

lar dacă preotul ştie de la spovedanie că ori 
mirele ori mireasa a căzut în curvie, să nu-i pună 
cununia pe cap! Să i-o pună numai mirelui, dacă el 
a fost cinstit, sau numai miresei. 

O, ce bine ar mai fi aceasta! Ar vedea toată 
biserica cine-i cu musca pe căciulă! Ar cunoaşte 
toți cât de cinstit a fost, când va vedea pe mireasă 
cu cununia pe cap şi pe mire nu, sau invers. lar 
dacă amândoi au căzut, preotul n-are voie să le 
pună nici unuia cununia pe cap. Citiţi pe Sfântul 
loan Gură de Aur (Omilia 9, la I Timotei) şi pe 
Sfântul Nicodim Aghioritul (în „Hristoitia”, 
Cuvântul IV). 


Preotul care pune cununia pe cap la oamenii 
curvari, care au fost căzuţi, sau la a doua nuntă, 
este sub canon. N-are voie! Face lucruri necano- 
nice și neaprobate de Biserica lui Hristos. 

Am auzit că acum se pune cununia şi la a doua 
nuntă la unii. Cine te-a învățat? Cine îți dă voie să 
faci aceasta? 

Sunt unii care au pretenţia să le pună cununia 
pe cap după ce s-au săturat, bărbaţii de femei şi 
femeile de bărbați. Nu mai ai de ce să-i pui 
cunună! Poate să fie spovedit de o sută de ori, 
dacă a căzut, este căzut; nu mai este feciorelnic. 

Dacă-i spovedit, este oprit şapte ani de împăr- 
tăşanie. Să facă canon, dar nu să-i pună cununa pe 
cap. Numai la prima cununie şi dacă sunt fecio- 
relnici are voie să le pună cununia pe cap. 

9. A noua rânduială a nunții canonice. 
Nunta nu se face cu lăutari, Doamne fereşte! Il pui 
pe dracul să cânte la taina lui Hristos? Taină este 
nunta! 

Citiţi canonul 117 al Soborului din Cartagina 
şi alte canoane, care osândesc pe creştinii care fac 
nunți cu lăutari. Şi zice acolo, că dacă cineva a 
pus lăutari la nuntă, preotul să nu stea la nunta 
aceea, imediat să plece, pentru că nu se poate 
împăca lucrarea lui Veliar (diavolul) cu a lui 
Hristos! 

Dacă eu ţi-aş citi molitfa de spovedanie (când 
îl spovedesc pe om, el săracul începe să-şi spună 
păcatele) și tocmai atunci ar veni unul cu cobza 
lângă tine, acolo, când te spovedeşti, ce-ai zice: 

„Uite, măi, dracul nici aici la spovedanie nu mă 
lasă!” 

Taină este spovedania, Taină este şi nunta. Ce 
pui pe dracul să cânte la taina lui Hristos? Cine 
te-a învăţat? Care-s lăutarii nunţii? Ştiţi voi? 
Dascălii bisericii şi coriștii. Nu dau voie canoa- 
nele Bisericii ca nunta să se facă cu lăutari. 

Preotul, după ce i-a cununat pe tineri şi a 
terminat Sfânta Liturghie, dacă este invitat la 
nuntă, la masa de cununie, să vină. Mirele şi 
mireasa, de la biserică până acasă, merg cu 
cununiile pe cap. 

Unde se pune masa de cununie, mirele să stea 
în dreapta preotului cu socrii mari şi mireasa în 
stânga cu socrii mici. La masa de cununie trebuie 
să se servească numai trei feluri de bucate şi trei 
pahare de vin, mai mult nimic, iar în timpul acesta 
preotul trebuie să dea poruncă dascălilor și 
coriştilor să cânte rânduielile de la nuntă şi alte 
slave potrivite de la slujbele bisericeşti, care se 
cuvin la această sfântă şi mare Taină a nunții. 

Acolo dascălul zice Tatăl nostru, preotul 
binecuvinteză masa de cununie, cum aţi văzut că 
facem noi la mânăstire, şi stau la masă. 

Am zis trei pahare de vin, dar nu cumva 
paharul să-l faci de jumătate de litru şi să zici că-s 
trei! Iată Sfântul Teodor Studitul arată cât de mare 
să fie paharul la nuntă și chiar pentru toţi cei ce 
beau vin: „lar paharul să nu ia mai mult de patru 
uncii”. Deci un pahar de vin la nuntă să aibă 32 
de grame. Oleacă mai mare ca cel de rachiu. 


” Uncia romană avea opt grame. 

Atât ai voie să iei la nuntă, trei pahare de câte 
32 de grame, adică abia 96 de grame. Trei pahare 
care le iei la nuntă nu au voie să aibă mai mult de 
100 de grame de vin. 

Asta-i beţia de la nuntă. Că nunta-i taină, nu-i 
balamuc şi teatru drăcesc, unde să se îmbete și să 
se taie cu cuţitele ca nebunii şi unde se fac cele 
mai mari desfrâuri şi răutăţi și bătăi şi înjurături. 
Aceea nu-i nuntă, ci teatru. Şi mai rău decât teatru 
este. Pentru că este teatru drăcesc, că-şi bate 
satana joc de dânşii, că în loc de taină sfântă o fac 
prăvălia satanei! 

Un fel de bucate şi un pahar de vin. Preotul, 
după primul fel de bucate, ia paharul, îl blago- 
sloveşte” şi urează întâi la mire şi mireasă căsnicie 
fericită, copii cuminţi, sănătate, ferire de primejdii 
şi de boli, de scârbe, de ură, de răutate şi să 
trăiască socrii mari, socrii mici şi nunii mari care 
au cununat şi toți cei care stau la masă. 

Pe urmă, din acest pahar, mai întâi gustă 
preotul, apoi gustă mirele şi mireasa, că preotul 
este împărtășit cu Preacuratele Taine şi ei sunt 
împărtăşiți. 

După aceea se servește al doilea fel de 
mâncare şi dă al doilea pahar de vin. La al treilea 
pahar, preotul ţine o predică scurtă şi cântă 
axionul Maicii Domnului şi apoi mulțumirea. 

După ce s-au ridicat de la masă, dascălul zice 
rugăciunea de mulţumire, preotul binecuvintează 
rămăşiţele şi fărâmiturile, ia un pahar de vin, îl 


° binecuvintează 

închină în cinstea mirelui şi a miresei şi a socrilor 
mari şi mici şi le urează căsnicie fericită, spor, 
sănătate, copii cuminţi şi sănătoşi. 

Dacă sunt mai multe nunţi, de aici preotul 
merge şi acolo. Deci a noua condiţie, nunta să se 
facă fără lăutari. 

10. A zecea rânduială a nunții canonice. 
Dacă mirele şi mireasa n-au avut impedimente şi 
le-a dat voie să se împărtășească cu Sfintele și 
Preacuratele Taine, carnea lor şi sângele lor s-au 
amestecat cu Carnea şi Sângele lui lisus Hristos, 
că Preacuratele Taine sunt cu adevărat Trupul şi 
Sângele Domnului; şi fiindcă au primit în ziua 
nunţii două taine, şi Cununia şi Sfânta Împărtă- 
şanie, n-au voie să se împreuneze unul cu altul trei 
zile şi trei nopți după nuntă, dacă vor să le meargă 
bine toată viaţa lor și să fie adevăraţi creştini. 

Mirele, pentru pază, trebuie să doarmă în 
cămară cu tatăl său, așa spune cartea, şi mireasa 
cu mama ei, și pe urmă sunt liberi să se 
împreuneze pentru naştere de copii şi înmulţirea 
neamului omenesc, cum a rânduit Dumnezeu la 
Facere, când a zis: Creşteţi şi vă inmulțiți şi 
umpleţi pământul şi-l stăpâniți. 

11. A unsprezecea rânduială a nunții. Voi 
credeţi că nunta-i cioaca-cioaca și troaca-troaca, 
ca porcii? Ehei... Taină-i nunta. Cinstită este 
nunta şi patul neintinat şi Hristos pe amândouă 
le-a binecuvântat, zice marele Apostol Pavel. 
Toată viața creştinul, de când se cunună și până la 
moarte, n-are voie să se împreuneze cu soția lui 

decât numai marțea și joia, dacă nu-i post şi dacă 
nu-i sărbătoare atunci. 

Şi doctorii de azi, după ştiinţă, arată că cei 
mai sănătoşi copii devin din aceasta ca bărbatul să 
nu aibă contact cu soția decât de două ori pe 
săptămână. Chiar şi ştiinţa vine în ajutor Bisericii 
şi adevereşte acest lucru, cei ce se împreună prea 
des slăbesc puterea şi vigoarea copiilor şi devin, 
pentru plăcerile lor, anormali. 

Lunea se ține curăția pentru sfinții îngeri 
păzitori şi pentru sănătate. Miercurea şi vinerea 
pentru preasfintele şi înfricoşatele patimi ale 
Domnului, Dumnezeului şi Mântuitorului nostru 
lisus Hristos, fiindcă miercuri L-a vândut şi vineri 
L-a răstignit şi a curs preascumpul Său Sânge şi a 
udat Crucea pe Muntele Golgotei pentru păcatele 
noastre, Cel ce a făcut cerul și pământul. 

Sâmbăta se ține curăția pentru cinstea 
Maicii Domnului şi pomenirea răposaţilor noştri, 
iar Duminica pentru preasfânta și slăvita Inviere a 
Domnului şi Mântuitorului nostru lisus Hristos, 
prin care s-a mântuit tot neamul omenesc. 

lar marțea şi joia sunt lăsate pentru împre- 
unarea soțului cu soția, de când începe ziua, de la 
miezul nopţii. Deci de luni seara de la miezul 
nopții este dezlegare până marți noaptea la miezul 
nopţii. Tot așa şi joi. 

Deci pentru înmulțirea neamului omenesc, 
pentru întărirea societății umane, pentru nata- 
litatea cinstită a poporului nostru să se ţină cont şi 
de hotărârea Bisericii şi de a doctorilor, care spun 
că numai de două ori pe săptămână bărbatul să 

aibă contact cu femeia, şi numai pentru naştere de 
copii. 

Aceasta-i rânduiala a unsprezecea canonică a 
nunții. 

— Acum vă întreb pe voi, se mai fac astăzi 
nunți de acestea? 

— Nu, părinte! 

— Știu şi eu că nu! De aceea vă scoateţi ochii, 
de aceea vă îmbolnăviţi, de aceea divorțaţi, de 
aceea face unul la dreapta şi altul la stânga; de 
aceea unul se duce la alte femei, și femeia la alți 
bărbaţi şi bătăi şi stres şi beţii şi urgii şi moarte! 

V-am spus la început că nunta este rădăcina 
firii omeneşti şi dacă rădăcina a pornit prost şi-i 
sălbatică şi stricată — că s-au luat doi care sunt 
sătui, femeia de bărbat şi bărbatul de femeie —, de 
la început rele sunt şi ramurile. Să nu aşteptaţi 
fericire în căsătorie sau linişte sau împăcare sau 
avere sau cinste, ci blestem, sfadă, sărăcie, boală 
şi toate răutățile care vin din necinstirea Tainei 
Nunții. 

Nunta aceea este numai de formă! Rădăcina 
este blestemată și stricată, că-i rădăcină de 
preacurvari, nu rădăcină de oameni sfinţi şi fecio- 
relnici. De aceea se strică toată societatea şi toate 
familiile, din cauză că nu se ţine rânduiala lui 
Ilristos la nunți. lar nunta, în loc să fie taină mare, 
cum zice marele Apostol Pavel, este o amărăciune 
şi o sălbăticie a firii omeneşti. 

Care din creştini au frica lui Dumnezeu şi vor 
auzi aceste cuvinte şi vor păzi cu sfințenie aceste 
ânduieli canonice lăsate de Biserica lui Hristos, 

aceia vor avea cei mai fericiți copii pe lume, cei 
mai sănătoşi, cei mai cuminţi, cei mai talentaţi şi, 
totodată, această familie va avea cinste şi de la 
oameni şi de la Dumnezeu şi va fi pildă de urmat 
în familie, în societate, în ţară şi oriunde. 

Copiii aceştia sunt înzestrați de Dumnezeu cu 
toate darurile, pentru că au venit pe lume pe calea 
pe care a lăsat-o Dumnezeu. 

Am câteva familii care se spovedesc la mine și 
au făcut nunta exact după rânduiala Bisericii şi 
mai sunt şi altele în ţară. 

Să vă ajute Dumnezeu să ţineţi cu mare tărie 
la aceste rânduieli, dacă vreţi să fiți creştini buni, 
cetățeni buni ai ţării şi oameni de mare folos ai 
Bisericii lui Hristos. Prin acești oameni, dacă se 
vor respecta aceste reguli, va trăi şi ţara, va trăi şi 
Biserica, şi Duhul lui Dumnezeu le va fi în ajutor 
în veacul de acum şi în cel viitor. Amin. 


IDOLUL NOROC 


Am văzut pe unele pomelnice pe care le 
aduceţi, că pomeniţi pe dracul Noroc, zicând: 
„pentru norocul fetei, pentru norocul băiatului, 
pentru norocul familiei”. Ce mi-ai pus pe dracul 
pe pomelnic? Voi ştiţi cine a fost noroc? Cel mai 
mare demon, care a secerat milioane de suflete. 
Voi vedeţi că până la venirea lui lisus Hristos, 
China, India, Japonia și Insula Java şi atâtea state 
se închinau la idoli, la diavoli, lui Brahma, lui 
Buda, lui Krishna, lui Zoroastru şi la toți dracii? 

Voi ştiţi că până la venirea Domnului, oamenii 
sălbatici şi nebuni pentru fiecare păcat aveau un 
zeu? 

Marte, zeul războiului. Când aduceau statuia 
lui, îndată trebuia să se facă război, să omoare cât 
mai mulți oameni, că aşa-i plăcea. 

Venera, zeiţa discordiei. Când îi aducea statu- 
ia, trebuia ca toţi să se sfădească şi să se bată, că 
aşa-i plăcea zeiţei discordiei. 

Nemfis, zeița frumuseţii. De-acolo ne-au 
rămas cerceii şi podoabele femeiești. Când o 
aducea, îi punea cercei de aur, îi punea în nas 
verigi de aur, îi punea mărgele de aur, şi toţi 
trebuiau să fie pudraţi, cu zorzoane şi cu inele şi 
cu cercei şi să joace în faţa ei. Că așa-i plăcea 
zeiţei Nemfis. _ 

Apoi Afrodita, zeiţa desfrâului. li aducea 
statuia ei și o trăgeau într-o pădure deasă şi acolo 
bărbaţii cu femeile făceau cele mai mari urgii 
înaintea ei, că aşa îi plăcea ei, desfrâul şi urgiile. 
Era Neptun, zeul apelor, Uranus, zeul pământului. 

Era şi Moloh, zeul fericirii, la romani, la su- 
merieni Şi la cartaginezi. Cum era acest zeu Moloh 
sau noroc, cum îi zicem astăzi? Îi purta statuia 
într-o căruţă cu două roți, făcută din aramă sau din 
argint. În spatele zeului Noroc avea un cuptor de 
aramă Şi în faţa lui o tigaie de aramă; și-i dădea 
foc lui Noroc pe la spate până se înroşea şi tigaia 
şi el. Popii lui purtau în mâini nişte securi mari, 
ascuţite. 

Ce jertfă primea Noroc? Numai copii sugari de 
la mamele lor. Veneau în satul tău, de unde eşti tu. 

Trăgeau căruţa lui Noroc cu tigaia roșie, înfier- 
bântată şi strigau, bătând din palme: „Cine vrea să 
aibă noroc, să aducă jertfă lui Noroc! Cine vrea să 
aibă noroc, să aducă jertfă lui Noroc!...” Atunci 
nebunele de femei ziceau una alteia: „Cumătră, îți 
dai copilul?” „Îl dau, ca să am noroc!” 

Lua muierea copilul de la țâță, îl dădea în 
mâna slujitorului idolesc, îl tăia bucăţi şi îl punea 
în tigaia lui Noroc să se frigă. Până la 40-50 de 
copii punea odată în tigaia aceea. Mirosea în urma 
lui numai a friptură de copii proaspeți. 

Aşa a secerat dracul Noroc milioane de copii. 
S-au dus mamele lor în fundul iadului! Acolo stau 
în vecii vecilor că au dat jertfă lui Noroc. 

Voi nu vedeţi ce zice Isaia? „Vai de cei ce fac 
masă dracilor şi aduc jertfă lui Noroc”. Şi voi, 
creştinilor, scrieți noroc pe pomelnic. Vai de mine! 
Mare nebunie, mare rătăcire! N-ai pe Dumnezeu? 
Pui pe dracul Noroc? 

Numai ce auzi pe beţivi la crâşmă zicând: 
„Hai noroc, cumătre!” Uneori vezi creştini pe 
drum că se salută: „Hai noroc, vecine!”. Dacă l-ai 
întreba cine-i Noroc, nu ştie, dar ştie să-l pome- 
nească. 

Mai chemi pe dracul Noroc după atâtea mii de 
ani? Te închini la satana? Zi: „Bună ziua, 
cumătre! Bună ziua, vecine! Bună seara, mătuşă!” 
Când zici „bună ziua”, arăţi că Dumnezeu e bun. 

Vă rog să nu-l mai puneţi pe pomelnicele 
voastre şi nici să nu-l mai pomeniţi pe idolul 


ză] 


„Noroc”! 


INIMĂ DE MAMĂ 


Care-i cel dintâi şi cel mai de folos gând al 
omului în viața asta şi ce-i trebuie omului ca să se 
mântuiască? 

Pe lângă credinţa dreaptă îi trebuie aceste trei 
lucruri, după învățătura Sfinţilor Părinţi: să aibă 
către Dumnezeu inimă de fiu, către sine minte de 
judecător, iar către aproapele să aibă inimă de 
mamă. 

Iată, aşa trebuie să fim noi, fiii lui Dumnezeu 
după dar! Noi avem darul punerii de fii prin 
dumnezeiescul Botez. Biserica este mama noastră 
duhovnicească, care ne-a născut pe toţi prin apă şi 
prin Duh. Prin dumnezeiescul Botez avem punerea 
de fii, darul înfierii, fii după dar ai lui Dumnezeu, 
nu după ființă, că după ființă numai unul este, 
Hristos. 

Dar dacă suntem fiii lui Dumnezeu după dar şi 
dacă zicem lui Dumnezeu: „Tatăl nostru, Care eşti 
în ceruri”, apoi cum este un fiu adevărat al unui 
părinte pe pământ? Un copil adevărat, care într-a- 
devăr iubeşte pe tatăl său şi nu cu viclenie, ci cu 
toată inima, el se teme tare să nu-l mâhnească pe 
tatăl său, nu de frică, ci ca nu cumva să-l supere 
pe cel care i-a dat fiinţă şi l-a născut şi l-a crescut. 

Îndată ce a greşit acest copil, aleargă la tata şi 
îşi cere iertare. „lartă-mă, tată, că am greşit!” Şi-i 
foarte bucuros când tata îl iartă şi-i spune: 
„Dragul tatei, fii atent, să nu mai greşeşti!” Aşa 
trebuie să avem şi noi grijă față de Tatăl nostru cel 
din ceruri. 

Noi suntem fiii lui Dumnezeu după dar, fiii 
Tatălui Ceresc. Avem un Părinte acolo Care 
priveşte spre toate popoarele lumii, cum zice 
psalmul: Ochii Lui spre neamuri privesc. Genele 
Lui cercetează pe fiii oamenilor (Psalm 10, 4). Iar 
Mântuitorul ne învaţă: Voi tată să nu numiţi pe 
pământ! De ce? Unul este Tatăl vostru, cel din 
ceruri (Matei 23, 9). 

Ai auzit că Tatăl are toată zidirea cea de sub 
cer şi cea din cer; Tatăl, Care a făcut toate din cer 
şi de pe pământ? Deci când îl supărăm, măcar atât 
respect să avem, cum are un copil cuminte către 
tatăl său, că, îndată ce-a greşit, îşi cere iertare. 
Aceasta ne trebuie şi nouă ca o condiţie a 
mântuirii. 

Să avem către noi minte de judecător. Cum? 
Să ne judecăm pe noi totdeauna: „Ce gândim noi, 
îi place lui Dumnezeu? Ce vorbim noi, îi place lui 
Dumnezeu? Ce facem noi acum, îi place lui 
Dumnezeu? Ce intenționăm noi, oare îi place lui 
Dumnezeu?” Şi dacă conștiința, care este oglinda 
sufletului, ne spune că nu, atunci să încetăm de a 
gândi aceste lucruri, de a le vorbi şi de a le pune 
în plan să le facem. 

Aceasta înseamnă să se judece omul pe sine, 
că auzi ce spune dumnezeiasca Scriptură: De se va 
judeca omul pe sine, nu mai cade în judecata lui 
Dumnezeu (I Cor. 11, 31). Şi dacă îţi spune 
conştiinţa că da, atunci este bine, căci avem 
mărturia conştiinţei noastre bune. Apoi să avem 
ştiinţa gândului curată despre ceea ce gândim sau 
vorbim sau facem. 

Al treilea plan spre mântuire şi datorie prea 
mare şi sfântă este să avem către aproapele inimă 
de mamă. Aşa se cere, să iubim pe toți oamenii 
din lumea asta, precum o mamă îşi iubeşte pe toţi 
copiii la fel. O mamă bună, care-i adevărată mamă, 
dacă ar avea şi zece copii, ea ţine la toți deopotrivă. 

O mamă bună este ca o cloşcă, care, aţi văzut, 
chiar dacă are 30 de pui, şi numai unul dacă i-l iei, 
îți sare în cap. De ce? Este tot al ei. Aşa face şi o 
mamă bună! 

Ea când pune mâna pe vargă şi loveşte 
copilul, mai tare o doare pe dânsa decât pe copil. 
Ea îl loveşte cu atâta milă! Şi, ca să nu se facă rău, 
îl bate cu vărguța. Și nu-l bate din ură, ci din 
dragoste îl bate, ca să se facă bun. 

Este un proverb creştinesc: „Unde dă mama, 
creşte!” Ea din dragoste ceartă pe copii şi foarte 
mult îi iubeşte. Uneori se mânie, se face că-i 
ocărăşte, pune mâna pe vargă, în tot chipul, ca să-i 
facă buni. Ceartă şi pe cei buni şi pe cei răi, dar în 
vreme de primejdie uită toate. Care este adevărată 
mamă, îşi pune sufletul pentru toți. 

Şi dacă ar avea unul beţiv, rău, înjurător şi n-o 
ascultă, Doamne fereşte, dacă l-ar vedea că a 
intrat în apă şi se îneacă, sau în foc, sare după 
dânsul! Moare odată cu dânsul ca să-l scoată. Nu 
mai ține minte că l-a supărat. Uită toate, uită că a 
necăjit-o. Moare pentru dânsul. Când strigă: 
„Mamă, nu mă lăsa!” ea uită totul. 

Pentru ce? Că-i mamă adevărată, iar copilul 
este rupt din inima ei şi nu poate să-l lase, când îl 
vede în necaz. 

lată aşa trebuie să facem şi noi. Tot omul din 
lume este aproapele nostru. Cum face o mamă 
bună, care îşi pune sufletul pentru copii, aşa 
trebuie să iubim şi noi pe toți deopotrivă şi să ne 
punem sufletul pentru ei. Să fim exact ca o mamă 
bună cu toţi, şi cu cei buni şi cu cei răi; să nu 
facem deosebire, să-i iubim pe toţi ca pe noi 
înşine. 

In această privinţă o să vă spun o istorioară cu 
inima de mamă, ca să vedeţi până unde merge 
inima de mamă. 

Era o biată mamă tânără. A murit soțul ei în 
război cu perşii. Era din Grecia şi i-a rămas un 
copilaş. Ea, femeie serioasă, cu frica lui Dum- 
nezeu, a hotărât în inima ei să nu se mai căsă- 
torească. 

A dus viață cinstită, în curăţie, în post, în 
milostenie, în cercetarea bisericii şi a crescut 
copilaşul ăsta. Toată mângâierea ei era copilul. 

Aşa l-a crescut biata mamă dintr-o fărâmătură 
de carne, cu multă dragoste, ca o mamă când are 
unul singur şi când nu are, mai ales, nici soț. L-a 
învățat şcoală, mă rog, ţinea la el ca la ochii din 
cap. Dar, crescând copilul, creştea şi grija mamei. 

Aşa a trecut tinereţea copilului şi a făcut 
armata. Mama, până la armată, l-a crescut ca pe o 
fată mare în casa ei. Era cel mai cinstit din tot 
satul, cel mai cuminte. Nici un cuvânt n-a zis 
împotriva mamei, nici n-a mâhnit-o vreodată; 
nimic nu făcea fără sfatul mamei. 

Dar, o, răutatea lumii! Când a venit din 
armată, i s-a schimbat mintea. A început să nu mai 

asculte de mama. A început să nu-şi mai arate 
dragostea față de mamă ca mai înainte; se ducea 
seara prin sat şi venea tot mai târziu. Mama se 
topea de scârbă acasă. Aprindea candela la Maica 
Domnului şi făcea metanii: „Maica Domnului, 
păzeşte-l!” Şi când venea loan mai târziu, că loan 
îl chema, îi zicea: 

— Dragul mamei, loane, unde ai stat tu aşa de 
târziu, că mare scârbă am avut? Uite, ai mâncare 
caldă, ai camera ta grijită. Eu am plâns, că tu n-ai 
frați; te va fi întâlnit cineva, ai fi greşit sau nişte 
oameni răi te-or bate. 

Dar el a început, ca niciodată, să vorbească 
împotrivă: 

— Mamă, lasă-mă în pace! Ce mă păzeşti ca pe 
copii? De acum înainte eu ştiu să mă port în lume! 

Niciodată nu vorbise el aşa. Mama se topea 
când auzea. 

— Vai de mine, dragul mamei! Dar eu pentru 
că te urăsc îți spun asta? Eu te iubesc! Dar mă 
tem, că numai pe tine te am, singura mea nădejde! 
Dacă nu te mai văd, mai bine să mor şi eu! 

Să vedeţi ce s-a întâmplat. 

In satul vecin era o fată rea, blestemată, unde 
trăgeau mai mulți. A început să se ducă şi el 
acolo. Mamă-sa nu ştia nimic. 

— Unde te duci tu? l-a întrebat ea. Eu am auzit 
că te duci la vrăjitoarea aceea. Vai mie, mai bine 
muream, decât să aud aceasta! 

EI, în loc să asculte, a zis: 

— Lasă-mă, mamă! Ce mă păzeşti? Eu ştiu 
să-mi port căciula de-acum! 

Niciodată în viață nu vorbise aşa cu mama lui. 
lar ea se topea de plâns, că nu mai avea ce să-i 
facă. Ce s-a întâmplat? Blestemata aceea de 
vrăjitoare a auzit de la alţii că mama lui nu-l lasă 
să vină pe la dânsa. Odată, mergând el la casa ei, 
i-a spus: 

— Ia ascultă, măi! Să-mi spui drept, pe cine 
iubeşti mai mult? Pe mine sau pe mama ta? 

EI, fermecat la minte de muierea aceea 
blestemată, stă oleacă şi zice: 

— Pe tine te iubesc mai mult! 

— Eu nu cred! a zis ea. Du-te acasă şi, dacă mă 
iubeşti pe mine mai mult decât pe mamă-ta, în 
noaptea asta să vii cu inima mamei tale la mine! 
Faci aşa sau nu? 

A stat oleacă şi, îndemnat de satana, a zis: 

— Şi aceasta o fac! 

Şi s-a dus din faţa ei şi a venit acasă. Mama, 
săraca, îi pregătise mâncarea, îi încălzise camera 
şi plângea la Maica Domnului să-l aducă sănătos 
acasă. lată ce pregătea mama pentru dânsul şi iată 
ce pregătea el pentru mama lui! 

Ce contrast era aici? Ce fărădelege nemaipo- 
menită? Mama îl aştepta plângând, să-l păzească 
Dumnezeu de primejdii şi el vine să-i scoată 
inima. 

Vine acasă. Trecuse de miezul nopţii. Mama 
i-a ieşit în cale: 

— Dragul mamei, dar acum se vine? Vai, multă 
grijă am avut de tine! 

El nu vedea nimic. Se uita în stânga şi-n 
dreapta prin casă, după cuţit. Şi vede cuțitul cel 

mare din bucătărie. la cuțitul în mână, o ia pe 
mamă de grumaz, să nu răcnească, şi o junghie în 
inimă. 

Biata mamă s-a dus! Sângele a înăbuşit-o, s-a 
stins mama cea scumpă care se jertfea pentru el! 

Ce-a făcut? Auzi până unde l-a dus satana! A 
spintecat sânul stâng al mamei, a scos inima 
mamei, a pus-o într-un castron, a spălat-o de 
sânge, a îmbrăcat-o pe mamă-sa cu haine de 
moarte, a culcat-o pe pat, a încuiat uşa şi a luat 
inima mamei lui în basma şi a pornit prin pădure 
să o ducă vrăjitoarei, ca să-i arate că o iubeşte mai 
mult. 

Aţi văzut, când merge un om repede prin 
pădure, dacă-i pădurea deasă, te lovesc crengile. 
El mergea repede, ca până la ziuă să vină înapoi, 
să nu afle nimeni crima pe care a făcut-o, şi 
totodată s-o încredințeze pe aceea că o iubeşte mai 
mult decât pe mama lui. 

Mergând el repede cu inima mamei într-o 
basma albă, o creangă din pădure s-a arcuit şi l-a 
lovit peste ochiul drept; şi-l durea şi a pus mâna la 
ochi. Atunci aude din inima mamei, care era în 
basmaua albă: „Puiul mamei, te doare rău?” 

Atunci de abia s-a trezit el! „Vai, mamă, cum 
am ajuns până aici? Unde sunt eu? Unde mă duc? 
Mamă scumpă, mamă bună, cum ţi-am scos inima 
ta de la loc şi încă te mai doare pentru. durerea 
ochiului meu?” Şi a început a plânge groaznic. 
Atunci a văzut că-i fermecat şi s-a întors înapoi, 
când a auzit glasul mamei din inimă: „Puiul 
mamei, te doare rău?” 

A venit acasă — mai era un ceas-două până la 
ziuă —, a desfăcut pieptul mamei, a pus inima la 
locul ei şi apoi a început să strige tare că a murit 
mama lui. Se făcea ziuă şi au auzit vecinii. 

— Ce-i, măi Ioane? 

— A murit mama! 

— Dar cum se poate? 

— Mama mea a murit! Mama mea a murit! 

A venit lumea să-l mângâie, dar el nu se putea 
mângâia, că mai era un semn dumnezeiesc. Din 
sfert în sfert de oră, unde se ducea, auzea glasul 
mamei: „Puiul mamei, de ce m-ai omorât?” Când 
auzea glasul mamei, era cea mai grea pedeapsă 
pentru el! 

Atunci toată lumea se mira, oare de ce plânge 
el aşa de disperat după mama, că de obicei 
bărbaţii sunt mai tari de fire! Dar el ştia de ce 
plânge, că auzea glasul mamei care îl mustra cu 
milă: „Puiul mamei, de ce m-ai omorât?” 

Ce s-a întâmplat? S-a dus repede la două 
bătrâne şi le-a adus să o scalde pe mama. Când a 
scăldat-o, a văzut că este junghiată în inimă: 

— Măi loane, mama ta a fost junghiată! 

El, când a auzit, s-a topit de plâns, că ştia cine 
a junghiat-o. A îmbrăcat-o, după trei zile a înmor- 
mântat-o; dar el, în loc să se liniştească, mai tare 
plângea şi bocea, încât toată lumea zicea: „lată cât 
de mult a iubit el pe mama lui!” Dar el ştia şi 
auzea glasul mamei mereu, mereu, care îl mustra 
şi zicea: „Dragul mamei, de ce m-ai omorât?” 

După ce şi-a pus mama în mormânt şi-a adus 
aminte şi zicea, plângând, în casă: „Mamă 

scumpă, mamă bună, cum te luptai tu cu mine! 
Cum te luptai să mă scoţi din ispite, să mă duci la 
mânăstire, şi acum am rămas singur!” 

Ce-a pus Dumnezeu în mintea lui? Să se ducă 
singur la un duhovnic de mânăstire şi să se 
spovedească: „Mă duc, că mama săraca voia să mă 
scoată din ispite şi eu nu cunoşteam atunci! Mă 
duc eu!” 

A încuiat uşile şi s-a dus la un mare duhovnic 
al unei mânăstiri şi a căzut cu faţa la pământ: 

— Părinte, eu sunt cel mai rău om din lume, cel 
mai mare criminal! 

Bătrânul l-a liniştit, i-a citit molitfa de spove- 
danie, l-a spovedit, şi el i-a spus duhovnicului 
cum a omorât pe mama lui bună. Iar duhovnicul, 
om înţelept, i-a zis: 

— Fiule, nu te deznădăjdui de mântuirea ta! 
Dar să ştii că cine omoară pe mama sau pe tata, 
treizeci de ani nu poate lua Sfintele Taine! 

— Părinte, a zis el, dar altceva se întâmplă. 
Aud glasul mamei de câteva ori pe ceas, care zice: 
„Puiul mamei, de ce m-ai omorât?” 

Şi a zis duhovnicul: 

- Tot bine vrea să-ți facă, ca să-ți aduci 
aminte de crima pe care ai făcut-o şi să te 
pocăieşti, ca măcar, dacă nu te-a avut în lumea 
asta, să fii cu dânsa dincolo! 

— Cum să mă pocăiesc, părinte? 

— lată cum, fiule. Dacă vrei să te faci călugăr, 
canonul se scade la jumătate, adică la 15 ani! 

— Mă duc! Nu-mi mai trebuie căsătorie, numai 
să mă ierte Dumnezeu! 

— Du-te, fiule, plânge-ţi păcatul şi te va ierta 
Dumnezeu! 

— Mă duc, părinte! 

A vândut toate, şi-a luat două rânduri de 
haine, a dat casa de pomană la o văduvă şi s-a dus 
la o mânăstire de pe malul Iordanului. Aici a bătut 
în poartă. 

— Ce doreşti, frate? 

— Am venit să-mi plâng păcatele! Oare mă 
primeşte părintele stareţ aici? 

— Primim, doar mânăstirea este spital duhovni- 
cesc pentru orice păcătos. Mânăstirea îi vindecă 
pe toți! 

L-a primit, şi ca nou începător l-a pus la 
încercare la cele mai grele ascultări. La bucătărie, 
la trapeză, la grădină, la îngrijirea bolnavilor, la 
slujba dobitoacelor. El făcea cu atâta dragoste, şi 
numai plângând, aducându-și aminte de păcatele 
lui şi cum şi-a omorât mama. 

Dar, pe măsură ce se pocăia el în mânăstire şi 
făcea ascultare, glasul mamei venea mai rar. La 
câteva zile îl mai auzea. Mai târziu, la câteva luni, 
duhovnicul i-a spus: 

— Cu cât glasul mamei vine mai rar, cu atât 
Dumnezeu se apropie de tine, că mama vrea să te 
aducă la cer, că-i pare rău că te-a pierdut în lumea 
asta! Ea tot mamă a rămas! 

— Părinte, a întrebat el, ce canon mai aspru să 
fac eu ca Dumnezeu să mă ierte mai repede? 

— Fiule, să mănânci doar o dată în fiecare zi 
mâncare fără untdelemn trei ani de zile, să faci 

câte cinci sute de metanii pe zi şi să zici psalmul 
50 de câte ori vei putea mai mult pe zi. 

— Fac, părinte! 

Pe lângă ascultarea grea, numai sâmbăta şi 
Duminica venea de două ori la masă, în celelalte 
zile mânca o dată în zi, mâncare fără untdelemn, 
vin nu gusta deloc și a făcut trei ani acest canon. 

Călugării se minunau de dânsul, cu câtă 
dragoste face ascultare şi canon, că ei nu ştiau 
taina lui: „Măi, acela are dar de la Dumnezeu, că 
zilnic plânge!” 

La trei ani de zile, înainte de Florii, a venit el 
la duhovnic să se mărturisească. Iar duhovnicul i-a 
spus: 

- Frate Ioane, cum mai stai? Mama te mai 
cercetează? 

— Părinte, mai rar. Parcă aş dori s-o aud mai 
des, dar mai rar se aude! 

El a slăbit de atâta post. Trei ani de zile 
mâncare fără untdelemn, cinci sute de metanii pe 
zi Şi ascultarea grea în mânăstire, şi atunci a zis 
duhovnicul: 

— Frate Ioane, iată vine săptămâna Sfintelor 
Patimi. De la Florii până în ziua de Paști să nu 
guşti nimic, nici apă, nici mâncare, iar în sâmbăta 
Paştilor să vii la mine. 

Și a venit în sâmbăta Paştilor foarte slăbit, dar 
vesel oarecum, că Duhul Sfânt, după măsura pocă- 
inţei, îl bucura. 

- lată, frate Ioane, noi mergem la slujba 
Învierii la noapte, tu însă să nu vii la biserică. 

— Dar ce să fac, părinte? 

— Du-te în chiliuța ta, pregăteşte-ți candela, 
pune-i untdelemn, pune fitil şi n-o aprinde. Roa- 
gă-te la Dumnezeu şi pomeneşte şi pe mama ta, că 
ea este martiră şi are mare trecere la Dumnezeu să 
te ajute cu rugăciunea. Şi dacă va fi un semn şi ţi 
se va aprinde candela singură, să ştii că te-a iertat 
Dumnezeu şi mama ta de tot păcatul. 

El s-a dus în chilie — nu mâncase de la Florii 
nimic —, s-a pus cu fața la pământ şi a început să 
se roage: „Doamne, lisuse Hristoase, miluiește-mă 
pe mine, păcătosul, pentru rugăciunile Preasfintei 
Maicii Tale şi ale mamei mele!” 

Şi aşa s-a rugat patru ceasuri, cu multe lacrimi 
şi, văzând că nu-i nici un semn şi trebuia să iasă 
cu Învierea, s-a aruncat în chipul crucii şi striga 
cât putea la Mântuitorul, la Maica Domnului şi la 
mama lui să-l ierte şi să-i dea un semn de 
mângâiere că l-a iertat. 

Când se trăgeau clopotele pentru Înviere şi 
toți călugării ieşeau afară, deodată, o lumină dulce 
a umplut chilia lui şi s-a aprins candela singură, 
iar de la sfintele icoane s-a auzit un glas: „Puiul 
mamei, te-am iertat!” 

După atâta jertfă, mama bună tot mamă a 
rămas! In loc ca el să facă treizeci de ani de 
pocăință sau cincisprezece în mânăstire, în trei ani 
de zile mama l-a iertat. L-a adeverit prin 
aprinderea candelei. După ce a omorât-o, după ce 
a suferit martiriul din mâna lui, ea tot cu inimă de 
mamă a rămas. 


PĂRINTELE CLEOPA 83 


lubiţi credincioşi, v-am spus aceasta ca să vă 
fie milă unul de altul. Acestea să le ţineţi: Să avem 
către Dumnezeu inimă de fiu, către noi, minte de 
judecător, şi către aproapele, inimă de mamă! 

Oricine ne-ar greşi, să-l iertăm; și cum este o 
mamă bună care iartă pe toți, aşa să iertăm şi noi. 
Dacă ar fi aşa pe fața pământului, să se iubească 
toți unii cu alții cum iubește mama pe copii, 
pământul s-ar face cer, s-ar face rai, n-ar mai fi 
judecăţi, n-ar mai fi morţi, n-ar mai fi războaie, 
n-ar mai fi tulburări, ci ar fi milă şi îndurare şi 
bucurie în toată lumea. 

Dumnezeu, Cel în Treime închinat, Tatăl, Fiul 
şi Duhul Sfânt, pentru rugăciunile Preacuratei 
Stăpânei noastre Născătoarei de Dumnezeu şi 
pururea Fecioarei Maria şi cu ale tuturor sfinţilor, 
să ne miluiască, să ne ajute şi nouă păcătoşilor să 
ținem minte această învățătură, ca să avem către 
Dumnezeu inimă de fiu, către noi să avem minte 
de judecător, şi către aproapele, inimă de mamă. 
Amin. 


MINUNEA FĂCUTĂ DE DUMNEZEU 
CU VĂDUVA ANASTASIA 


Împăratul Nichifor Votaniatul, al Constantino- 
polului (1078-1081), a făcut o catedrală mare, 
aproape cât Sfânta Sofia. A venit patriarhul 
Ierusalimului, al Constantinopolului şi al Alexan- 
driei, mă rog, ca atunci când se sfințește o biserică 
împărătească. 

Când a terminat-o, a anunţat sfinţirea. Sfin- 
țirea bisericii se anunţase cu câteva luni înainte, ca 
să aibă lumea timp să vină; că atunci nu erau 
maşini, avioane sau trenuri. Tracţiunea se făcea cu 
boii, caii și măgarii, iar pe mare veneau cu 
corăbiile. 

La sfinţirea bisericii împăratului Nichifor au 
venit patriarhi, 40 de mitropoliți, mii de preoți, ca 
la o biserică împărătească. 

Au început a veni la sfințire mii de care. Unii 
aduceau covoare, alții butoaie cu vin, cu 
untdelemn, alții aduceau făină, alții lumânări. 
Fiecare aducea ce putea. 

Atunci trăia o văduvă în Constantinopol, pe 
care o chema Anastasia. Această văduvă, de 50 de 
ani se ducea la biserică și se ruga lui Dumnezeu. 
Ea stătea în marginea orașului, tocmai lângă 
drumul acela pe care treceau căruțele la sfințire. 

Dar era tare necăjită. Avea o cocioabă de 
căsuță, n-avea bani, n-avea untdelemn, n-avea 
făină, n-avea ce să ducă şi ea. Când a văzut că trec 
atâtea perechi de boi la sfințire, s-a gândit şi ea să 
ducă un braț de iarbă. Atât avea ea, o seceră şi o 
furcă de tors. 

Văduvă săracă material, dar bogată în 
credință. larna torcea cânepă și lână pe la oameni, 
iar vara se ducea cu secera pe lan şi aduna spicele 
de pe urma secerătorilor, le punea pe un ţol, le 
bătea şi făcea oleacă de grâu. Și aşa, puțin câte 
puţin, făcea şi ea un sac de grâu pentru dânsa. Aşa 
de săracă era văduva Anastasia! 


PĂRINTELE CLEOPA 85 


Ea, dacă a văzut că trec atâtea care cu boi, 
încărcate cu poveri grele cu alimente pentru 
praznic la sfințire, ce s-a gândit săraca? „Bani 
n-am, Covoare n-am, untdelemn n-am, n-am 
nimic. Mă duc să duc şi eu un braț de iarbă 
acolo!” Dar se temea, că n-avea pământ. De unde 
să taie iarbă ca să nu facă rău? 

A luat un țolişor şi s-a dus pe un hat unde 
creşte un fel de iarbă numită pir. A luat pir, ca să 
nu strice cumva din ogorul cuiva. A tăiat pirul şi l-a 
pus într-o sărcinuţă. Ce s-a gândit ea? „Voi da şi 
cu la nişte boi un braţ de iarbă, măcar că nu-i de la 
mine de pe hat”. 

Într-adevăr, şi-a luat beţişorul, s-a dus acolo 
unde era sfinţirea cu acea lume multă, şi tocmai 
atunci a văzut o pereche de boi, care gătiseră 
mâncarea dinaintea jugului. Se uitau plăvanii; ar 
mai fi mâncat ei ceva, dar nu mai era. 

Mătuşa Anastasia a dezlegat şi ea sărcinuţa ei 
de iarbă, a pus-o înaintea boilor și a zis: „Doamne, 
primeşte brațul acesta de iarbă, că n-am ce aduce 
la sfinţirea acestei biserici şi să mă ierți, că nu-i de 
pe ogorul meu!” Şi plângând s-a dus de acolo la 
biserică, după ce-a dat iarba la boi. 

Când a văzut atâta lume şi atâtea podoabe, 
căci biserica era pregătită ca o mireasă de nuntă cu 
toate podoabele gata de sfințire, atunci ea s-a dus 
la icoanele din urmă, unde se închină femeile. 
Bătrână, năcăjită, cu fața zbârcită de bătrânețe, cu 
un tulpan vechi pe ochi, încălțată cu opinci, cu o 
catrință rea, a îngenuncheat și se ruga Domnului: 
„Doamne, iartă-mă că n-am adus nici un dar la 

biserică! N-am nimic. Împăratul este împărat și pe 
pământ și va fi şi în cer! Dar eu, săraca de mine, 
n-am avut bani, n-am avut nimic...”, se ruga ea cu 
lacrimi. 

A venit şi împăratul Nichifor Votaniat, cu 
dregătorii lui, cu spătarii lui, cu tot. Când a intrat 
în biserică, spătarul lui, pe care-l chema Petru, i-a 
arătat inscripția. (La biserici, la mânăstiri, la 
monumentele istorice, inscripţia este scrisă dea- 
supra uşii). 

Era o placă mare de marmură, scrisă cu slove 
de aur: „Întru slava Preasfintei Treimi, a Tatălui ŞI 
a Fiului şi a Duhului Sfânt, făcut-am această 
dumnezeiască biserică cu toată cheltuiala mea, eu, 
împăratul Nichifor Votaniat”. I-a plăcut tare 
inscripția, că el dăduse ordin. 

Și au intrat în biserică împăratul, împărăteasa 
şi generali mulți să vadă cum este pregătită 
biserica pentru sfințire, că a doua zi era sfinţirea. 
Picturi frumoase, icoane lucrate în aur, perdele 
frumoase, veșminte aurite, policandre, chivote, 
potire pe sfânta masă, Evanghelia, tot ce trebuia. 

In timpul acela, mătușa Anastasia, care a dat 
un braț de iarbă, plângea la icoanele din urmă. 
Avea mulți ani. În timpul acesta îngerul Domnului 
a schimbat inscripția împăratului. 

Era scris mai frumos: „Întru slava Preasfintei 
Treimi, a Tatălui şi a Fiului şi a Duhului Sfânt, 
făcut-am această dumnezeiască biserică cu toată 
cheltuiala mea, eu, văduva Anastasia”. 

Oamenii au încremenit. Mai înainte citeau 
numele împăratului, dar era lume, schela era luată 

de la biserică, nimeni nu putea să spună că ar mai 
fi putut cineva schimba ceva. 

Oamenii au început a citi: 

— Ce scrie acolo, măi? 

— Ce scrie? 

— Păi uite scrie că o văduvă a făcut biserica! 

— Dar mai înainte, când a intrat împăratul, era 
numele lui. 

— Măi, dacă aude împăratul! 

Aceia se temeau să-i spună împăratului şi au 
spus spătarului. Dar spătarul împăratului, Petru, 
după ce a citit, a zis: 

— Măi, asta-i mare minune! Lasă că-i zic eu 
împăratului! 

Împăratul îl asculta, că era urechea lui. La 
împărat şi împărăteasă cununi de aur le străluceau 
pe cap ca razele soarelui, cu porfiră, cu hlamidă, 
cu ostași lângă el. Toată suita împărătească. 

— Măria ta, hai oleacă în pridvor! 

Vine împăratul. Când se uită a rămas uimit: 

— Măi, doar când am intrat noi în biserică, era 
inscripția mea! 

— Cred că a ta, împărate, a fost. Toată lumea 
ştie. Dar uite ce scrie acolo! 

— Vai mie, păcătosul! Aici este mare minune! 
Nimeni n-a putut face aceasta decât Dumnezeu! 
Asta-i minune mare! Am pierdut biserica pentru 
că am făcut-o cu mândrie! A dat-o unei văduve! 

A adunat sfetnicii lui şi a spus aşa: 

— Nu se sfințește biserica aceasta până nu se 
găseşte această văduvă! Și când o găsim, o sfinţim 

pe numele ei, că-i mai mare ea la Dumnezeu decât 
mine. 

A dat poruncă să trimită în toată împărăția să-i 
găsească adresa acestei văduve, Anastasia. 

Dar Dumnezeu, când vrea să descopere un 
lucru repede, a descoperit-o printr-o altă văduvă, 
care era cam de-o seamă cu această bătrână, aflată 
printre lume. Dar ea nu ştia că Anastasia este 
acolo. 

— Ce se aude? 

— Uite ce se aude... 

— Pe Anastasia eu o cunosc! Stă aici în 
marginea oraşului. 

— Cum, mătuşă? Hai la împărat! 

Și i-a spus împăratului locul unde o găseşte pe 
văduva Anastasia, iar el a trimis soli s-o caute şi s-o 
aducă la biserică. 

Solii, călări pe cai, repede au plecat în 
marginea oraşului Constantinopol, s-o caute pe 
mătuşa Anastasia şi s-o aducă la împăratul. 

Acolo au văzut niște copii care se jucau. 

- Măi copii, nu ştiţi unde stă mătuşa Anasta- 
sia? 

Dar unul mai mărişor a zis: 

— Mătuşa Anastasia stă acolo în grădină. 

S-au dus ei pe un pârleaz. Când ajung la ușa 
văduvei, ce să vadă? Ce lacăte mai erau acolo! Ce 
zăvoare! Ce încuietori mai avea! Că cel ce n-are 
nimic, de nimic nu se teme. Erau două belciuge la 
uşă, legate cu aţă de cânepă şi un băț în uşă. Era 
semn că mătuşa nu-i acasă. Acelea erau toate 

răvoarele ei. N-avea ce-i fura. Ea era dusă la 
sfințire la biserică. 

Vin înapoi cei trimişi de împărat. „Uite, măi, 
nu-i acasă bătrâna Anastasia!” 

- Măi copii, n-aţi văzut pe mătuşa Anastasia? 

— Mătuşa Anastasia s-a dus cu un braţ de iarbă 
acolo, la iarmaroc. 

Copiii nu ştiau că acolo este o sfințire de 
biserică. Şi atunci cei trei generali, care au fost 
trimişi soli de împăratul, au întors caii şi au venit 
să-i dea raportul împăratului. 

— Măria ta, am fost! Are o căsuță mică în 
marginea Constantinopolului. Nişte copii se jucau 
pe acolo şi au zis că mătușa Anastasia este pe aici, 
prin lumea asta, pe undeva. 

Văduva care a cunoscut-o pe cealaltă a zis: 

— Este în biserică, se roagă la Mântuitorul! 

— Dacă-i în biserică, spuneţi-i să nu se teamă, 
că ea n-a fost niciodată în fața mea, împăratul 
Nichifor Votaniat. Trimiteţi nişte femei bătrâne şi 
faceți o veste că la sfințirea bisericii, împăratul dă 
câte o vacă la bătrâni. 

La porunca împăratului au găsit pe bătrâna 
Anastasia şi i-a zis: 

— Nu te teme, Anastasie, că te-ai învrednicit 
de mare dar de la Dumnezeu! Ce jertfă ai adus 
dimineaţă la sfințirea bisericii? 

— N-am adus nici un dar, măria ta, că sunt 
săracă! 

Căci ea nu socotea brațul cel de iarbă pe care 
| a adus şi l-a dat la boi, că este dar. 

— Totuşi, adu-ţi aminte, mamă Anastasie, că ai 
adus un dar mare, prin care mi-ai luat biserica 
mea! 

— N-am adus nici un dar, că n-am bani, n-am 
nimic! Toată averea mea este o seceră și o furcă. 
larna torc şi eu lână pe la oameni, iar vara cu 
secera mă duc şi adun spice de pe lan, în urma 
secerătorilor. Și le strâng şi fac şi eu oleacă de 
grâu. N-am nici un fel de avere. 

— Dar această biserică împărătească, în care 
am cheltuit atâția galbeni de aur şi argint, am 
făcut-o numai pe cheltuiala mea și iată acum scrie 
pe inscripția ei că este făcută de Anastasia! 

— Ce dar ai dat la această biserică? 

- N-am dat nimic, decât un braţ de iarbă la 
boii înjugaţi la car. 

— Nu te teme, mamă Anastasie, că a scris 
Dumnezeu, nu dumneata! Dumnezeu a scris. 
Biserica este a matale! 

Şi era scris aşa: „Intru slava Tatălui şi a Fiului 
şi a Sfântului Duh, Unuia Dumnezeu în Treime, 
făcut-am această dumnezeiască biserică cu toată 
cheltuiala mea, eu, văduva Anastasia”. Îi citea, iar 
ea tremura, că nu ştia carte. 

— Vezi, mătușă, zici că n-ai adus nici un dar, 
însă adu-ți aminte că ai adus un braţ de iarbă! 

— L-am adus, dar n-o fi pomană că l-am tăiat 
de pe hatul unui om. 

— lată, mătuşă Anastasie, brațul acela de iarbă 
al matale, a fost mai scump decât toate vistieriile 
pe care le-am băgat eu! Iată, îngerul Domnului: ţi-a 
trecut biserica pe numele tău şi a ta rămâne în 


PĂRINTELE CLEOPA 91 


veac. Vom sfinţi biserica — că erau cei patru 
patriarhi — cu aceeaşi sfințire, cu aceeaşi pompă 
mare, dar biserica va rămâne a Anastasiei până în 
veac. 

— Să ştii, mătuşă, se sfinţeşte biserica pe 
numele matale, pe care îngerul ţi-a dat-o de sus şi 
te-a scris aici. 

Ea, săraca, a rămas uimită. Toți se mirau: 
„Măi, mare minune!” 

Când a murit fericita Anastasia din Constanti- 
nopol, împăratul i-a făcut mormântul în Sfântul 
Altar: „Aici, în biserica pe care i-a dat-o Dum- 
nczeu prin minune, este îngropată văduva Anasta- 
sia”. 
Un braţ de iarbă dat în numele Domnului cu 
smerenie şi cu durere de inimă că nu poți face mai 
mult, a făcut mai mult decât cheltuiala împăratului 
Nichifor. Aşa cere Dumnezeu! 

Sfântul Efrem Sirul zice: „Dumnezeu nu se 
uită la mulţimea darului pe care îl aduci, ci la 
voința cu care îl aduci”. Cât de mic dar ai dat, 
dacă dai cu smerenie şi cu părere de rău că nu poţi 
(ace mai mult, aceea este adevărata milostenie. 


* 


Cu adevărat, Dumnezeu caută la inima 
înfrântă şi smerită. 

Vine deunăzi o mătuşă năcăjită. Mă uitam, 
măi, cum i-aduce Dumnezeu! Ea săraca zice: 

— Aş pune 40 de Liturghii, dar n-am bani de 
drum! Vă dau un şerveţel! 

Numai cu atât a venit, cu un şerveţel. 

Ştii cât m-a costat pe mine asta? Şi i-am zis: 

— Mamă, lasă că-ți pun eu slujbe! 

I-am pus de trei ori câte 40 de Liturghii pentru 
şervețelul acela. 

— Mai dau 15 lei! A zis bătrâna. 

— Vai de mine! Noi n-am venit aici la 
mânăstire să ne îmbogățim! Noi am venit să ne 
plângem păcatele. 

— Dar nu-i primit dacă nu dau bani, părinte! 

— Este primit. Îţi spun eu! 

De aceea eu nu mă supăr când aduce cineva 
puţin. Pentru că Domnul nu se uită la darurile 
noastre... Se uită la voinţa cu care se aduce darul. 

Când a văzut Sfântul Antonie cursele diavo- 
lului pe fața pământului întinse până la cer, a zis: 
„Doamne, Cine mai poate trece printre acestea?” 
Şi aude un glas din cer: „Antonie, smerenia şi 
milostenia!” 

Când se întâlnesc aceste două fapte bune, 
adică smerenia şi milostenia, străbat toate cursele 
lumii! 

Deci milostenia nu se caută numai în 
mulțimea banilor, ci mai ales în inima şi voinţa cu 
care se aduce ea. 


O ISTORIOARĂ ADEVĂRATĂ 


Un preot, mergând pe stradă, întâlneşte un 
copilaş, ca de cinci-şase ani, cu picioarele crăpate 
de glod, părul încâlcit în cap, zoios, nespălat, cu 
mâinile crăpate, şi-l întreabă: 

— Măi copile, de unde vii tu? 

— Din iad vin! 

Preotul s-a minunat de copilul acesta. 

— Cum îl cheamă pe tatăl tău? 

— Satana! 

— Dar pe mama ta? 

— Aripa satanei! 

— Dar fraţi şi surori ai? 

- Da. 

— Cum îi cheamă? 

— Diavoli. 

Şi atunci preotul a spus: 

— Unde stai, copile? 

— Hai, că eu ştiu unde! 

Şi a mers cu preotul. Şi în marginea satului îi 
arată o căsuţă stricată, veche şi o ogradă cu 
gardurile rupte. Preotul ia copilaşul de mână şi 
intră acolo. Aude sfădindu-se în casă tatăl cu 
mama sa. 

Bărbatul o înjura pe femeie groaznic, iar 
femeia îi spunea: „Du-te de-aici, satano!” 
Bărbatul zicea: „Tu eşti aripa satanei!” Au trecut 
nişte copii pe acolo: „Treci, drace, de-aici!” Dar 
femeia striga pe urmă: „Vai de mine, casa asta 
este iad!” 

Preotul a auzit de afară. Şi atunci şi-a dat 
seama de ce spune copilul că vine din iad. El nu 
ştia cum să spună. A auzit pe mamă-sa că este iad 
în casa ei; că pe tatăl său îl cheamă satana şi pe 
mamă-sa, aripa satanei, şi pe fraţii lui îi cheamă 
diavoli. Aşa auzea grăind în casă. 

Dar ştiţi voi de ce se face casa iad? Unde nu-i 
post, unde nu-i rugăciune de dimineaţă şi de seară, 
unde nu-i viaţă curată, unde nu merg oamenii la 
biserică, unde se apucă şi beau de dimineaţă, 
fumează şi înjură, casa aceea se face cu adevărat 
iad. Şi diavolul vine acolo şi apoi, vai de zilele 
care le mai trăieşte omul pe pământ! 

Toată ziua înjurături, toată ziua bătăi, toată 
ziua suferință. A intrat diavolul! Diavolul aduce 
ură, sfadă, mânie, iuțime, ocară, blestem, 
înjurături, bătăi, morţi, beţii, desfrâuri. Aşa! Unde 
a intrat el, distruge. Casa o face iad! 

lar unde oamenii se scoală dimineaţa și se 
închină lui Dumnezeu şi merg la lucru cu 
rugăciunea în minte şi postesc sfintele posturi de 
peste an şi fac milostenie şi citesc sfintele cărți şi 
rabdă scârbele şi necazurile cu bucurie, acolo este 
şi binecuvântarea lui Dumnezeu şi toate se 
rânduiesc după iconomia Lui pentru folosul 
sufletului şi pentru mântuirea noastră. 


SINODUL AL VII-LEA ECUMENIC 


Astăzi este un mare praznic al Bisericii 
Răsăritului, că nu prăznuim un sfânt sau doi, ci 
367 de sfinţi făcători de minuni şi păstori ai 
Bisericii lui Hristos, de la Sinodul VII Ecumenic. 

Au fost 350 la Sinodul VII de la Niceea, dar 
s-au mai amestecat încă 17 episcopi, care călca- 
seră sfintele icoane în picioare, care căzuseră în 
eres şi care se luaseră după luptătorii de icoane. 

Dar de frica tiranilor şi pentru alte interese au 
călcat peste sfintele icoane şi le-au defăimat. Când 
au văzut Sinodul adunat, în fruntea căruia era 
marele Tarasie, Patriarhul Constantinopolului, şi 
binecredincioşii împărați Constantin şi Irina, au 
căzut în genunchi, au cerut iertare, au sărutat 
sfintele icoane şi s-au închinat cu lacrimi în faţa 
lor şi au fost primiţi în Soborul al VII-lea 
Ecumenic. 

Şi a fost acest Sinod Ecumenic la anul 783, 
dar discuţiile şi toate procesele verbale şi toate 
aşezămintele acestui sobor abia s-au încheiat la 
anul 787, cu câțiva ani mai târziu, pentru că a fost 
mare luptă împotriva iconoclaştilor, a împăraților 
iconomahi şi a multor arhierei care au căzut din 
dreapta credință, și preoţi şi popor peste măsură de 
mult. , 

Deci peste 130 de ani a tulburat eresul luptării 
de icoane Biserica dreptmăritoare a lui Iisus 
Hristos. 

Acest Sinod, al VII-lea a toată lumea, a fost şi 
ultimul Sinod Ecumenic al Bisericii de Răsărit, în 
fruntea căruia a fost Sfântul Patriarh Tarasie şi 
binecredincioşii împărați Constantin şi Irina. 

De ce la toate Sinoadele Ecumenice, şi la cel 
dintâi şi la celelalte, Biserica pune aceeaşi 
Evanghelie: Părinte sfinte, voiesc ca şi ei să fie 
una, precum noi Suntem una (loan 17, 11), 
rugăciunea arhierească a Mântuitorului? 

Pentru că s-a împlinit în ochii tuturor că prin 
cele şapte Sinoade Ecumenice înțelepciunea şi-a 
zidit ei casă. Care-i casa înțelepciunii lui 

Dumnezeu? Este Biserica dreptmăritoare a lui 
lisus Hristos, că auzi ce spune la Pilde: 
înțelepciunea şi-a zidit casă rezemată pe şapte 
stâlpi (Pilde 9, 1). 

Da, Biserica lui Iisus Hristos cea dreptmă- 
ritoare de la Răsărit are aceşti şapte stâlpi neclătiți 
pe care s-a clădit duhovniceşte. Sunt cele şapte 
Sinoade Ecumenice, a toată lumea. Cel dintâi a 
fost la anul 325, în Niceea Bitiniei, în timpul 
Sfinţilor împărați Constantin şi Elena. 

Al doilea Sinod a fost la anul 381 la 
Constantinopol, sub împăratul Teodosie cel Mare, 
patriarh fiind Sfântul Nectarie începător cu 150 
Sfinți Părinți. 

Al treilea Sinod Ecumenic, la anul 431 la 
Efesul Asiei, unde au fost iarăşi 200 Sfinți Părinți. 

Al patrulea Sinod Ecumenic a fost la anul 451 
în cetatea Calcedon, unde s-au dat anatemei 
monofiziţii, sub împărații Marchian şi Pulheria. 
Acum au căzut o mulțime de Biserici necalce- 
doniene, cum este Biserica Abisiniei, a Armeniei, 
Biserica Coptă din Alexandria, Biserica Siriacă 
Veche, care mărturisesc o fire şi o voie în Hristos. 

Sinodul al V-lea Ecumenic a fost la anul 553, 
iarăşi în Constantinopol, pe timpul împăratului 
Iustinian cel Mare, unde s-au dat anatemei Origen, 
Didim cel Orb, Teodor de Mopsuestia, Teodoret şi 
ceilalți care au primit ereziile lui Origen. 

Sinodul al VI-lea Ecumenic a fost la anul 680, 
tot în Constantinopol, pe timpul împăratului Con- 
stantin Bărbosul, nepotul lui Heraclie. Și a ţinut 
Sinodul acesta, care s-a mai numit şi al V-VI-lea, 

până în anul 691. A fost mare dezbatere în pro- 
blema ereticilor monoteliţi, care, voind să împace 
pe ortodocși cu monofiziţii, au căzut în altă 
extremă, în prezenţa lui Serghie, patriarhul Con- 
stantinopolului, care a fost promotorul monote- 
lismului; că deşi admitea în Hristos două firi, dar 
mărturisea o singură voie. 

Aceasta era deosebirea între monofiziţi şi 
monoteliţi. Unii ziceau o fire şi o voie, iar alții 
ziceau două firi şi o singură voie, cum este 
Biserica  Maronită din muntele Libanului şi 
Biserica Tomită din India, Biserica din Antiohia 
Siriei şi alte Bisericii monotelite până astăzi. 

lar Sinodul al VII-lea Ecumenic s-a făcut 
pentru cinstirea sfintelor icoane şi au dat anatemei 
pe toți luptătorii împotriva sfintelor icoane de la 
anul 783 până la anul 787. Întâi stătător a fost 
Sfântul Tarasie. 

Aceste şapte Sinoade Ecumenice sunt cei 
şapte stâlpi ai Bisericii Răsăritului, despre care a 
spus Duhul Sfânt mai înainte: înțelepciunea şi-a 
zidit casă rezemată pe şapte stâlpi, adică pe cele 
şapte Sinoade Ecumenice. 

Am amintit aceasta fiindcă astăzi Biserica lui 
Hristos prăznuieşte al VII-lea Sinod Ecumenic şi 
pe dumnezeieştii Părinţi de atunci. De aceea s-a şi 
pus Duminica Ortodoxiei cea dintâi în Postul 
Mare că s-a încheiat tot ce-a trebuit mai scump în 
Biserica Domnului, la Sinodul al VII-lea Ecumenic. 

Să aveţi mare evlavie la sfintele icoane, să le 
cinstiți cu mare cinste, mai ales icoana Mântui- 
torului, a Maicii Domnului, a sfinţilor, Sfânta 

Cruce, icoana Preasfintei Treimi, pentru că cine 
nu cinstește sfintele icoane este dat anatemei, și 
anatema este cea mai grea pedeapsă a Bisericii, 
care înseamnă pogorâre de viu în iad cu dracii şi 
tăiere de la trupul tainic al Bisericii lui lisus 
Hristos. 

Să cinstiţi sfintele icoane, să vă închinaţi lor, 
că au fost mărturisite de mii de sfinţi şi până în 
ziua de azi le vedeţi în toate sfintele biserici. Să 
nu vă luați după eretici, după adventişti şi după 
ceilalți blestemaţi de sectari, care au căzut din 
dogma dreptei credințe şi sunt daţi anatemei 
pentru veacul de acum şi pentru cel ce va să fie, 
despărțiți pentru veşnicie de la trupul tainic al 
Bisericii lui Hristos. 

Dumnezeu să ne ajute tuturor cu rugăciunile 
sfinților de la Sinodul al VIl-lea şi de la toate 
celelalte Sinoade Ecumenice, să ţinem dreapta 
credință pe care o mărturisim în Crez şi să ne 
mântuim cu mila Domnului. Amin. 


PILDA SEMĂNĂTORULUI 


lubiţi credincioşi, aţi auzit astăzi că s-a citit în 
Sfânta Biserică pilda Semănătorului. Deci vom 
spune puţin din tâlcuirea acesteia, ca să nu 
îngreunăm auzurile dumneavoastră cu prea multe 
cuvinte. 

Mai întâi să facem aici o întrebare: Oare 
pentru care pricină Mântuitorul, când a spus pilda 
cu semănătorul, n-a arătat cine este acest semănă- 

tor? Ci a trecut pilda la a treia față, zicând: Jeșit-a 
semănătorul să semene sămânța sa. 

Dar n-a arătat: leşit-a dreptul sau sfântul 
cutare sau proorocul cutare sau apostolul cutare să 
semene sămânța sa. Sau ieşit-am Eu să semăn 
sămânța cea bună a cuvântului. Pentru care pricină 
nu s-a spus numele Său? 

Pentru că cel dintâi semănător al Evangheliei 
este Însuşi Domnul, Dumnezeul şi Mântuitorul 
nostru lisus Hristos. El a semănat întâi cuvântul 
acesta al vieţii în urechile sfinţilor Săi ucenici şi 
apostoli şi prin ei la toată lumea. 

Dar n-a spus: Venit-am sau ieşit-am Eu să 
semăn sămânța cuvântului, ca să nu stârnească 
zavistie de prisos şi ură în urechile şi în inimile 
fariseilor şi ale cărturarilor, ca să nu se arate ca un 
iubitor de slavă deşartă, că numai El seamănă 
cuvântul vieţii. De aceea nu a spus numele 
semănătorului şi a zis numai aşa simbolic: Jeşit-a 
semănătorul să semene sămânța sa. 

Dar de ce n-a zis: „leşit-a plugarul” şi a zis 
„leşit-a semănătorul?” lată de ce: Pentru că nu 
acela este plugar cu adevărat care are sămânță, dar 
o ţine în sac sau în ladă sau în pod undeva sau în 
hambar şi nu o seamănă. Ci adevăratul semănător 
şi adevăratul plugar este acela care are sămânță şi 
o seamănă pe dânsa. 

De aici să trecem la sămânţa cuvântului. 

Aşa zice dumnezeiescul loan Gură de Aur: 
„Nu este plugar al lui Dumnezeu şi nici semănător 
al Evangheliei acela care ştie multe și are multă 
cunoştinţă în mintea şi în inima sa, dar nu vrea să 

propovăduiască. Ci ţine ascunsă această sămânță, 
ori de frica oamenilor, ori de ruşine, ori de 
lenevire, ori alte motive are în mintea sa şi așa 
ascunde sămânţa lui Dumnezeu. Ori poate are mai 
mult decât altul, dar nu vrea să o semene ca să 
aducă lui Dumnezeu roadă însutită. 

De aceea, adevăratul plugar al lui Iisus Hristos 
şi adevăratul semănător este acela care are 
sămânţa cuvântului lui Dumnezeu și o seamănă în 
urechile și în inimile ascultătorilor care îl ascultă 
pe dânsul. 

Și apoi, după ce-a zis Mântuitorul această 
pildă la început, a arătat că se întâmplă cu sămânța 
cuvântului lui Dumnezeu exact cum se întâmplă şi 
cu sămânţa cea materialnică care se seamănă de 
plugar pe ogor. 

Şi a zis Preasfântul nostru Mântuitor mai 
departe aşa: Și una din semințe a căzut lângă cale, 
adică lângă cărare sau lângă drum, şi oamenii, 
nebăgând seamă de dânsa, au călcat-o şi păsările 
cerului, văzând-o aşa descoperită, au mâncat-o şi 
a pierit sămânţa aceasta semănată lângă cale. Şi 
alta din semințe a căzut pe piatră şi, neavând 
umezeală, s-a uscat. 

Dar, ca să vă daţi seama că nu chiar pe piatră 
goală s-a semănat, că acolo nici nu prinde sămânța 
deloc rădăcini; ascultați pe ceilalți doi evanghelişti 
care îl completează pe acesta de astăzi. 

Matei şi Marcu zic: Și una a căzut pe pietriș, 
adică pe pământ cu piatră multă, pe pământ cu 
pietriş, şi unde sămânța, neavând umezeală, a 

prins puţină rădăcină şi, neavând pământ bun, s-a 
uscat. 

Gura fiecărei plante, gura fiecărui arbore este 
rădăcina lui, cu care el se hrăneşte mai cu seamă 
din pământ, este adevărat că arborii mari şi multe 
feluri de saduri se hrănesc prin ramuri din aer, cu 
oxigen şi cu celelalte care trebuie la creşterea 
vieţii sale. Dar mai mult decât toate, gura unei 
plante, cu care ea se hrănește şi trage hrană, este 
rădăcina. 

Deci a doua sămânță, căzând pe pietriş, foarte 
puțin s-a prins şi, neavând umezeală şi nici 
pământ destul, s-a uscat. 

A treia sămânță a căzut în mijlocul spinilor, 
cum ați auzit dumnezeiasca Evanghelie, şi a 
răsărit puţin şi, crescând spinii au înăbușşit-o, i-au 
luat spaţiul de lumină şi de hrană şi aşa s-a uscat. 

A patra sămânță a căzut în pământ bun și a 
adus domnului său roadă însutită. Unii din 
cercătorii de firi, parcă s-ar contrazice cu dumne- 
zeiasca Evanghelie, că sămânţa, oricât de bun ar fi 
pământul, nu poate aduce o sută de roade, adică 
un bob de grâu să aducă o sută de boabe de grâu 
sau unul de porumb şi aşa mai departe, să aducă o 
sută de boabe. 

Dar n-au dreptate! Să se ducă în Egipt, în 
țarina numită Vizachia şi în părţile Nilului şi în 
alte părți din Sicilia, din Italia, să vadă că acolo 
holdele care se seamănă aduc uneori de două sau 
de trei ori însutit roadă şi să vadă că nu poate să 
mintă cuvântul lui Dumnezeu şi că sunt locuri pe 

pământ unde un grăunte aduce mai mult de o sută 
de grăunţe roadă în spicul său. 

După ce a spus Mântuitorul pilda acestei 
Evanghelii, ucenicii Săi n-au înţeles puterea pildei 
şi L-au întrebat deosebi: Spune-ne nouă, care este 
puterea pildei acesteia! lar Mântuitorul mai întâi 
le-a spus: Vouă vi s-a dat să ştiţi tainele împără- 
ției cerurilor, iar acestora în pilde vorbesc, ca, 
auzind, să nu audă şi, văzând, să nu vadă, cum a 
zis Isaia Proorocul pentru nesinceritatea inimii lor. 

Și apoi le-a tâlcuit Mântuitorul așa: Sămânța 
cea bună este cuvântul lui Dumnezeu, țarina este 
inima omului, cum e în pilda cu zâzaniile ţarinii. 
Sămânţa cea semănată pe cale sunt oamenii puţin 
credincioși sau mai bine să zic aproape deloc 
credincioşi, căci aud cuvântul lui Dumnezeu, dar 
nu-i dau nici o atenţie, aşa în trecere: „Eh! Am 
auzit predica preotului! Spunea unu o predică! Am 
auzit că unu citea din Evanghelie, ce-o fi mai 
spunând”, şi nu-i dă nici o atenţie, ca și cum nu 
s-ar vorbi din Evanghelie, ci din poveşti. 

Unul care este indiferent şi nu-i place să 
asculte cuvântul lui Dumnezeu sau îl trece cu 
vederea, la acela vine satana şi mănâncă sămânţa 
cuvântului din inima lui şi este călcat în picioare 
de toate ispitele drăceşti, cum este călcată sămân- 
ta, pentru că nu prinde rădăcină cuvântul în inima 
lui, pentru neatenţia lui şi nebăgarea de seamă, că 
nu dă importanță cuvântului lui Dumnezeu. 

Sămânţa care a căzut pe pietriş sunt oamenii 
care aud cuvântul şi pentru moment se bucură că 
au înțeles ceva, dar bucuria lor este pripită. Au 

auzit şi s-au bucurat puţin, iar pe urmă le-a scăzut 
toată evlavia față de cuvântul Domnului, se 
împietreşte inima lor de necredință, de nesimţire, 
de răutate şi îndată se usucă din inima lor sămânța 
cuvântului lui Dumnezeu. Nu găsește acolo un 
pământ bun în țarina inimii lui ca să crească. 

Aceştia sunt aceia care sunt sămânță căzută pe 
piatră, adică oameni care prea puţin se bucură şi 
cred şi îndată pierd evlavia şi credinţa către cele 
auzite din cuvântul vieţii. 

lar sămânța a treia sunt oamenii aceia care 
cred în cuvântul lui Dumnezeu până la o vreme, 
dar de la o vreme se ridică ispite asupra acestui 
cuvânt. Ori prigoană din partea oamenilor, ori 
necaz din partea trupului, sau se ridică grijile 
lumii cele rele, să alerge omul după bogății, după 
slavă deșartă, după dregătorii, după bani, după trai 
bun, după dulceţile veacului de acum. Şi toate 
aceste griji crescând, adică mărindu-se în inima 
omului, îl fac să uite de cuvântul lui Dumnezeu; și 
aşa cuvântul lui Dumnezeu, care prinsese rădăcină 
acolo şi crescuse puţin, se înăbușă, se astupă, se 
otrăveşte de grijile veacului de acum, de mâncare, 
de băutură, de avere, de patimi trupeşti, de 
dezmierdări, şi cine ştie ce scopuri ale slavei 
deșarte sau cine ştie ce răutăţi, care-l împiedică pe 
acest cuvânt să crească; și aşa, crescând patimile 
în om, înăbușă şi întunecă lumina cuvântului lui 
Dumnezeu şi îndată începe a se ofili, iar cuvântul 
cel dintâi al credinţei lui se usucă și piere. 

lar sămânța a patra, care cade în pământ bun, 
sunt acei buni creştini şi buni oameni de pe fața 

pământului, care, atunci când aud cuvântul lui 
Dumnezeu, sunt ca un pământ însetat în care cade 
ploaia cea binefăcătoare a cuvântului vieţii şi, 
căzând în inima lor, se hotărăsc pentru cuvântul 
lui Dumnezeu să sufere toate necazurile, toate 
scârbele, foamea, setea, lipsa, ocara, durerea, 
crucea, moartea şi nu mai dau înapoi. Aceştia 
lucrează împreună cu cuvântul lui Dumnezeu din 
inima lor şi aduc roadă întru răbdare, cum zice 
Evanghelia, rabdă toate pentru porunca lui lisus 
Hristos şi pentru cuvântul Sfintei Scripturi şi al 
Evangheliei şi aşa aduc roadă întru răbdare: unul, 
adică, cum zice altă Evanghelie, treizeci, iar altul 
şaizeci, iar altul chiar o sută. 

După ce Mântuitorul a spus și a tâlcuit pilda 
Evangheliei sfinţilor Săi ucenici şi apostoli, la 
urmă a zis şi acest cuvânt: Cela ce are urechi de 
auzit, să audă. 

Prea puţini sunt oamenii aceia care au urechi 
şi nu aud în lume. Dar urechi de auzit n-au numai 
oamenii; au şi dobitoacele, au şi târâtoarele, au şi 
păsările; numai peştii sunt surzi, cum spun Sfinţii 
Părinți, că n-au acest organ al auzului dat de 
Dumnezeu, ci au numai simțire grozavă, ca, 
simțind valurile, să se ferească de primejdie, că ei 
sunt surzi. 

Dar celelalte vieţuitoare şi oamenii, toți au 
urechi. Dar de care urechi este vorba în 
Evanghelie? Ce credeți? De urechile acestea 
trupeşti? Nu! Îndoit este omul şi două feluri de 
urechi are, după cum şi două feluri de ochi. Are 
ochii aceştia simţiţi cu care vede cele simţite și are 

ochii minţii, sau mai bine-zis are mintea, care-i 
ochiul sufletului, cu care priveşte cele inteligibile, 
cele nevăzute, ca dogmele credinţei și învățăturile 
Sfintei Scripturi şi alte câte sunt nevăzute. 

Aşa şi la urechi să înțelegeţi! Cela ce are 
urechi de auzit, adică ale sufletului, că mulți aud 
cu urechile acestea şi stau în biserică și aud 
cântând la strană şi aud proorocii citindu-se, şi 
aud evanghelii şi apostoli şi taine mari, mulți stau 
aici şi aud, dar aud numai cu urechea din afară, iar 
urechea cea duhovnicească a minţii lor şi a 
sufletului lor este astupată de satana, îi întunecată 
şi nu înțelege puterea cuvântului, pentru că 
urechile sufletului lor sunt surde. 

Către aceste urechi s-a adresat Mântuitorul 
când am auzit: Cela ce are urechi de auzit, să 
audă. Adică prin urechile acestea simţite să dea 
cuvântul urechilor celor nevăzute şi cu acelea să 
audă cuvântul şi să-l înţeleagă, ca apoi, înţele- 
gându-l, să aducă roadă lui Dumnezeu prin lucrare 
şi prin răbdare. 

lubiți credincioşi, dar oare care este cauza 
nerodirii cuvântului lui Dumnezeu în ziua de 
astăzi? Sunt mulți preoți predicatori şi-n capitala 
țării, şi-n oraşe, şi-n sate, mulți predicatori sunt 
astăzi și prin mânăstiri şi oriunde vei întâlni 
predicatori buni. Chiar şi unii din credincioși 
cunosc Scriptura, dar nu se mai văd astăzi roadele 
Evangheliei, nu se mai văd suflete roditoare, cum 
erau la începutul creştinismului, cu toate că se 
rostește cuvântul lui Dumnezeu. 

Care este pricina pentru care nu rodesc 
sufletele oamenilor astăzi cum rodeau altă dată? 
Am să zic că nu sunt altele decât cele patru pe 
care le-a arătat Mântuitorul, sau trei, că al patrulea 
a rodit. Dar care este pricina nerodirii cea 
adevărată, în cele trei chipuri ale Evangheliei, care 
s-au zis mai sus? 

Unii vor zice: „Da, părinte! Astăzi nu se mai 
întorc oamenii la pocăință, nu se mai văd roadele 
pocăinţei la mulţi, pentru că nu se mai fac minuni 
ca la începutul creştinismului”. Când Apostolul 
Petru a început să predice în Ierusalim, spune 
dumnezeiasca Scriptură că, numai într-o zi au 
crezut trei mii de oameni. 

lar a doua zi a predicat în pridvorul care se 
zicea „al lui Solomon” și au mai crezut încă cinci 
mii. lată minune mare, în două zile opt mii de 
oameni au crezut în Hristos prin gura Sfântului, 
slăvitului, întru tot lăudatului Apostol Petru, care 
nu era nici teolog, nimic, ci numai avea teologia 
cea mai înaltă, pe Duhul Sfânt pe Care îl primise. 

Dar zic ei: „Da, părinte, au crezut atunci mulți 
pentru că-l auzeau pe Petru vorbind în toate 
limbile de sub cer”, că așa a fost la Cincizecime, 
vorbeau doisprezece bărbaţi galileeni, apostoli, şi 
ei auzeau măririle lui Dumnezeu, fiecare în limba 
lui, câți erau adunaţi acolo cu ocazia praznicului 
Cincizecimii. 

Şi aceasta nu mică minune a fost, cum fiecare 
auzea predicându-se Evanghelia în limba lui, cu 
toate că un singur om vorbea acolo și aceasta a 
atras pe mulți să creadă. 

lar când a predicat Petru a doua zi, au crezut 
cinci mii de bărbați. Iarăşi, pentru ce? Pentru 
minunea cea mare cu ologul Enea, care stătea în 
pridvorul bisericii, numită „Frumoasa”, în care 
Apostolul Petru şi loan Evanghelistul numai cu un 
cuvânt l-au ridicat şi l-au făcut sănătos şi această 
spaimă și minune mare i-au făcut pe toți să creadă 
în învățătura apostolilor. 

Da! Ajutat-au atunci foarte mult minunile. 
Aşa spune și Evanghelistul Marcu: Domnul 
împreună lucrând, i-a trimis la propovăduire, i-a 
îmbrăcat cu putere de sus, cu Duhul Sfânt, şi le-a 
dat putere să învie şi morții, să scoată dracii, să 
calce peste leu şi peste balaur şi peste toată 
puterea satanei. Şi în baza acestor minuni mulți 
au crezut. 

Dar oare numai minunile aveau puterea de a 
face oamenii să creadă în Hristos? Și pentru aceea 
nu cred alții astăzi? Nu-i adevărat! 

lată, noi vedem de foarte multe ori și atunci și 
astăzi că oamenii cred fără minuni. Mântuitorul a 
fericit pe cei ce cred fără să vadă. Ce minuni a 
văzut famenul Candachiei când mergea cu împără- 
teasa Etiopiei şi marele Apostol Filip a fost răpit 
de Duhul Sfânt și a fost lângă căruța lui, unde 
citea pe Proorocul Isaia și ajunsese la stihul acela: 
Duhul Domnului peste Mine. 

Şi i-a tâlcuit de acolo înainte, că Hristos a fost 
acesta, nu Proorocul Isaia, şi a zis famenul: Vize 
apa! Ce mă împiedică să mă botez? A crezut 
famenul, s-a dat jos din căruță şi s-a botezat şi 
îndată Duhul a răpit pe Filip din Gaza - unde-i 

Gaza? Până în Asia Mică, până la Azot l-a dus 
într-o clipeală de ochi, cum a dus altă dată pe 
Proorocul Avacum cu zeama din Iudeea în 
Babilon la Daniel în groapa cu lei, că organe ale 
Duhului Sfânt au fost şi proorocii şi apostolii. 

L-a răpit după ce a botezat pe famenul 
Candachiei, care a fost cel dintâi apostol și cel mai 
mare misionar din Etiopia, înainte de a merge 
acolo Sfântul Apostol şi Evanghelist Marcu. 

Deci n-a văzut famenul nici o minune, dar i-a 
explicat şi a crezut şi a avut inimă bună şi a prins 
cuvântul lui Dumnezeu repede şi ca roadă a fost 
botezul lui şi credinţa lui statornică. 

Ce minune a făcut Apostolul Pavel în Iconia, 
în Listra şi în Derbe? Ce minune a făcut Sfântul 
Apostol Filip în Samaria, când a crezut toată 
Samaria, primind cuvântul lui Dumnezeu? Predica 
cu putere cuvântul Domnului! Nu în tot locul, 
deci, se făceau minuni, dar multă lume se întorcea 
la Dumnezeu numai prin credință. Credinţa vine 
prin auz, iar auzul prin cuvântul lui Dumnezeu şi 
celelalte. 

Deci iată, care are țarina bună a inimii sale, nu 
aşteaptă să vadă minuni. 

Va zice cineva: „Da! Nu numai minunile, dar 
şi viața Sfinţilor Apostoli, că erau așa straşnici, 
aşa de mari sfinţi şi neprihăniţi în viață, poate 
de aceea prindea cuvântul Domnului care-l 
predicau”. 

Nici aceasta nu-i! Pentru că vezi, n-a zis 
Mântuitorul azi în Evanghelie: ieşit-a sfântul, 
ieşit-a apostolul sau dreptul să semene, ci a zis 

aşa simplu: /eşit-a semănătorul să semene 
sămânța sa. 

De multe ori un om simplu spune din cuvântul 
lui Dumnezeu, dar spune şi el sincer şi cu credință 
şi se altoieşte acest cuvânt în altă inimă sinceră şi 
aduce roadă însutită. 

Deci cauza nerodirii cuvântului lui Dumnezeu, 
în ziua de astăzi, nu este din vina persoanei care 
predică, nici pentru că nu se mai fac minuni şi alte 
pricini care le spun oarecare în această privință. 

Cauza nerodirii cuvântului lui Dumnezeu în 
masa poporului de astăzi este arătată de 
Mântuitorul în Evanghelie, că oamenii ori sunt 
cale bătută, unde nu se poate cuprinde cuvântul lui 
Dumnezeu, inima lor este bătută de grijile lumii şi 
de draci şi de patimi şi nu mai prinde cuvântul 
Domnului rădăcini. Ori au inimile împietrite şi 
cuvântul Domnului numai puţin se oprește şi se 
usucă, ori au inimile lor pline de interese materiale 
şi nu numai atât, ci prinşi şi întunecaţi de ură şi 
zavistie, de beţie, de lăcomie, de fățărnicie, de 
viclenie şi de toată răutatea şi din cauza aceasta nu 
rodeşte în inima lor cuvântul Domnului, că se 
înăbuşă de aceste păcate pe care le găseşte acolo 
în inima omului. 

Deci dacă vă întreabă cineva de ce oare nu se 
întoarce astăzi lumea la pocăință, să ştiţi că din 
cauza răutății și a aşezării sufletelor celor 
pătimaşe. Că unii din noi suntem cale bătută, alții 
suntem spini şi alții piatră şi de aceea cuvântul 
Domnului nici nu prinde rădăcină, şi, chiar dacă 
prinde, se usucă şi se înăbuşă. 


PROOROCII MINCINOŞI 


Fraţii mei, în țara noastră sunt o seamă de 
secte autorizate; o seamă sunt tolerate, ca fracțiuni 
religioase, şi o seamă din ele sunt netolerate, 
subversive, care sunt şi contra statului și a 
Bisericii. Dar oricare sectă ar fi, să știți că toate se 
cheamă „neghinele ţarinii”. 

Dumneavoastră ați auzit pilda din Evanghelie 
cu neghinele ţarinii, că a întrebat pe Stăpânul: 
Doamne, n-ai semănat sămânță bună în țarina 
Ta? De unde are zâzanii? (Matei 27, 25). Adică 
de unde are neghine? 

Şi a zis Stăpânul ţarinii: un om vrăjmaş a 
făcut aceasta. Ai auzit? Adică diavolul. Țarina 
este toată lumea — cum spune Mântuitorul. Țarina 
creştină, dacă se socotesc toți creştinii care cred în 
Sfânta Treime, suntem peste două miliarde pe 
glob. Aproape o jumătate din populaţia lumii este 
creştină într-un fel. 

In această țarină mare, satana a semănat 
neghine, ca să nu fie grâul curat, adică credința 
dreaptă. Şi această neghină sunt sectele. Ele sunt 
nişte buruieni care au crescut la umbra Bisericii, 
la temelia Bisericii, şi nu trebuie ca noi să dăm 
grâul pe neghină sau să amestecăm grâul cu 
neghina. 

Pentru voi, care v-aţi născut creștini, care ați 
crescut creştini din părinți creştini, din strămoşi 
creştini, este o mare ruşine și un mare păcat să 
lăsaţi rădăcina voastră şi să vă duceți la vrăjmașii 

lui Dumnezeu, care nu cinstesc pe Maica 
Domnului, pe sfinți şi sfintele moaşte; care hulesc 
icoanele, Sfânta Cruce, cele şapte Sfinte Taine şi 
tot ce este sfânt în Biserica dreptmăritoare a lui 
lisus Hristos. 

x 


Acum să vă spun o istorioară cu Chinops 
vrăjitorul. 

Sfântul Ioan Evanghelistul a predicat Evan- 
ghelia în tot pământul. Când a ajuns cu predica 
Evangheliei în insula Patmos, a aflat acolo 
închinători la idoli, cum era atunci; toată lumea se 
închina diavolilor. 

Când a ajuns acolo, ostrovul acela avea un 
mare vrăjitor care stătea în pustie, pe care îl 
chema Chinops. Şi ei ziceau că acela-i dumnezeul 
lor, că acela, cu puterea drăcească, făcea farmece 
mari, făcea fel de fel de „minunăţii”. Acestui 
vrăjitor îi slujeau 1000 de demoni, ca să poată 
face fermecătorii, minuni cu puterea drăcească și 
vrăjitorii mari. 

Când a ajuns Sfântul loan Evanghelistul 
acolo, a început să predice Evanghelia cu puterea 
lui Hristos. Sfântul loan avea putere de la 
Mântuitorul să facă minuni, căci tuturor aposto- 
lilor le dăduse această putere: Întru numele Meu, 
draci veți scoate, morți veţi învia, în limbi noi veți 
vorbi... (Marcu 16, 17). 

Şi când a început Sfântul Ioan Evanghelistul 
să predice cu putere, a crezut multă lume în 
Hristos. Toţi care erau bolnavi se vindecau, care 

erau morți înviau şi multe minuni făcea cu puterea 
Mântuitorului. 

Atunci oamenii s-au dus la idolul lor în pustie, 
în munți, şi i-au spus lui Chinops vrăjitorul, care 
era sluga satanei. 

— Stăpâne, a venit un ucenic al Celui răstignit, 
pe care îl cheamă loan. Face minuni şi semne 
mari, învie morţii, tămăduieşte bolnavii, vindecă 
orbii, surzii, îndrăciţii şi crede multă lume 
într-însul. 

— Mergeţi în cetate, că eu o să trimit un înger 
de-al nostru să-l ia şi o să-l dau judecății celei 
veşnice. 

Dar duhurile care veneau la Sfântul loan erau 
legate şi trimise afară din insula Patmos. 

Chinops, dacă a văzut că nu se mai întorc 
duhurile, s-a umplut de mânie şi a luat toată 
mulțimea drăcească şi s-a dus în cetate. A bătut de 
trei ori din palme, l-au luat dracii pe nori, l-au dus 
pe sus şi l-au pus în mijlocul oraşului. A început 
lumea să strige: 

— Mare eşti, Chinoapse, dumnezeul nostru! 
Dar a venit unul din ucenicii Celui răstignit Şi face 
minuni Şi semne mari. 

Când au văzut cei ce crezuseră în Hristos, au 
început a se teme: „Măi, şi dumnezeul nostru-i 
mare! Uite, vine pe sus!” Dar îl aduceau dracii pe 
sus. Chinops a început a-i mustra: 

— Oameni orbi, aşa de repede credeţi în el? 
Ascultaţi-mă pe mine! De este drept Ioan, să facă 
minunile pe care le fac şi eu! 

Şi s-a dus acolo unde predica loan Evanghe- 
listul: 

— De ce-ai intrat în țara mea, Ioane, şi faci 
minuni şi predici pe Cel pe Care L-au răstignit 
evreii pe cruce şi n-a putut să se salveze pe Sine? 
Ce, crezi că numai tu faci minuni? Să vă arăt eu ce 
pot să fac! 

Şi Chinops cheamă un tânăr, căruia-i murise 
tatăl: 

— Unde este tatăl tău? 

— A murit înecat în mare. 

— Uite, eu îl aduc acum imediat! 

Şi a bătut din palme de trei ori şi s-a scufundat 
în mare Chinops. Dracii care-i slujeau lui erau cu 
dânsul. Numai ce vede că a ieşit Chinops din mare 
cu tatăl copilului. Era nălucire drăcească. Şi toți 
oamenii de pe mal s-au mirat şi au zis: 

— Mare eşti, Chinoapse, dumnezeul nostru! 

Sfântul loan Evanghelistul îi vedea că sunt 
draci. 

Se duce Chinops la o femeie: 

— Femeie, unde sunt feciorii tăi? 

— Feciorii mei s-au înecat cu o corabie 
mergând la Cipru de doi ani de zile. 

— la să ţi-i aduc şi pe aceia! 

A bătut de trei ori din palme, s-a băgat în mare 
şi i-a scos feciorii femeii. _ 

„Sărut mâna, mamă! Vai de mine! Inchinaţi-vă 
la dumnezeul Chinops, că acesta ne-a scos pe noi 
din muncile iadului şi ne-a adus aici!” 

Şi mama îi săruta, dar nu vedea că-s draci! 
(Așa are să fie acum la sfârşit. Băgaţi de seamă!). 

Când au văzut oamenii așa, au început a striga: 

— Mare eşti, Chinoapse, şi mai mare dumne- 
zeu ca tine nu este! 

Şi a zis loan lui Chinops: 

— Minunile tale sunt vrăjitorii drăceşti! 

Când au auzit păgânii, s-au repezit asupra lui 
Ioan, l-au prins şi l-au omorât. 

Cei ce crezuseră în Hristos, prin predica lui 
loan, au prins mare frică: „Dacă au omorât pe 
Sfântul loan, o să ne omoare şi pe noi!” 

Atunci Chinops a început a predica: 

— Ticăloșilor! Vedeţi ce-am făcut eu cu loan? 
Şi voi aţi crezut în el! Eu am putere mare! 

Şi a venit un înger al Domnului şi s-a atins de 
Ioan Evanghelistul: „Ioane, scoală-te şi predică pe 
Hristos!” 

Numai ce aude: 

— loan, pe care l-am omorât noi cu trei zile în 
urmă, predică grozav şi toată lumea crede în el. 

Când a auzit Chinops că loan a înviat, s-a dus 
la el cu acei draci, despre care credea poporul că 
i-a înviat Chinops. Sfântul Ioan predica pe malul 
mării. 

— Ioane, crezi că dacă ai înviat, mă tem de 
tine? Oameni buni, ştiţi corabia care s-a scufundat 
deunăzi cu vreo 400-500 de oameni? 

— Da! 

— Uite, eu acum îi aduc odată cu corabia şi îi 
învii pe toţi! 

Şi a bătut din palme de trei ori Chinops şi s-a 
scufundat în mare să aducă corabia cu tot cu 
oameni. Dracii care-i slujeau lui erau cu dânsul. 

Sfântul loan Evanghelistul, când a văzut că 
s-a scufundat, a luat Sfânta Cruce şi a zis: 

— Aici să se scufunde toată puterea satanei! 

Oamenii, care erau pe mal şi aşteptau venirea 
lui Chinops, cu cei înviați de dânsul, au zis: 

— Nu mâncăm nimic până nu vine Chinops! 

— El nu mai vine niciodată, că l-am trimis eu 
în fundul iadului. 

Şi aştepta poporul să vină Chinops cu corabia 
cu oamenii şi au stat trei zile şi mureau de foame 
pe malul mării. 

Marea a fiert trei zile, aşa ca în clocot, iar 
dracii l-au părăsit pe Chinops și el a rămas în 
fundul mării. Toţi aşteptau şi ziceau: „Nu mai vine 
Chinops nici într-un fel! Nici singur, nici cu alții!” 
Sfântul Ioan le-a zis: 

— Vedeţi cum v-a înşelat? Vedeţi înşelăciune? 
Vedeţi că pe el n-a putut să se salveze? Şi acum, 
pe cei pe care i-a înviat, îi cunoaşteţi? 

— li cunoaștem, vai de mine! 

— Hai să-i întrebăm pe cei ce au înviat dacă 
sunt morții voştri! 

— Cu puterea Sfintei Cruci vă leg să spuneţi 
cine sunteţi voi! 

- Noi suntem diavoli care îi slujim lui 
Chinops de atâția ani! 

Atunci oamenii au început a-i întreba pe cei 
înviați: „Măi, bărbate, dar nu ești tu? Dar voi, măi 
feciori, dragii mamei ?...” 

Sfântul loan Evanghelistul i-a legat. 

— la să vă faceţi oleacă voi, nu tare urâţi, să nu 
moară lumea de frică. Aşa cum se poate, să vadă 
oamenii cine sunteţi! 

S-au făcut nişte arătări aceia pe care Chinops 
i-a înviat, şi când au suflat odată cu foc, toți au 
căzut la pământ. 

— Vai de mine, Sfinte Ioane, alungă-i de aici 
că murim! 

Scăpărau scântei pe nări, gura le era de foc, 
aveau unghii de aramă, şi când au răcnit la 
oameni, toți s-au speriat!... Erau draci! 

— Vedeţi cui vă închinați voi? a zis Sfântul 
Apostol loan. Gata, voi ați crezut că Chinops a 
înviat morți! 

— Vai de noi, murim! Trimite-i de aici! 

I-a blestemat să se ducă în gheenă şi oamenii 
nu i-au mai văzut. Când a văzut aceasta, poporul a 
crezut în Hristos și Sfântul Ioan Evanghelistul a 
început să facă minuni şi mai mari. 

Vedeţi cum i-a înşelat diavolul pe oameni? Ai 
văzut că unui vrăjitor îi slujeau o mie de draci! 
Dar în faţa puterii lui Dumnezeu nimic nu pot. 
Acesta a fost războiul Sfântului loan Evanghe- 
listul cu Chinops vrăjitorul, în insula Patmos. 
Acolo Sfântul loan Evanghelistul a făcut preoți, 
episcopi şi a încreştinat tot ostrovul Patmos. 
Acolo a scris el şi Apocalipsa, care este în Sfânta 
Scriptură, cu care se termină Noul Testament. 


* 

Aşa au să vină şi pe timpul lui Antihrist. 
Băgaţi de seamă, poate eu sunt în groapă. Voi fi 
putred pe atunci. Să vă aduceţi aminte când 
învățam eu aici. Să vă însemnați cu Sfânta Cruce, 
cea mai puternică armă de care se cutremură tot 
iadul, şi nu veţi fi biruiţi de nimic. 

Auzi cum cântă Biserica la Sfântul Maslu: 
Doamne, armă asupra diavolului, Crucea Ta o ai 
dat nouă, că se scutură și se cutremură, nesu- 
ferind a căuta spre puterea ei; că moartea ai 
călcat şi morţii ai sculat. Pentru aceasta ne 
închinăm îngropării Tale şi Învierii. 

Deci să nu credeţi în descântece, în tot felul de 
vrăji, în cei ce caută în bobi, în cafea, în palmă; 
cei ce sting cărbuni, cei care deschid cărți sfinte, 
cei care descântă cu numele lui Hristos şi 
pomenesc sfinţii. Toţi sunt împotriva lui Hristos! 
Toţi sunt în slujba satanei! 

Nici o vedenie să nu primiţi. O vedenie care-i 
de la Dumnezeu, v-am spus că nu se supără 
Dumnezeu dacă nu o primeşti, că El ştie că tu te 
temi să nu primeşti lup în loc de păstor. 

Vedenia ştiţi care este? Ai auzit care-i vedenia 
noastră? Care o spune Sfântul Efrem Sirul: Aşa, 
Doamne, Împărate, dăruieşte-mi ca să-mi văd 
păcatele mele, să nu osândesc pe fratele meu, că 
binecuvântat ești. 

Şi iarăşi ceea ce spune Duhul Sfânt prin 
Proorocul David: că fărădelegea mea eu o cunosc 
şi păcatul meu înaintea mea este pururea (Psalm 
50, 4). Să ne vedem păcatele, nu vedenii. Că 
Sfântul Isaac Sirul spune: De mii de ori mai fericit 

este cel ce-şi vede păcatele, decât cel ce vede 
vedenii; că vedeniile pot fi draci şi te duc la pieire 
vremelnic şi veşnic. 

Să ne vedem păcatele noastre, să petrecem în 
smerenia minții şi a inimii şi să nu ne socotim 
vrednici că putem vedea vedenii, că asta este cea 
mai mare mândrie şi cutezanţă. 

Dacă de pe acum crezi în vedenii, când va 
veni Antihrist, ce-ai să faci atunci? Că spune la II 
Tesaloniceni, cap. 9, despre venirea lui Antihrist: 
a cărui venire este întru toată puterea satanei, 
făcând semne şi minuni mari, de va putea să 
înşele şi pe cei aleşi. 

Sfântul Andrei al Cezareei, în tâlcuirea Apo- 
calipsei, spune: „Când vor veni ucenicii lui Anti- 
hrist, vor face pe femei şi bărbaţi să zboare pe 
sus”. Ai să vezi tu atunci! Când vei vedea că din 
paie uscate de grâu îți face pâine proaspătă şi din 
viță uscată de vie îţi face să curgă vinul cel mai 
bun. 

Vor face multe minuni cu puterea satanei, 
încât cei care nu sunt întemeiaţi în credință vor 
zice: „Măi, ăştia sunt de la Dumnezeu!” 

Vor merge cu tine la cimitir şi vor întreba: 

— Unde-i mama ta îngropată? 

— Aici! 

— Unde-i tatăl tău îngropat? 

— Aici! 

Şi vor zice slugile lui Antihrist: 

— leşi, măi Gheorghe! leşi, măi Ioane! leşi, 
Vasile! leşi, Marie! Ieşiți din morminte! 

Şi o să-ți iasă tatăl tău şi o să te sărute,; şi 
mama ta o să te ia în brațe, cu hainele cu care-i 
pusă în mormânt, Şi îți va zice: 

— Dragul tatei, credeţi în aceştia, că de la 
Dumnezeu sunt! Credeţi, că ei ne-au scos pe noi 
din iad! 

Toţi vor fi draci! Şi cei scoşi din morminte şi 
cei care vin cu dânşii. 

Luaţi aminte! Să nu credeți în proorocii 
mincinoși, că fac minuni cu puterea satanei şi pe 
cei slabi în credință o să-i înşele. Ei lucrează cu 
satana, iar noi suntem cu Hristos! 

Atunci ce-ai să faci, dacă începi a crede de pe 
acum în vrăji, în descântece și în ghicitorii de tot 
felul? 

Eu umblu prin credință, nu prin vedere. Aşa 
ne învață Biserica în Simbolul Credinței. N-am 
nevoie să văd. Că zice Hristos: Fericiși cei ce n-au 
văzut şi au crezut! (loan 20, 29). Aşa este. 

Acum aproape de sfârşitul lumii vor apare 
mulți hristoşi mincinoşi şi prooroci mincinoşi să 
înșele lumea. Voi ţineți-vă de mama voastră 
spirituală, Biserica Ortodoxă, care v-a născut prin 
apă şi prin Duh! Nimic să nu primiţi de la sectanți. 
Când vine un sectant sau cineva la tine, întâi 
pune-l să facă cruce şi să spună Crezul: „Cred 
Intr-Unul Dumnezeu, Tatăl Atotţiitorul, Făcătorul 
cerului și al pământului...”. 

Dacă spune Crezul, vorbește cu el; dacă nu, 
zi-i: „Fugi, satană, că nu ești fiu al Bisericii, ci 
eşti al lui Antihrist!” 

Eu am scris o carte — „Călăuză în credința 
Ortodoxă” — care s-a tipărit în mai multe ediții, unde 
am pus şi pe martorii lui lehova şi toate sectele. 

Spune Evanghelistul loan: Fiilor, ați auzit că 
vine Antihrist? Tot duhul care nu mărturiseşte pe 
lisus Hristos că este Dumnezeu, Antihrist este! 
(I loan 4, 3). Deci înaintemergătorii lui Antihrist 
tăgăduiesc dumnezeirea lui Hristos. 

Să nu ne speriem! Noi una să ştim: „Că Piatra 
Hristos este temelia Bisericii şi porțile iadului nu 
o vor birui”. Ai văzut ce spune Sfântul Atanasie 
cel Mare: „Vezi căderea iudeilor din credinţă? 
Câţi prooroci au avut ei până la Sfântul Ioan 
Botezătorul! Iar de atunci nici unul! „Că Legea şi 
proorocii până la loan Botezătorul sunt”. 

S-a ridicat Duhul Sfânt de la ei să nu mai aibă 
prooroci până la sfârşit. Tot el spune: „Să nu vă 
temeţi când se vor înmulți vrăjmaşii Bisericii! Că 
şi în vremea sfârşitului şi oricând Hristos va 
sprijini pe cei credincioşi”. 

Şi zice: „Dacă are să împărăţească Antihrist 
1260 de zile, trei ani şi jumătate, pentru cei aleşi 
se vor scurta zilele”. Are să ți se pară că a trecut 
într-o lună împărăţia lui Antihrist. Ce? Dumnezeu 
nu ştie pe cei aleşi, ca să-i cruțe? 

Deci totdeauna să ţineţi credința cu stator- 
nicie. Un Domn, o credință şi un Botez. In ceea ce 
ne-am născut, în aceea să murim! 


ENOH ŞI ILIE 


Aceşti doi prooroci au să se pogoare, să vină 
din Rai, trimişi de Dumnezeu, fiind luaţi cu tot cu 
trup la cer. Când vor predica ei cu mare putere și 
vor înfrunta pe Antihrist trei ani şi jumătate, cât va 
împărăți el, Sfinţii Enoh şi Ilie vor avea mare 
putere să străbată tot pământul cu fel de fel de 
minuni. Au să facă minuni mari şi semne în 
lerusalim ca să întoarcă pe evrei, căci ei nu se 
întorc până nu vine Ilie şi Enoh. Vor întoarce 
inimile către fii şi sinagoga satanei către Hristos. 

Când vor predica ei, îi va auzi tot pământul şi-i 
va vedea toată lumea. Şi acestea sunt scrise de 
2000 de ani, de când i s-au descoperit Sfântului 
loan Evanghelistul. Şi cine ar fi crezut? Ar zice 
cineva că este o nebunie asta. Și se întrebau 
oamenii: „Cum o să-i vadă pe Enoh şi Ilie? Din 
continentul Asia sau Africa, cum o să-i audă în 
America?” 

Acum, dacă ar predica, îi vede la televizor 
toată lumea și îi aude la aparate toată lumea. Cum 
să nu! Dumnezeu ştie toate, ca şi cum ar fi venit. 
Când vor predica şi vor face minuni, tu ai să te uiţi 
aici şi ai să-i vezi cum fac minuni, cum învie 
morții, Şi ai să auzi de aici ce predică Enoh și Ilie 
şi cum mustră pe Antihrist, când va împărăți peste 
toată lumea, timp de 1260 de zile. 

Vezi? Ceea ce era atunci de necrezut şi de 
neînchipuit, acum se poate realiza! De aici se 
poate vedea şi auzi la Ierusalim. Da! Şi uite, stăm 

aici şi vedem la Ierusalim cum slujesc acolo, cum 
predică şi auzim toate! Şi la Muntele Sinai şi în 
Italia şi în Belgia şi în Olanda şi în Bulgaria şi în 
Grecia și în Serbia. Deci stau aici şi văd slujba de 
la Ierusalim! Vezi că-i posibil acum? Dumnezeu 
ştia de mai înainte cât are să se înmulțească 
mintea, adică ştiinţa. 

Că Daniil Proorocul a spus la capitolul doi: În 
vremea de apoi se va înmulţi mintea foarte şi se 
vor înţelepţi oamenii şi vor zbura prin văzduh şi 
vor înconjura lumea. Toate câte le vezi acum, 
Biblia le-a spus cu mii de ani înainte. 

Vezi Proorocul Isaia, care trăieşte cu 850 de 
ani înainte de venirea Domnului, la capitolul 60 
întreabă de avioane, că el le vedea acum 2800 de 
ani: Doamne, ce sunt acestea care zboară şi se 
întrec cu norii; şi zboară ca porumbeii spre 
porumbarele lor şi de huietul aripilor lor se 
tulbură văzduhul? (Isaia 60, 8). 

Ai auzit? Cu 2800 de ani înainte a spus de 
avioane. Ce-a zis? „Că zboară ca porumbeii spre 
porumbarele lor”. Că ei nu zboară decât de la un 
aerodrom la altul, ca să alimenteze. 

Dar şi Proorocul Ieremia a văzut mașinile 
astea fără cai, care le vedeţi acum că aleargă pe 
drum. Şi întreabă pe Dumnezeu: Doamne, ce sunt 
acestea care huruie pe drum şi întrec carele 
oamenilor? 

Vezi, că spune de bomba cu neutroni la 
Apocalipsă: Iată au ieșit de la fața Mielului nişte 
lăcuste şi acestea aveau putere mare de vătămat 
în cozile lor. Și am auzit un glas de la tronul 

Mielului: Nu vătămaţi iarba pământului, nici 
copacii, nici florile, nici toate cerealele lumii, 
numai pe oameni să-i vătămaţi cinci luni de zile. 
Războiul neutronic. Bomba cu neutroni îți lasă 
pomii înfloriți. 

Eu am la mărturisire pe cel mai mare profesor 
de fizică atomică din Bucureşti. 

— Domnule, zic, ce rău poate face această 
bombă? 

— Aceasta distruge numai viața, şi-ţi lasă 
orașul complet. Că ce folos dacă l-ar distruge? Ei 
ce să mai câştige când vin să ocupe? Au nevoie să 
ucidă pe oameni, ca să ocupe oraşe şi toate 
bunurile lumii. 

— Dar dacă eu sunt închis într-o casă de fier şi 
bomba cu neutroni explodează afară, ce poate 
să-mi facă, dacă zici că nu distruge materia? Eu 
nu sunt în siguranță? 

— Dumneata dacă ai avea o casă de fier fără 
ușă, cu pereţii de zece metri grosime în jur şi te-ai 
băgat acolo, neutronii rapizi nu sunt împiedicaţi 
de fier să treacă. Trec prin fier și vin la dumneata 
şi-ţi distrug numai viața. 

Am grăit cu dânsul. Soţia lui este mare 
bibliotecară la cărțile de limbi vechi. Un om 
credincios! 

Aşa ne-a spus Dumnezeu, că acestea sunt 
scrise la Apocalipsă. Nu vor vătăma copacii, nici 
florile, nici sadurile, nici ierburile, ci numai pe 
oameni cinci luni de zile. Atât o să dureze 
războiul neutronic. Cinci luni de zile n-ai să te 
poți păzi nici în casă, nici în beci, nici în apă, 

nicăieri, nicăieri. Unde te-a ajuns... Tot ce-i viu 
distruge. Asta-i bomba cu neutroni. 

Toate-s scrise, frații mei. Şi Mântuitorul a 
spus: Cerul şi pământul vor trece, dar cuvintele 
Mele nu vor trece (Matei 24, 35). Da. Noi suntem 
cei de pe urmă!... 


SFATURI DUHOVNICEŞTI 


- Când facem pomelnic pentru Sfântul 
Altar, pe cine să trecem în primul rând? 


— Cel mai mare neam pe care îl avem pe fața 
pământului, nu-i tata și mama, cât veţi trăi voi. 
Cel mai mare neam pe care îl avem nu-i soția, nu-i 
soțul, ci este preotul care ne-a botezat şi al doilea 
este nașul de botez, şi al treilea — pentru care 
sunteți cununaţi — este naşul de cununie. Deci, 
când faci un pomelnic, întâi şi întâi la morți să 
faci. Şi dacă preotul care te-a botezat este mort, pe 
el să-l pui întâi. Apoi să pui nașul, dacă-i mort, pe 
urmă pe ceilalți. 

Când faci pomelnic la vii, tot aşa. Dacă 
trăieşte preotul, pui pe preot întâi şi apoi pe naşul 
de botez, nașul de cununie şi apoi pui pe soţ, soţie, 
mamă, soră și alte rudenii. 

— Ce persoane nu se pot trece pe pomelnic? 

— Pe pomelnic nu se pot trece niciodată mai 
întâi sectarii, căci ei s-au rupt definitiv de Biserica 
lui Hristos. Pe aceştia în veac nu-i poți trece în 
pomelnic. Al doilea sunt sinucigaşii, care şi-au 

făcut seama singuri; ori s-au înecat, ori s-au 
spânzurat, ori au murit din beţie, au băut și au 
murit beţi, ori au murit în duel, tot sinucigaşi se 
socotesc. 

Pe urmă nu se pun la slujbe cei ce trăiesc 
necununați. In veacul veacului nu-i poți pune 
părticică în Sfântul Potir celui ce trăiește în 
preacurvie! Niciodată. Pentru preacurvie se dă 15 
ani oprire de la împărtășanie, că trăieşte necu- 
nunat. Cum să-i pun părticică lui, să se împărtă- 
şească cu Trupul și Sângele Domnului? 

De asemenea nu se trec pe pomelnic cei care 
refuză Sfintele Taine şi care nu se mai spovedesc. 
Gata! Pe aceştia nu-i mai pui! S-au despărțit de 
Biserică pentru veșnicie! 


-— Este de folos creştinilor să ia părticele 
acasă? 


— N-ai voie să iei părticica acasă. Nici un 
preot n-are voie să dea părticica acasă. Este o 
mare greșeală a preoților care dau părticele acasă! 
Nu-i voie, Doamne ferește! Sfântul Simion al 
Tesalonicului zice: „Preotul care va da părticele 
din altar poporului să nu mai fie preot”. 

Părticica ţi-o scoate preotul în altar și rămâne 
în Sfântul Potir. Ţi-a scos pentru vii și pentru 
morţi. Ea rămâne să se sfințească când se coboară 
Preasfântul Duh la epicleză. După ce s-a sfinţit, 
este pusă în dumnezeiescul Sânge, şi atunci ai îm- 
părtășire direct cu Trupul şi Sângele Domnului’. 


” Vezi „Ne vorbeşte Părintele Cleopa” volumul 2, capitolul Cele 
cinci feluri de împărtăşiri. 

Nu să i-o dea omului acasă s-o pună prin 
castroane. Vai de mine ce nebunie! Cine ţi-a spus 
că ai voie să dai părticele acasă? Niciodată nu se 
dau părticele. Să vină la mine preotul care dă 
părticele! 


— Dar dacă un creştin este beţiv, este bine 
să-l trecem la pomelnic? 


— Este bine să-l pui la Psaltire, Sfântul Maslu, 
acatiste, dar nu la Sfânta Liturghie. 


— Dar cel desfrânat se poate trece la Sfânta 
Liturghie? 

- Desfrânaţii, dacă nu părăsesc păcatul şi nu 
se spovedesc, nu se pun niciodată! Dimineaţa, la 
Sfânta Proscomidie, ai văzut că preotul are copia 
aceea de argint în mână, și din prescura întâi 
scoate dumnezeiescul Agneţ, care se preface în 
Trupul lui Hristos; din prescura a doua se scoate 
partea Maicii Domnului; din prescura a treia 
scoate pentru cetele îngereşti; din a patra prescură 
scoate părticele pentru cei vii: ctitorii mănăstirii, 
conducătorii țării, conducătorii Bisericii şi ceilalți 
care sunt vrednici. Dar pentru cel care înjură, 
hulește şi trăieşte în desfrâu nu poți scoate, că 
acea părticică reprezintă faţa sufletului lui. Din a 
cincea prescură scoate pentru cei morţi. 

Şi acele părticele care le scoatem dimineaţa, 
sunt numai blagoslovite. Și în timpul epiclezei, 
atunci când se cântă în biserică: Pe Tine te 
lăudăm, pe Tine Te binecuvântăm..., preotul în 
Altar ridică mâinile la cer, se roagă în fața Sfintei 
Mese şi se pogoară Sfântul Duh peste Sfintele 


PĂRINTELE CLEOPA 127 


Daruri. Atunci pe Sfânta Masă nu mai este pâine, 
ci Trupul lui Iisus Hristos. În Sfântul Potir nu mai 
este vin, ci Sângele lui Iisus Hristos. 

Ce-am pățit aici cu un preot, Calistrat Bobu! 
Era un preot foarte bun. Foarte bun. A trecut pe la 
o maică care trăia prin pădure, că în pădure erau 
vreo 50 de pustnici atunci, şi ea i-a spus preotului 
ăsta tânăr: „La voi nu se pogoară Duhul Sfânt, că 
ați trecut pe stilul nou!” 

Părintele Calistrat a venit acasă şi-i spune 
starețului. Starețul meu era din Sfântul Munte, 
ieroschimonahul Ioanichie, care m-a călugărit. EI 
mânca numai sâmbăta şi Duminica. În celelalte 
zile, nimic. Sâmbăta mă întreba: „Ai oleacă de 
zeamă de varză şi oleacă de grâu fiert?” El a slujit 
20 de ani Sfânta Liturghie singur şi se întărea 
numai cu Sfânta Impărtășanie. Când s-a îndreptat 
calendarul, a postit 23 de zile. N-a gustat nimic 
până i s-au arătat Sfinţii Trei Ierarhi şi i-au spus să 
asculte de Biserică! Să ţină cum zice Biserica! 

Odată slujea părintele Calistrat Bobu. Eu eram 
paraclisier. Anafora de la stareţ era albă şi dulce, 
iar de la părintele Calistrat, verzuie şi acră. Am 
întrebat: 

— Părinte stareț, de ce când slujeşte părintele 
Calistrat, anafora este verzuie şi acră? 

— Măi, băiete, slujeşte cu îndoială! S-a dus la 
nebuna aceea de Isidora, care a făcut atâtea 
boroboaţe în mânăstire, şi ea i-a spus că nu vine 
darul Duhului Sfânt din cauza calendarului. Şi 
i-am spus că are s-o pățească, fiindcă el se 
îndoiește că vine Duhul Sfânt! 

Eram  paraclisier. Când a chemat harul 
Duhului Sfânt, numai ce vede că agneţul s-a făcut 
carne, curgea sânge pe Sfântul Disc, pe Sfântul 
Antimis. Şi când se uită în potir vede sânge. Mă 
cheamă pe mine: 

— Costică, ia vino încoace! Ce vezi? 

— Vai, părinte Calistrat! S-a făcut carne şi 
sânge! Starețul ţi-a spus că ai s-o păţeşti, să nu 
mai crezi în calendar, căci calendarul nu-i sfânt 
sau dogmă. El este un ceas al vremii. A mai fost 
îndreptat canonic înainte de câteva ori până acum. 

Starețul, când a venit, a pus să se citească 
Psaltirea la strană. 

— Ei! Acum crezi că vine Duhul Sfânt şi 
preface Darurile? 

— lartă-mă, părinte! şi a căzut în genunchi. 

— a uite! A venit Duhul Sfânt! S-a făcut carne! 
S-a făcut sânge! Te mai îndoieşti de acum, părinte? 

— Cred, părinte, iartă-mă! 

— la şi strânge Sfintele Taine! 

Şi a făcut cu dalta o gaură în piciorul Sfintei 
Mese, că Sfânta Masă este mormântul Domnului, 
şi a îngropat acolo Sfintele Taine. Iar potirul l-a 
sfințit din nou şi l-a spălat la sfânta spălătoare şi 
Sfântul Antimis, toate. Şi am stat până s-a citit 
Psaltirea toată, patru ore, şi apoi a început 
Liturghia de la Sfânta Proscomidie: „Şi unul din 
ostași cu sulița în coastă...” a luat-o de acolo. Şi a 
făcut Sfânta Liturghie şi nu s-a mai repetat. 

— Vezi? Acum crezi? 

— Cred, părinte! 

Starețul i-a dat canon 40 de zile. „De ce nu 
crezi, când eu îţi spun, şi te duci la babe să te 
înveţe despre calendar?” Asta a fost în anul 1932. 


In vara anului 1932 eram aici. Eu am venit în anul 
1929 aici. 


— Părinte, ce-i cu cei de la Slătioara? Ei 
spun că noi ne-am vândut credința. 


— Stiliştii sunt caterisiţi de Sfântul Sinod, că 
țin mai mult la calendar decât la dogmele Bisericii 
şi au căzut din ascultare. 


— Stiliștii se laudă că ei au dreapta credință 
şi noi nu. 

— Ei au într-înşii mândrie și nesupunere. 

În vara anului 1992 au venit din Sfântul 
Munte starețul Mănăstirii Xeropotamu cu câţiva 
călugări și au făcut un pelerinaj prin ţară cu Sfânta 
Cruce, făcută tocmai din secolul V, de împăratul 
Marcian şi împărăteasa Pulheria, ce păstrează o 
mare parte din crucea Mântuitorului. Şi am sărutat 
Sfânta Cruce, udată cu sângele lui Hristos. De 
două ori am sărutat-o. 

Cei din Muntele Athos ţin pe vechi. De ce nu 
au mers la stiliști la Slătioara, ci au mers numai la 
mânăstirile ortodoxe pe stil nou? 

Au fost în multe locuri în ţară şi călugării în 
Sfântul Munte sunt pe vechi toţi; dar când m-am 
dus acolo, îi blestemau pe cei pe stil vechi din 
România. Că atoniţii nu s-au rupt de ascultarea 
Bisericii. Ei sunt pe vechi, dar ascultă de Sfântul 
Sinod din Grecia, doar grecii sunt pe nou, dați din 
anul 1924. Ei nu fac diaconi, preoți, biserici, nu 

fac nimic fără aprobarea Sfântului Sinod. Şi mi-au 
zis: „Spune stiliştilor de la voi că sunt eretici. S-au 
apucat să facă mânăstiri și biserici fără voia 
Sfântului Sinod”. 

N-am fost eu acolo? N-am slujit cu ei? Cei de 
pe vechi nu slujesc cu noi, dar cei din Athos au 
slujit. Ne-am împărtăşit cu ei. li au ca pe nişte 
păgâni pe cei cu stilul vechi de la noi. Rămân 
exact ca lipovenii din Rusia! 

Calendarul nu-i sfânt! M-am dus la instalarea 
mitropolitului la Iaşi şi le-am vorbit. Am vorbit în 
mitropolie de atâtea ori, erau mii de oameni. Erau 
episcopi și mitropoliți, dar m-au pus pe mine să 
vorbesc. La sala de mese, unde erau atâtea oficia- 
lități, am vorbit aproape o oră. 

A doua zi am vorbit la Facultatea de Teologie 
din laşi şi le-am arătat cum calendarul vechi a mai 
fost îndreptat până acum. Le-am arătat și anul şi 
luna și timpul; și când va mai rămânea în urmă — 
cum spune în Pidalion —, iar se va îndrepta. 
Calendarul este un ceas al vremii. 

Pentru calendar să ne sfădim? 


— Cine poate boteza un copil? 


— Pentru botez să vă alegeţi oameni creștini 
ortodocşi. La fel şi pentru cununie. Numai atâta să 
vă feriți: La nuntă și la botez să nu puneţi naşi 
mulți, ci doar unul singur, că te-ai făcut rudenie cu 
toți aceia, rudenie spirituală, şi copiii voştri în 
veac nu se mai pot lua neamuri. 


— Se pot boteza copiii avortaţi? 

— Cine a îndrăznit să boteze un copil mort ori 
avortat, nebotezat, nu mai poate fi preot în veacul 
veacului. Ce botezi? Ţărâna! Doar sufletul a 
plecat din clipa când a murit. Cum? Te-ai făcut 
preot şi te-apuci să botezi la cimitir şi să înşeli 
lumea? Mare nebunie! 

Am auzit pe undeva că preotul botează la 
Botezul Domnului pe cei avortaţi. Asta-i nebunie! 
Asta-i ieşire din minţi! Nu se botează în veacul 
veacului! A plecat sufletul lui. Ştiţi voi unde stau 
copiii nebotezaţi? Să ţineţi minte, care sunteți aici! 
Copiii nebotezaţi ai creştinilor stau în partea de 
miazănoapte din ceruri, unde este un fel de ceață, 
cum este la noi în zori de ziuă, când nu s-a 
luminat. 

Ei au primit de la Mântuitorul un inel; se 
cheamă „inelul nemuririi veşnice”. Ei stau acolo şi 
strigă totdeauna împotriva părinţilor: „Doamne, 
n-am văzut lumina soarelui, n-am văzut lumina 
lunii, n-am văzut stelele, n-am văzut lumina zilei, 
n-am văzut florile câmpului, n-am auzit cântând 
păsările, n-am văzut frumuseţea lumii, de ce ne ţii 
pe noi în întuneric, că noi nu suntem vinovaţi?” 
Iar Hristos le va zice: „Staţi acolo, să văd pocăința 
părinţilor voştri!” Că, dacă cei ce au copii morți 
nebotezați se mărturisesc curat la duhovnic şi fac 
canonul şi nu mai fac această urgie, se mântuiesc. 

Când se mântuiesc părinții, atunci şi copiii se 
mântuiesc. Când se mântuiesc părinții, copiii 
avortați în clipa aceea primesc botezul nădejdii; 
cum au avut cei din Vechiul Testament, cei ce mai 
înainte au nădăjduit spre Hristos, zicând: „O să 

vină Mesia să ne scoată din iad!” Primesc botezul 
nădejdii şi odată cu părinţii lor zboară la cer. Asta-i 
soarta copiilor care au murit nebotezaţi. 


— Prea Cuvioase, cum ni se cuvine nouă, 
creştinilor, care purtăm numele unor sfinți din 
calendar, să prăznuim ziua numelui? 


— Când cste sfântul căruia-i porţi numele, să te 
duci la biserică, să asculți Sfânta Liturghie, să te 
împărtăşeşti, dacă eşti spovedit. Dacă poţi, fă 
oleacă de pomană la tine acasă, la câteva suflete 
amărâte. 

Vine o bătrână la mine nu de mult: „Părinte, 
scrie acolo!” „Ce să pun, mătuşă?” „Pune pe 
Ghiţă, pe Costicuţă, pe Tincuţa, pe Neluţu...!” 

„Mătuşă hăi! Unde ai găsit tu nume de sfinţi 
de ăştia? Eu am îmbătrânit în mânăstire, şi de 
sfântul Ghiţă n-am auzit. Unde ai găsit pe sfântul 
Costicuţă? In calendar nu-i, în Prolog nu-i, în 
Minci nu-i, în Penticostar nu-i, în Triod nu-i. De 
unde l-ai scos?” „Nu, nu. Aşa-i cheamă!” „Fugi, 
mătușă de aici! Iţi baţi joc de slujbele Bisericii?” 

Nu Ghiță, ci Gheorghe l-a chemat; nu 
Costicuţă, ci Constantin, că „sfântul Costicuţă” nu 
există sau Costăchel sau Costache cum îi zici tu 
acasă; şi „sfânta Tincuţa”. N-am auzit de când 
sunt de „sfânta Tincuţa” sau Catrina sau Catinca. 
Sfânta Ecaterina, marea muceniţă, fiică de 
împărat. l-am văzut sfintele moaşte la Muntele 
Sinai în sicriu de aur. 

Aşa, când veniţi cu pomelnic, să nu puneţi 
nume de acestea, că vă batcţi joc de sfinţii lui 

Dumnezeu. Cum să scriu eu aşa, că trebuie să scot 
părticele? Părticica n-o pot scoate decât pentru un 
nume ortodox. 

Să ştiţi! Eu vă spun. Nu mă interesează că 
aveţi ciudă pe mine. Eu sunt un putregai, mâine 
sunt în groapă, dar să nu ziceţi că n-aţi auzit şi nu 
v-am spus! 


— Se pot pune două nume la botez? 


— Nu se pun două nume la botez în veac. 
Numai unul şi ortodox! Niciodată să nu puneţi 
două nume la copii. Unul şi ortodox! Că părticica 
este pentru un suflet, nu pentru două. Aşa este! 
Mânca-v-ar Raiul, să vă mănânce! Aşa să vă văd 
în rai, mamă, pe toți! Pe toţi! Doamne fereşte, 
unul să nu rămână la munci! Toţi să vă bucuraţi în 
grădinile Raiului! Toţi, mamă! 

Dacă aş avea eu un sac mare, să vă pun într-un 
sac, să pot să vă dau drumul în grădinile Raiului... 
Acolo! Ştiţi voi cât de frumos este acolo? Vai de 
mine! Auzi ce spune Apostolul Pavel: Cele ce 
ochiul n-a văzut şi urechea n-a auzit și la inima 
omului nu s-au Suit (| Cor. 2, 9). Aceasta a 
pregătit Dumnezeu celor ce se tem de El şi-L 
iubesc pe El. 


— În ce perioadă nu se fac metanii? 


— Când ai intrat în biserică, întâi faci trei 
închinăciuni în mijlocul bisericii; la iconostas faci 
două metanii, săruţi icoana de pe iconostas și mai 
faci o metanie. Tot aşa faci şi la Maica Domnului 
din mijlocul bisericii. Acestea nu-s oprite 
niciodată. Nici în ziua de Paşti. 

După tipic, nu se fac metanii de vineri seara 
de la Vecernie până Duminică seara la Vecernie, 
în cinstea Invierii Domnului. Nu se fac metanii în 
cele 12 praznice împărăteşti şi de la Paşti până la 
Duminica Mare. Insă în locul lor se fac închină- 
ciuni. Închinăciunile nu-s oprite tot anul. Se fac 
două închinăciuni pentru o metanie. 

Cine are canon de la duhovnic, să-şi facă 
metaniile acasă, oricând, că-i sub canon. 


— Ce ne puteţi spune despre Rai? 


— Aşa cum s-a silit omul să-şi facă cortul în 
lumea aceasta, așa îl va avea în vecii vecilor. Eu 
mă duc să vă gătesc vouă loc (loan 14, 2), zice 
Mântuitorul. 

Cum şi-a pregătit fiecare sufletul aici pe 
pământ, aşa îl va dobândi în Rai! Vorba 
bătrânilor: „Cum îţi vei aşterne, aşa vei dormi!” 

Unii au fost milostivi, alții au avut darul 
rugăciunii, unii au fost postitori, alții au mers cu 
evlavie la biserică, alții au avut dragoste să 
citească sfintele cărţi, alții au avut răbdare în 
necazuri. Fiecare şi-a pregătit locul aici, şi cum 
şi-a pregătit, aşa se va veseli în vecii vecilor! 

- De aceea, cei ce vă aduc pe voi pe aici pe la 
mănăstiri, sunt îngerii care vă păzesc de la Botez, 
ca să mai faceţi ceva pentru suflet, cât mai este 
vreme, că numai Mântuitorul ştie câtă vreme mai 
avem! 


— Este bună cartea cu douăsprezece vineri? 


— Cartea cu douăsprezece vineri a rămas de la 
bopgomili, un fel de sectari ai bulgarilor din secolul 

XII. Este carte apocrifă, adică neaprobată de 
Sfântul Sinod. Tot aşa nu-i bun nici „Visul Maicii 
Domnului”, nici „Epistolia”. Biserica nu le-a 
îngăduit, căci nu sunt aprobate de Sfântul Sinod. 

Cele mai bune sunt Acatistul Maicii Domnului 
şi Paraclisul Maicii Domnului. Acestea au mare 
putere şi sunt aprobate de toate Sinoadele Ecume- 
nice. Să le citiți în fiecare zi. 

Citiţi Acatistul Bunei Vestiri, cel mai renumit; 
Acatistul Acoperământului Maicii Domnului, când 
ai o supărare mare, să te acopere Maica Domnului; 
şi Acatistul Maicii Domnului numit „Bucuria 
tuturor scârbiților”. 

Ai văzut când ai scârbe mari și citeşti din 
Ceaslov Paraclisul? Maica Domnului îți dă 
bucurie, căci paraclisul este pentru calmare. Când 
eşti nervos, când ai supărare în casă şi-i tulburat 
soțul sau soția, citiți Paraclisul Maicii Domnului 
cu candela aprinsă la sfintele icoane şi vă liniștiți. 

Această putere are Paraclisul Maicii Domnu- 
lui, ca să dea linişte în familie şi în casă. 


— Părinte, a mai apărut ceva: „Scrisoarea 
Domnului nostru lisus Hristos despre patimile 
care le-a suferit”. 


— Sunt bune toate, dar este mai bine să citiți 
Acatistul Mântuitorului nostru lisus Hristos, căci 
este aprobat de toate Bisericile. Acatistul cu tot cu 
canoane, şi împreună cu Canonul de pocăință către 
Mântuitorul, ne ajută cel mai mult. 

Dar învățați-vă cea mai puternică rugăciune, 
după rugăciunea domnească „Tatăl nostru”, care 

este rugăciunea inimii, adică să zici mereu în 
minte şi în inimă: „Doamne, Iisuse Hristoase, Fiul 
lui Dumnezeu, miluieşte-mă pe mine, păcătosul!” 

Sau poţi să zici şi aşa: „Doamne, lisuse 
Hristoase, Fiul lui Dumnezeu, pentru rugăciunile 
Preacuratei Maicii Tale şi ale tuturor sfinţilor, 
miluieşte-mă pe mine, păcătosul!” 

Aceasta cste o rugăciune scurtă, dar are mare 
putere. Este bine s-o repeţi şi în tren şi pe drum şi 
acasă, până ce adormi seara s-o ai în gură. Dacă ai 
numele lui lisus Hristos, nu mai ai năluciri prin 
somn şi supărări şi visuri urâte, pentru că nu se 
poate apropia satana de locul acela unde se 
pomeneşte numele Mântuitorului cu toată inima, 
cu toată dragostea. 

Afară de asta să ştii că dacă adormi seara 
neînchinat este mare păcat. Cât de obosit ai fi, zi 
măcar rugăciunile de seară pe scurt din Ceaslov, 
fă câteva închinăciuni şi apoi culcă-te! 

Dimineaţa, dacă pleci la lucru fără rugăciune, 
este la fel mare păcat. Sfântul loan Gură de Aur 
zice aşa: „Se cade, mai înainte de toate, în viața 
omului să povăţuiască nevinovata rugăciune”. 

Când te-ai sculat dimineaţă, nu te apuca de 
treabă. Este un drac care se cheamă „înainte 
mergător” şi are o ceată mare de draci pe fața 
pământului, care o trimite în casele creştinilor ca 
să-i învețe, când se vor scula dimineața, să se 
apuce întâi de treabă. Cu noaptea în cap să se 
apuce de treabă. 

Nu! Întâi slăveşte-L pe Dumnezeu, că apoi 
Dumnezeu te întăreşte şi poţi să lucrezi cât zece 
oameni într-o zi. 


— Dacă suntem obligați să lucrăm Dumini- 
ca, ce trebuie să facem? 


În timpul de astăzi, vin mulţi la mine, că ei 
sunt siliți să lucreze Duminica şi în sărbători mari. 
„Părinte, sunt obligat să lucrez Duminica, că dacă 
nu, îmi desface contractul de muncă!” 

Hai să vă spun un lucru! Nu vă supăraţi; banii 
care îi câştigaţi Duminica, să-i daţi la săraci! Că 
este mai mare milostenia decât ținerea unei zile. 

Aţi văzut voi când Mântuitorul a vindecat pe 
femeia cea gârbovă de optsprezece ani în sinagogă? 
Ați văzut că vine mai-marele sinagogii şi cu râvna 
legii se fățărniceşte? Nu putea lovi pe Hristos cu 
cuvântul, că-l omora lumea, că lumea ţinea la 
Hristos. 

Auzi ce spune fățarnicul: Șase zile sunt în 
care trebuie să se lucreze; în acestea veniţi să vă 
vindecați, dar nu în ziua sâmbetei! (Luca 13, 14). 

Mântuitorul nu l-a mai răbdat: Făarnice! 
Căci una avea în inimă și alta în gură. Acela-i 
fățarnic, care are una pe limbă şi alta în inimă. 
Făţărnicia este mai rea decât toţi dracii! Fățarnice, 
care din voi nu dezleagă boul său sau asinul să-l 
ducă la apă, sau să-i dea mâncare? Și dacă tu 
dezlegi asinul şi boul, în ziua sâmbetei, pe această 
fiică a lui Adam, pe care, iată, a legat-o satana de 
optsprezecea ani, nu se cădea s-o dezleg în ziua 
sâmbetei? (Luca 13, 15-16). 

A numit-o fiică, că era credincioasă. Era cu 
capul în jos, ca la rugăciune. Numai a spus și a 
îndreptat-o. Şi atunci, vedeţi voi, a ține sâmbăta 
era un lucru mare; iar a vindeca şi a ajuta pe 
cineva din milă, era mai mare bine, că a vinde- 
cat-o în ziua sâmbetei. 

Ai văzut că apostolii în ziua sâmbetei 
smulgeau spice şi mâncau şi câte minuni nu au 
făcut în ziua sâmbetei, ca să răstoarne părerea 
acelor sâmbătari, care voiau să-şi facă dreptate. 

Ce? Sâmbăta s-a făcut pentru om, nu omul 
pentru sâmbătă (Marcu 2, 27). Deci voi, dacă 
sunteți forțați de împrejurări să lucraţi, lucraţi 
cinstit, corect şi să nu furați. Nu-i voie să furi nici 
de la stat, nici de la nimeni, şi banii care-i câştigi 
Duminica sau în sărbători, să-i dai la săraci, că-i 
mai mare milostenia decât ținerea unei zile! 


— Părinte Cleopa, apar filme acum care 
aduc hule la adresa Mântuitorului, care tulbu- 
ră tineretul. Ce atitudine trebuie să ia Biserica 
față de asemenea lucruri? 


— Frate, nu-ţi fie frică de asta! Ai văzut ce i-a 
spus Mântuitorul lui Petru? Iată: Cine zic oamenii 
că sunt Eu? ...Unul că eşti Ilie, altul că eşti 
Ieremia sau unul din prooroci. ...Dar voi cine 
ziceți că sunt? (Matei 16, 13-15). 

S-a sculat Petru şi a zis: Doamne, Tu eşti 
Hristos, Fiul lui Dumnezeu Celui viu. Şi i-a 
răspuns Mântuitorul: Tu ești Petru şi pe această 
piatră voi zidi Biserica Mea şi porțile iadului nu o 
vor birui (Matei 16, 16-18). 

Cine sunt porțile iadului? Sfântul Atanasie cel 
Mare zice: „Porţile iadului sunt purile ateilor, 
gurile necredincioşilor, gurile crcticilor, gurile 
sectarilor, aceştia nu vor birui Biserica lui Hristos, 
că este întemeiată pe Piatra cca din capul 
unghiului”. 

Necredincioşi sunt de când e lumea. Şi apoi 
Piatra cea din capul unghiului este Hristos. 
Niciodată Biserica nu va cădea. Când se ridică 
unul şi huleşte Biserica şi pe Hristos, lasă-], dă-i 
pace, că Dumnezeu nu se judecă cu el aici! Ci 
când va veni la judecată. 


— În asemenea condiţii, dacă vine unul şi-l 
auzi hulind sau ocărând sau a pus un motiv 
anticreştin, poţi lua poziție creștină în faţa lui 
să-l combați sau îl laşi în voia lui? 

— lată, tocmai acum căutam ceva aici în cartea 
Sfântului loan Gură de Aur, numită Pușul: „De vei 
auzi pe cineva înjurând în public pe Hristos sau 
Biserica Lui, du-te şi-i dă palme, că ţi-ai sfințit 
mâinile tale! Şi chiar de vei suferi închisoare sau 
bătaie sau pedeapsă pentru asta, bucură-te, că 
mucenicie se socoteşte ție asta, dacă suferi că ai 
bătut pe cel ce huleşte pe Hristos!” 

Asta-i mărturisire de credință, dar mai trebuie 
Şi dreaptă socoteală. Mântuitorul a spus: Păziţi-vă 
de oameni, că vor pune peste voi mâinile şi vă vor 
duce la adunări şi la soboare! (Matei 10, 17). Şi 
zice Sfântul loan Gură de Aur: „Când poţi, 
fereşte-te de primejdie! Iar pe urmă dacă ai căzut 

în primejdie, să nu-ţi pierzi curajul!” Să mărtu- 
riseşti pe Hristos până la urmă! 


— De ce trebuie să ne temem cel mai mult în 
viață? 

— Cel mai tare să ne temem de Dumnezeu. Ştii 
de ce? Pentru că zice Scriptura: Cu frica de 
Dumnezeu, se abate tot omul de la rău. Şi auzi 
mai departe: /nceputul înțelepciunii este frica 
Domnului. Asta o zice David şi fiul său, Solomon. 


— De cine trebuie să ne lipim cel mai mult 
pe pământ cât trăim? 

— Porunca întâi o ştii? Cum să n-o ştii tu, 
mânca-te-ar Raiul! Câtă dreptate are Dumnezeu, 
să ne dea porunca întâi! Să iubeşti pe Domnul 
Dumnezeu din toată inima ta, din tot cugetul tău 
şi din toată vârtutea ta. Adică din toată ființa 
noastră. Din inimă ia sufletul, din cuget ia mintea 
şi din vârtute ia trupul. Cu toată fiinţa să-L iubim! 
Să ne contopim în El cu toată fiinţa noastră! 

Dar de ce? Cine ne-a dat nouă minte? Cine 
ne-a dat trup? Cine ne-a dat suflet? Cine ne-a dat 
vedere? Cine ne-a dat auz? Cine ne-a dat miros? 
Cine ne-a dat gust? Cine ne-a dat pipăire? Cine 
ne-a dat viață? Cine ne-a dat de sine stăpânirea? 
Cine ne hrăneşte? 

Cu toată ființa noastră să ne contopim cu 
Dumnezeu! Apostolul Pavel spune așa: Ce ai, 
omule, care n-ai luat? (| Cor. 4, 7) Ai viaţă! Cine 
ţi-a dat-o? Ai minte! Cine ţi-a dat-o? Ai vorbire! 
Cine ţi-a dat-o? Ai vedere! Cine ţi-a dat-o? Ai 

miros! Cine ţi l-a dat? Ai gust! Cine ţi l-a dat? Ai 
trup! Cine ţi l-a dat? Ai sănătate! Cine ţi-a dat-o? 
Ai de sine stăpânirca, când să faci bine sau nu! 
Cine ţi-a dat-o? Si dacă ai luat, de ce te mândreşti 
ca şi cum nu ai luat? 

De aceea în porunca întâi Dumnezeu cere prea 
cu dreptate să-L slujim cu toată ființa în veacul 
veacului. De El să ne lipim cu toată ființa! Că 
legea noastră creştină este cea mai desăvârşită de 
sub cer. Să iubim pe Făcătorul, Care ne-a adus din 
neființă la ființă pe toţi, şi ne-a dat tot ce avem noi 
în ființa noastră. 


— Iubirea creştină faţă de om este de aceeaşi 
măsură? 


— Nu! Auzi ce spune: Jar a doua poruncă, 
asemenea acesteia, să iubeşti pe aproapele tău ca 
pe tine însuți (Matei 22, 39). Iubirea de aproapele 
are măsură. Pe aproapele să-l iubim, nu ca pe 
Dumnezeu, numai ca pe tine însuţi. „Eu vreau să 
mă mântuiesc, te iubesc pe tine, dar hai cu mine la 
mântuire! Eu vreau să mănânc, hai şi tu!...” 

Il iubeşti numai în măsura ta. lar cu 
Dumnezeu te cufunzi cu nemărginire în iubirea 
Lui, cu toată ființa. Deci a doua poruncă are 
măsură, cu treaptă; în măsura în care mă iubesc pe 
mine. lar cea dintâi nu mai are măsură, fiindcă se 
contopeşte cu ființa cea nemărginită a lui 
Dumnezeu. 


— Ce înseamnă cuvântul: N-a făcut Hristos 


în patria Sa multe minuni, pentru necredinţa lor. 
Nu putea să facă minuni să-i întoarcă și pe ei? 

— Ştii de ce n-a făcut minuni? Nu credeau! Ca 
un ştiutor al inimilor, n-a făcut minuni, ca nu 
cumva, făcând minuni şi ei necrezând, să se 
osândească. Tot din dragoste, din mila lor. „Mă 
duc la aceia care cred, că dreptatea Mea mă sileşte 
să-i pedepsesc, şi mai bine nu fac aici minuni”. 

Dar nu cântă proorocul prin Duhul Sfânt: Mila 
și judecata voi cânta Tie, Doamne! Dumnezeu 
este nemărginit în milostenie, este nemărginit şi în 
dreptate. Dacă le-ar fi făcut minuni, dreptatea Lui 
avea să-i pedepsească, dar aşa nu. El i-a cruțat, că 
nu erau pregătiți să primească. 

